കോവിഡ് വിജയ പ്രചാരവേലയുടെ മറയിൽ കുരുതികഴിക്കപ്പെടുന്ന ഇടതുരാഷ്ട്രീയം | SUCI Communist KERALA\nകോവിഡ് മഹാവ്യാധിയെ പ്രതിരോധിക്കുന്നതിൽ കേരളം പ്രാരംഭമാസങ്ങളിൽ കൈവരിച്ച നേട്ടങ്ങൾ അഭിമാനിക്കത്തക്കതാണ്. രോഗബാധിതരുടെ എണ്ണവും മരണനിരക്കും വലിയൊരളവിൽ പിടിച്ചുനിർത്തുന്നതിൽ സംസ്ഥാനം വിജയിക്കുകതന്നെ ചെയ്തു. മേയ് അവസാനവാരവും ഇപ്പോൾ ജൂണിലും ദൃശ്യമാകുന്ന വർദ്ധനവ് രോഗവാഹകരായ അനവധി ആളുകൾ സംസ്ഥാനത്തിനു വെളിയിൽ നിന്നുവന്നതിനാലാണെന്ന് കണക്കുകൾ വ്യക്തമാക്കുന്നു. യാദൃശ്ചികമായി പരിശോധിക്കാൻ നിർബ്ബന്ധിതമായ സെക്കന്ററി കോണ്ടാക്റ്റുപോലുമല്ലാത്ത ചില കേസുകൾ പോസിറ്റീവായത് രോഗബാധയുടെ അറിയാനാവാത്ത ഉറവിടങ്ങൾ ഉണ്ടെന്നും കേരളം സമൂഹവ്യാപനത്തിന്റെ ഘട്ടത്തിലേക്കു പ്രവേശിച്ചുവെന്നും വ്യക്തമാക്കുന്നു. പുറത്തുനിന്നു വരുന്നവരിലും കോണ്ടാക്റ്റുകളിലും മാത്രമായി പരിശോധന പരിമിതപ്പെടുത്തുന്നതിനാൽ രോഗവ്യാപനത്തിന്റെ യഥാർത്ഥ സ്ഥിതി അറിയാൻ കഴിയുന്നില്ല എന്നതും ഒരു വസ്തുതയാണ്. എങ്കിലും രാജ്യത്തെ രോഗവ്യാപനത്തിന്റെയും ചികിൽസയുടെയും പ്രതിരോധത്തിന്റെയും നിലവിലെ അവസ്ഥയുമായി താരതമ്യപ്പെടുത്തിയാൽ നിശ്ചയമായും സംസ്ഥാനം ഒരു മുന്നേറ്റം ഈ രംഗത്തു കൈവരിച്ചിട്ടുണ്ടെന്നുതന്നെ പറയാം.\nകേരളം ഈ നേട്ടം കൈവരിച്ചത് എങ്ങനെയാണ്? സംസ്ഥാന സർക്കാരിന്റെയും അതിനെ നയിക്കുന്ന സിപിഐ(എം)ന്റെയും പ്രചാരവേല, നിലവിൽ അധികാരത്തിലിരിക്കുന്ന സർക്കാരിന്റേതുമാത്രമായ കാര്യക്ഷമത കൊണ്ട് നേടിയതാണെന്ന നിലയിലാണ്. ഇടതുസർക്കാർ സിപിഐ(എം) പ്രവർത്തകർവഴി വീടുവീടാന്തരം ലക്ഷക്കണക്കിനായി വിതരണം ചെയ്തുകൊണ്ടിരിക്കുന്ന ലഘുലേഖ വിശദീകരിക്കുന്നത് പിണറായി സർക്കാർ നടപ്പാക്കിയ ആർദ്രം പോലുള്ള പദ്ധതികളുടെ നേട്ടമാണ് കോവിഡ് പ്രതിരോധ വിജയമെന്നാണ്. ‘കോവിഡിനെ ചെറുത്തത് ആർദ്രം പകർന്ന കരുത്ത്’ എന്നാണ് ലഘുലേഖയുടെ ഒരു തലവാചകം തന്നെ. ഇതു തരംതാണ രാഷ്ട്രീയ പ്രചാരവേല മാത്രമാണ്. യാഥാർത്ഥ്യത്തിന് നിരക്കുന്നതുമല്ല. സംസ്ഥാനത്തു നിലനിൽക്കുന്ന ശക്തമായ പൊതുജനാരോഗ്യ സംവിധാനത്തിന്റെ സൃഷ്ടിയാണ് കോവിഡ് പ്രതിരോധ രംഗത്തു കേരളം കൈവരിച്ച നേട്ടം. ഈ പൊതുജനാരോഗ്യ സംവിധാനമാകട്ടെ കഴിഞ്ഞ നാലു വർഷത്തെ എൽ.ഡി.എഫ് ഭരണത്തിന്റെ സൃഷ്ടിയല്ലതാനും.\nരോഗബാധിതരുടെ എണ്ണം പറയാനും ലോക്ക് ഡൗണിനെ സംബന്ധിച്ച് ക്ലാസ്സ് എടുക്കാനും മുഖ്യമന്ത്രിയുടെ പ്രതിദിന പത്രസമ്മേളനത്തിന്റെ ആവശ്യമില്ലല്ലോ. സർക്കാരിനെ നയിക്കുന്ന രാഷ്ട്രീയ നേതൃത്വം അത്യന്തം ഗൗരവപൂർവ്വം നിർവ്വഹിക്കേണ്ടിയിരുന്നതും എന്നാൽ നിറവേറ്റപ്പെടാതെ പോയതുമായ കടമകൾ ഈ പ്രതിസന്ധിയുടെ വേളയിലുണ്ടായിരുന്നു. കേരള സർക്കാരിനെ നയിക്കുന്നവർ പ്രതിനിധാനം ചെയ്യുന്നത് ഇടതുരാഷ്ട്രീയത്തെയായിരുന്നെങ്കിൽ കോവിഡ് വിജയത്തിന്റെ പ്രചാരവേലയെ ക്ഷേമരാഷ്ട്ര സമീപനം കൈവെടിയുന്ന നയങ്ങൾക്കെതിരെയുള്ള പോരാട്ടമാക്കി മാറ്റുമായിരുന്നു. സ്വകാര്യവൽക്കരണത്തിനു വേണ്ടിയുള്ള മുതലാളിത്ത പ്രചാരവേലയ്ക്കു ചുട്ടമറുപടി നൽകിക്കൊണ്ട് സുശക്തമായ ഒരു പൊതുജനാരോഗ്യ സംവിധാനത്തിന്റെ ആവശ്യകത, കേരളത്തെ ഉദാഹരണമായി കാട്ടിക്കൊണ്ടു ലോകത്തെ ബോധ്യപ്പെടുത്തുമായിരുന്നു. ലോകമെമ്പാടും കോവിഡ് പ്രതിരോധ പ്രവർത്തനങ്ങൾ അനാവരണം ചെയ്യുന്ന ഗൗരവതരമായ രാഷ്ട്രീയ വിഷയങ്ങളും പാഠങ്ങളും ജനങ്ങൾക്കു പകർന്നുനൽകാൻ ലഭിച്ച ഏറ്റവും നല്ല അവസരമായിരുന്നു ഈ വേള. ലാഭതാൽപ്പര്യം കണികപോലുമില്ലാതെ ജനങ്ങളുടെ ക്ഷേമം ലക്ഷ്യമാക്കിയ മഹത്തായ സോഷ്യലിസ്റ്റ് വ്യവസ്ഥയുമായി താരതമ്യപ്പെടുത്തി ലാഭത്തിനായി എന്തും ചെയ്യുന്ന മുതലാളിത്തവ്യവസ്ഥയുടെ നിർദ്ദയത്വവും ക്രൂരതയും ജനങ്ങളെ ബോധ്യപ്പെടുത്താൻ ലഭിച്ച അവസരമായിരുന്നു അത്. എത്രയോ വമ്പിച്ച പ്രാധാന്യമുള്ള രാഷ്ട്രീയ ദൗത്യങ്ങളായിരുന്നു അവ. എന്നാൽ അത് നിർവ്വഹിക്കുവാൻ സിപിഐ(എം) നേതൃത്വത്തിന് കഴിഞ്ഞില്ല. ഇതിനു നേർവിപരീതമായി തെരഞ്ഞെടുപ്പ് രാഷ്ട്രീയത്തിന്റെ സങ്കുചിതത്വത്തിനുള്ളിൽ നിന്നുകൊണ്ട് ഇതെല്ലാം തന്റെ സർക്കാരിന്റെ വിജയമെന്നു സ്ഥാപിക്കാൻ മുഖ്യമന്ത്രിയും അനുചരന്മാരും രാപകൽ ശ്രമിക്കുന്നതാണ് നാം കണ്ടത്. ഇപ്പോഴും കണ്ടുകൊണ്ടിരിക്കുന്നതും. നേട്ടങ്ങളെ തന്റെ ക്രെഡിറ്റിന്റെ കണക്കിൽ ചേർത്ത് അടുത്ത തെരഞ്ഞെടുപ്പിൽ വോട്ടുപിടിക്കുക എന്ന ഒരൊറ്റ ലക്ഷ്യം മാത്രമേ മുഖ്യമന്ത്രിയുടെ പ്രചാരണത്തിനുള്ളൂ. പാർലമെന്ററി രാഷ്ട്രീയത്തിന്റെ അല്പത്തരത്തിൽ അഭയം പ്രാപിച്ചുകൊണ്ടു നടത്തുന്ന ഈ അഭ്യാസങ്ങൾക്ക് ഇടതുരാഷ്ട്രീയവുമായി എന്തു ബന്ധമെന്ന് ഇവർക്കു കുഴലൂതി നടക്കുന്നവർ ചിന്തിക്കണം. ബിജെപി നയിക്കുന്ന കേന്ദ്രസർക്കാരിന്റെ അത്യാപൽക്കരമായ തൊഴിലാളി വിരുദ്ധ നയങ്ങൾക്കും കോവിഡ് പ്രതിരോധത്തിൽ സംഭവിച്ച ഗുരുതരമായ വീഴ്ചകൾക്കും കുടിയേറ്റത്തൊഴിലാളികളെ തെരുവാധാരമാക്കിയ നിലപാടിനുമെതിരെ ശക്തവും ശ്രദ്ധേയവുമായ രാഷ്ട്രീയമുന്നേറ്റം വളർത്താൻ ഈ സാഹചര്യത്തെ ഫലപ്രദമായി പ്രയോജനപ്പെടുത്തണമായിരുന്നു. ഇക്കാര്യത്തിൽ ഒരു ചെറുവിരലനക്കാൻ പോലും ഇടതെന്നു മേനി നടിക്കുന്ന ഇവർക്കായില്ല.\nകേരളത്തിലെ പൊതുജനാരോഗ്യ സംവിധാനത്തിന്റെ ചരിത്രം\nഓരോ ഗ്രാമത്തിലുമുള്ള ഓരോ പ്രാഥമിക ആരോഗ്യ കേന്ദ്രവും അതിന്റെയും താഴെയുള്ള സബ് സെന്ററുകളും ഫാമിലി വെൽഫെയർ സെന്ററുകളും തുടർന്നു മുകളിലേക്ക് കമ്യൂണിറ്റി ഹെൽത്ത് സെന്ററുകളും താലൂക്ക് – ജില്ലാ – ജനറൽ ആശുപത്രികളും മെഡിക്കൽ കോളേജുകളും ചേരുന്നതാണ് കേരളത്തിന്റെ ആരോഗ്യ സംവിധാനം. രാജ്യത്തെ ഏറ്റവും കുറഞ്ഞ ശിശുമരണ നിരക്കും (1000 ന് 12) മാതൃമരണ നിരക്കും(ഒരു ലക്ഷത്തിന് 66 പേർ) ഉള്ളത് കേരളത്തിലാണ്. കേന്ദ്ര സർക്കാരിന്റെ റൂറൽ ഹെൽത്ത് സ്റ്റാറ്റിസ്റ്റിക്‌സ് (2014 -2015) പ്രകാരം ആരോഗ്യരംഗത്തെ എല്ലാ സൂചകങ്ങളിലും കേരളം മറ്റെല്ലാ സംസ്ഥാനങ്ങളെക്കാളും മുമ്പിലാണ്. സംസ്ഥാനത്ത് ഒരു വില്ലേജിന് ഒരു പി.എച്ച്.സി ഉള്ളപ്പോൾ മധ്യപ്രദേശിൽ 47 വില്ലേജിനാണ് ഒരു പ്രാഥമിക ആരോഗ്യ കേന്ദ്രമുള്ളത്. കമ്യൂണിറ്റി ഹെൽത്ത് സെന്ററാകട്ടെ കേരളത്തിൽ5വില്ലേജിനു ഒരെണ്ണമുള്ളപ്പോൾ മധ്യപ്രദേശിൽ അത് 164 വില്ലേജിനാണ് ഒരെണ്ണമുള്ളത്. ബീഹാറിന്റെ കാര്യം രാജ്യത്തിനുതന്നെ നാണക്കേടാണ്. ഈ കണക്കുകൾ ഇനി നീട്ടേണ്ടതില്ല. വളരെ ഉയർന്ന സാക്ഷരതയും തജ്ജന്യമായ ആരോഗ്യ അവബോധവും ശുദ്ധജല ലഭ്യതയും എല്ലാം കേരളത്തെ ആരോഗ്യപരിപാലന രംഗത്ത് ഒന്നാം സ്ഥാനത്ത് നിലനിർത്തുന്നു.\nമറ്റൊരു സംസ്ഥാനത്തിനും അവകാശപ്പെടാനില്ലാത്ത ഈ പൊതുജനാരോഗ്യ സംവിധാനം കേരളത്തിൽ വികസിച്ചുവന്നതെങ്ങിനെയാണ്? നമ്മുടെ പൊതുജനാരോഗ്യ സംവിധാനത്തിനു സുദീർഘമായ ഒരു ചരിത്രമുണ്ട്. ശക്തമായ ~ഒരു പൊതുവിദ്യാഭ്യാസ സമ്പ്രദായം രൂപപ്പെട്ടുവന്ന പ്രക്രിയയാൽ സ്വാധീനിക്കപ്പെട്ടും സഹായിക്കപ്പെട്ടുമാണ് ആരോഗ്യപരിപാലന സമ്പ്രദായം സംസ്ഥാനത്ത് ഉയർന്നുവന്നത്. ഈ രംഗത്തെ ആദ്യപ്രവർത്തനങ്ങൾ നടത്തിയത് ക്രിസ്ത്യൻ മിഷണറിമാരായിരുന്നു. ചർച്ച് മിഷൻ സൊസൈറ്റിയും ലണ്ടൻ മിഷൻ സൊസൈറ്റിയും ആധുനികവൈദ്യത്തിന്റെ വക്താക്കളും പ്രചാരകരുമായിരുന്നു. പതിനെട്ടാം നൂറ്റാണ്ടിന്റെ അന്ത്യദശകങ്ങളിലാണ് മെഡിക്കൽ മിഷനുകൾ ഇൻഡ്യയിലേക്കു വരുന്നത്. 1838ൽ ഡോ.ആർച്ചിബാൾഡ് റാംസെയുടെ മുൻകൈയിൽ എൽ.എം.എസ് മിഷൻ തെക്കൻ തിരുവിതാംകൂറിലെ നെയ്യൂരിൽ ആദ്യത്തെ മിഷൻ ആശുപത്രി സ്ഥാപിച്ചു. ജാതി-മത ഭേദമെന്യേ ഏവർക്കും സൗജന്യ ചികിൽസ നൽകുന്ന ആതുരാലയമായിരുന്നു അത്. 1861ൽ നെയ്യൂർ ആശുപത്രിയോടു ചേർന്ന് 8 വിദ്യാർത്ഥികളുമായി ആരംഭിച്ച മെഡിക്കൽ സ്‌കൂൾ, മൂന്നര വർഷം ദൈർഘ്യമുള്ള കോഴ്‌സിലൂടെ 1926 ആകുമ്പോൾ ആരോഗ്യപരിചരണം നൽകാൻ പരിശീലനം സിദ്ധിച്ച നൂറുകണക്കിനു വ്യക്തികളെ വാർത്തെടുത്തു. ഇതേ സ്ഥാപനത്തിൽ നഴ്‌സുമാർ, ചികിൽസാസഹായികൾ, കമ്പൗണ്ടർമാർ എന്നിവർക്കുള്ള പരിശീലനവും പിന്നീട് തുടങ്ങി. അവരുടെ സേവനം തിരുവിതാംകൂർ നാട്ടുരാജ്യമെമ്പാടും ലഭ്യമായി. 1861ൽ നെയ്യൂർ ആശുപത്രിക്ക് ആറ്റൂർ, അഗസ്തീശ്വരം, ശാന്തപുരം എന്നിവിടങ്ങളിൽ ശാഖകൾ സ്ഥാപിച്ചു. 1902 ആകുമ്പോൾ കോട്ടയം മുതൽ കന്യാകുമാരി വരെ നെയ്യൂർ മിഷന്റെ (പിന്നീട് സൗത്ത് ട്രാവൻകൂർ മെഡിക്കൽ മിഷൻ എന്ന പേരു സ്വീകരിച്ചു) ആശുപത്രികളുടെ എണ്ണം പതിനേഴായി ഉയർന്നു. ഇവയെല്ലാം സൗജന്യ ചികിസാകേന്ദ്രങ്ങളായിരുന്നു. തെക്കേ ഇൻഡ്യയിലെ രണ്ടാമത്തെ എക്‌സ് റേ മെഷീൻ ഇവിടെയാണ് സ്ഥാപിച്ചത്(1923). പുകയില ഉപയോഗം വഴി തിരുവിതാംകൂറിൽ വ്യാപകമായിരുന്ന വായ് കാൻസറിനു ചികിൽസ നൽകുന്നതിനു 1930ൽ ഇൻഡ്യയിലാദ്യമായി റേഡിയം ചികിൽസ ആരംഭിച്ചതും നെയ്യൂർ ആശുപത്രിയിലാണ്. ഈ പ്രവർത്തനങ്ങൾ എൽ.എം.എസ് മിഷന്റെ മാത്രമാണ്. സമാന്തരമായി മധ്യകേരളത്തിൽ സിഎംഎസ് മിഷണറിമാരും ആതുരപ്രവർത്തനങ്ങളിൽ ഏർപ്പെട്ടിരുന്നു. സിഎംഎസ് മിഷണറി റവ. നോർട്ടന്റെ നേതൃത്വത്തിൽ 1931ൽ ആലപ്പുഴയിൽ മിഷൻ ആശുപത്രി സ്ഥാപിച്ചു. വള്ളത്തിൽ പ്രവർത്തിക്കുന്ന ഒരു മൊബൈൽ ഡിസ്പൻസറിയും അവർ സ്ഥാപിച്ചു. ബ്രിട്ടീഷ് അധികാരത്തിൻ കീഴിലായിരുന്ന മലബാറിൽ കാര്യമായ പ്രവർത്തനങ്ങൾ നടന്നതായി രേഖകളില്ല.\nശുചിത്വബോധവും ആരോഗ്യകരമായ ജീവിതത്തിന്റെ ശീലങ്ങളും സ്വായത്തമാക്കാൻ ജനങ്ങളെ പഠിപ്പിച്ചതിൽ കേരളത്തിന്റെ നവോത്ഥാനമുന്നേറ്റം വലിയ പങ്കുവഹിച്ചിട്ടുണ്ട്. സമൂഹത്തിന്റെ താഴേത്തലങ്ങളെ വരെ സ്പർശിക്കുന്ന ഒരു ജനകീയ പ്രസ്ഥാനമായി അതു വളരുകയുണ്ടായി. വലിയൊരളവുവരെ അന്ധമായ വിശ്വാസങ്ങളെയും ചികിൽസാ രീതികളെയും തള്ളിക്കളഞ്ഞ്, പിന്നീടുവന്ന വാക്‌സിനേഷനുൾപ്പടെയുള്ള ആധുനിക വൈദ്യത്തിന്റെ ആരോഗ്യ പ്രവർത്തനങ്ങളെ ഒരു വൈമുഖ്യവും കൂടാതെ സ്വീകരിക്കാൻ നവോത്ഥാന മുന്നേറ്റം നൽകിയ മനോഘടന ഇടയാക്കി. ആധുനിക വിദ്യാഭ്യാസത്തിന്റെ സ്വാധീനം ഈ മനോഘടനയെ കൂടുതൽ ദൃഢമാക്കി. ഈ അടിത്തറയിൻമേലാണ് കേരളത്തിന്റെ പൊതുജനാരോഗ്യ സംവിധാനം പണിതുയർത്തിയത്.\nതിരുവിതാംകൂർ, കൊച്ചി നാട്ടുരാജാക്കന്മാർ ക്രിസ്ത്യൻ മിഷണറിമാരുടെ പ്രവർത്തനങ്ങൾക്ക് സഹായം നൽകിയും, അവയുടെ മാതൃക സ്വീകരിച്ചും, ആരോഗ്യപരിപാലനത്തിന്റെ പാശ്ചാത്യ സമ്പ്രദായം ഇവിടെ നടപ്പാക്കാൻ മുൻകൈയെടുത്തു. കൊച്ചി രാജ ഭരണം 1845ലാണ് എറണാകുളം ജനറൽ ആശുപത്രി സ്ഥാപിക്കുന്നത്. തിരുവിതാംകൂറിലെ ആദ്യത്തെ സർക്കാർ ആശുപത്രിയായ തിരുവനന്തപുരം ജനറൽ ആശുപത്രി, ആയില്യം തിരുനാൾ രാമവർമ്മ സ്ഥാപിക്കുന്നത് 1865ൽ ആണെന്ന് ബ്രിട്ടീഷ് ലൈബ്രറിയിലെ രേഖകൾ വ്യക്തമാക്കുന്നു. ഇതേ വർഷം തന്നെയാണ് ഇദ്ദേഹം വാക്‌സിനേഷൻ പ്രവർത്തനങ്ങൾക്കായി ഒരു സർക്കാർ വകുപ്പ് ആരംഭിക്കുന്നതും. 1875ൽ നെയ്യൂർ ആശുപത്രിക്കും മെഡിക്കൽ സ്‌കൂളിനും വേണ്ടിയുള്ള പുതിയ കെട്ടിടത്തിന്റെ നിർമ്മാണത്തിന്റെ പൂർണ്ണ ചുമതല ഏറ്റെടുത്ത് നടപ്പാക്കിയതും ഇദ്ദേഹം തന്നെയായിരുന്നു. 1879-ൽ വിദ്യാർത്ഥികൾക്കും തൊഴിലാളികൾക്കും തടവുകാർക്കും വാക്‌സിനേഷൻ നിർബ്ബന്ധമാക്കി. കേരളത്തിലെ ആദ്യത്തെ സിസേറിയൻ നടന്ന തിരുവനന്തപുരം തൈക്കാട് അമ്മമാരുടെയും കുട്ടികളുടെയും ആശുപത്രി പ്രവർത്തനം തുടങ്ങിയത് 1914ൽ ആണ്. ഈ ആശുപത്രിയിൽ ഗൈനക്കോളജിസ്റ്റായി നിയമനം ലഭിച്ച(1916) ഡോ.മേരി പുന്നൻ ലൂക്കോസിനെയാണ് 1938ൽ തിരുവിതാംകൂർ രാജഭരണം ട്രാവൻകൂർ സർജൻ ജനറലായി പിന്നീട് നിയമിക്കുന്നത്. ഇൻഡ്യയിലെ ആദ്യത്തെ വനിതാ സർജൻ ജനറലായിരുന്ന അവർ, ചുമതലയേൽക്കുമ്പോൾ തിരുവിതാംകൂറിൽ 32 സർക്കാർ ആശുപത്രികളും 40 സർക്കാർ ഡിസ്‌പെൻസറികളും പ്രവർത്തിക്കുന്നുണ്ടായിരുന്നു. കോഴിക്കോട് ബീച്ച് ആശുപത്രി പ്രവർത്തനം തുടങ്ങുന്നത് ഐക്യകേരളത്തിനും മുമ്പാണ്. 1947 ആയപ്പോൾ 32 സർക്കാർ ആശുപത്രികൾക്കു പുറമെ 108 സർക്കാർ ഡിസ്പൻസറികളും സർക്കാർ സഹായം സ്വീകരിക്കുന്ന 20 സ്വകാര്യ ആശുപത്രികളും തിരുവിതാംകൂറിലുണ്ടായിരുന്നു.\nധർമ്മാശുപത്രികളെന്നറിയപ്പെട്ടിരുന്ന അന്നത്തെ സർക്കാർ ആശുപത്രികളുടെ എണ്ണം ഇൻഡ്യയിലെ പല നാട്ടുരാജ്യങ്ങളെക്കാളും വളരെ മുമ്പിലായിരുന്നു. 1956 ൽ ഐക്യകേരളം രുപപ്പെടുമ്പോൾ മുഴുവൻ പൗരന്മാർക്കും ആരോഗ്യ പരിരക്ഷ ലഭ്യമാകത്തക്കവിധം സംവിധാനം സൃഷ്ടിക്കുന്നതിനുള്ള ഒരടിത്തറ നിലവിൽ വന്നുകഴിഞ്ഞിരുന്നു. രാജ്യത്തെ ഒരു സംസ്ഥാനത്തിനും അവകാശപ്പെടാനാവാത്ത ഒരു സാഹചര്യമായിരുന്നു അത്.\nക്ഷേമരാഷ്ട്ര സമീപനം സ്വീകരിക്കാൻ\nജനേച്ഛയെ പ്രതിനിധാനം ചെയ്തുകൊണ്ട് കേരളപ്പിറവിക്കുശേഷം അധികാരത്തിൽ വന്ന സർക്കാരുകൾ ഈ അടിത്തറയിൻമേൽ ശക്തമായ പൊതുജനാരോഗ്യ സംവിധാനം പടുത്തുയർത്തുന്നതിനാവശ്യമായ നടപടികൾ സ്വീകരിച്ചു. മഹത്തായ സോഷ്യലിസ്റ്റ് വ്യവസ്ഥ മുന്നോട്ടുവച്ച ക്ഷേമരാഷ്ട്ര സമീപനം അന്ന് ലോകമെമ്പാടുമുള്ള ഭരണവ്യവസ്ഥകളുടെ നയരൂപീകരണത്തിലെ ഒരു സ്വാധീനഘടകമായിരുന്നു. സോഷ്യലിസ്റ്റ് നയസമീപനങ്ങളാൽ ആകൃഷ്ടരാകുന്ന ജനങ്ങൾ സ്വന്തം രാജ്യങ്ങളിലെ ഭരണവ്യവസ്ഥകൾക്കെതിരെ കലാപത്തിനിറങ്ങുമെന്ന് അറിയാവുന്ന മുതലാളിത്ത രാജ്യങ്ങളിലെ വലതുപക്ഷ സർക്കാരുകൾപോലും ക്ഷേമരാഷ്ട്രം എന്ന സങ്കൽപ്പത്തെ കൈയൊഴിയാതെ വിദ്യാഭ്യാസ-ആരോഗ്യ-സാമൂഹ്യസുരക്ഷാ മേഖലകളിൽ പണം ചെലവഴിക്കാൻ നിർബ്ബന്ധിതരായി. സ്വതന്ത്ര ഭാരതത്തിലെ ആദ്യത്തെ ആരോഗ്യ കമ്മീഷനായിരുന്ന ഭോർ കമ്മിറ്റിയിലെ ശുപാർശകളിൽ സോഷ്യലിസ്റ്റ് അനുഭവങ്ങളുടെ വൻതോതിലുള്ള സ്വാധീനം നമുക്ക് കാണാം. അന്നത്തെ ദേശീയസർക്കാരിന്റെ നയങ്ങളിലും ഇതിന്റെ പ്രതിഫലനം കാണാം. മറ്റു സംസ്ഥാനങ്ങളിൽ നിന്നു വിഭിന്നമായി മുകളിൽ സൂചിപ്പിച്ച നിരവധി ചരിത്രഘടകങ്ങൾ ഒത്തുചേർന്ന് പ്രവർത്തിച്ചതു വഴി കേരളത്തിൽ രൂപപ്പെട്ട സാമൂഹ്യമനോഭാവവും ജനാഭിലാഷവും ഒരു ഭൗതികയാഥാർത്ഥ്യമായിരുന്നതിനാൽ അതിനെ കണക്കിലെടുത്തും പ്രതിനിധാനം ചെയ്തും മാത്രമേ വലതുപക്ഷ സർക്കാരുകൾക്കുൾപ്പെടെ പ്രവർത്തിക്കാനാകുമായിരുന്നുള്ളൂ. കർഷകത്തൊഴിലാളികളുടെയും സാധാരണജനങ്ങളുടെയും പ്രക്ഷോഭങ്ങളുടെ അടിത്തറയെ ആധാരമാക്കി ഉയർന്നുവന്ന ഇടതുപക്ഷ പ്രസ്ഥാനങ്ങളാകട്ടെ, ഇന്നത്തേതിൽനിന്നും വ്യത്യസ്തമായി ഇടതുസമീപനവും ജനതാൽപ്പര്യവും അന്ന് പ്രദർശിപ്പിച്ചിരുന്നു. ഈ പ്രസ്ഥാനങ്ങൾ നേതൃത്വം നൽകിയ സർക്കാരുകളെല്ലാംതന്നെ വിദ്യാഭ്യാസ-ആരോഗ്യ-സാമൂഹ്യസുരക്ഷാ രംഗങ്ങളിലെ ഗണനീയമായ മുതൽമുടക്കിന് തയ്യാറായി. സംസ്ഥാനത്തിന്റെ ആകെ റവന്യു ചെലവിന്റെ 14 മുതൽ 8 ശതമാനം വരെയുള്ള തുക ആരോഗ്യമേഖലയ്ക്കായി വ്യത്യസ്ത സമയങ്ങളിൽ നീക്കിവച്ചു. ഏതാണ്ട് 70കൾ വരെ ഈ സ്ഥിതി തുടരുകയും ചെയ്തു. അങ്ങിനെ 1956നും 1980നുമിടയിൽ വലിയ മുന്നേറ്റങ്ങൾ നേടിക്കൊണ്ട് എല്ലാ ആരോഗ്യ സൂചകങ്ങളിലും കേരളം ഒന്നാം സ്ഥാനത്ത് എത്തി. ഐക്യകേരളത്തിനും നൂറിലധികം വർഷംമുമ്പു തുടക്കംകുറിക്കുകയും 1980വരെ തുടരുകയും ചെയ്ത ഒരു ദീർഘപ്രക്രിയയിലൂടെ രൂപംകൊണ്ട പൊതുജനാരോഗ്യ സംവിധാനം ഒന്നു മാത്രമാണ് ഈ പ്രതിസന്ധിയുടെ വേളയിൽ നമുക്ക് തുണയായത്.\nസുഘടിതവും അതിബൃഹത്തുമായ ആരോഗ്യപരിപാലന സംവിധാനം കോവിഡ് പ്രതിരോധത്തിന് കേരളത്തെ\nകേരളത്തിൽ നിലവിലുള്ള പൊതുജനാരോഗ്യ സംവിധാനത്തെ, പിഴവുകളോടെയും പരാധീനതകളോടെയും ആണങ്കിലും ഏകോപിപ്പിക്കാൻ കഴിഞ്ഞുവെന്നതാണ് കോവിഡ് പ്രതിരോധത്തിന്റെ രംഗത്ത് സർക്കാരിന്റെ നേട്ടം. ഒരു ഉത്തരവ് പുറപ്പെടുവിച്ചാൽ ചലിക്കാൻ സന്നദ്ധമായ സുഘടിതവും അതിബൃഹത്തുമായ ആരോഗ്യപരിപാലന സംവിധാനം നിലനിൽക്കുന്നതിനാലാണ് ഈ ഏകോപനം സാധ്യമായത്. പകർച്ച വ്യാധിയെ നേരിടുന്നതിൽ വൈദഗ്ദ്ധ്യമുള്ള സമർപ്പിതരായ ഒരു വലിയ നിര പ്രൊഫഷണലുകൽ നമുക്കുണ്ട്. പ്രൈമറി, സെക്കന്ററി, ടെർഷ്യറി തലങ്ങളെ കോർത്തിണക്കിക്കൊണ്ടുള്ള പൊതുജനാരോഗ്യ സംവിധാനത്തിലൂടെ വാർഡുതലംതൊട്ടുള്ള ആരോഗ്യ പരിചരണം മുതൽ ഉയർന്നതല ആസൂത്രണംവരെ സാധ്യമാകുന്നു. ആയിരക്കണക്കിനു ഡോക്ടർമാരും നേഴ്‌സുമാരും പാരാമെഡിക്കൽ സ്റ്റാഫും ഇതര ജീവനക്കാരും ഹെൽത്ത് ഇൻസ്‌പെക്ടർമാരും ആശാവർക്കർമാരും ശുചീകരണത്തൊഴിലാളികളും ഇതിന്റെ കീഴിൽ പ്രവർത്തിക്കുന്നു. കോവിഡിനെ നേരിടുന്നതിൽ സംസ്ഥാനം കൈവരിച്ച നേട്ടം പ്രധാനമായും ഇവർ സൃഷ്ടിച്ചതാണ്. എന്നാൽ കൂടുതൽ ആത്മവിശ്വാസത്തോടെയും സമർപ്പിതമായും പ്രവർത്തിക്കാൻ മുഴുവൻ ആരോഗ്യപ്രവർത്തരെയും സജ്ജമാക്കുന്നതിലും സൗകര്യങ്ങൾ ഏർപ്പെടുത്തുന്നതിലും സർക്കാർ ഗൗരവതരമായ വീഴ്ചകൾ വരുത്തുകയുണ്ടായി. അവരുടെ ശമ്പളം വെട്ടിക്കുറച്ചു. എങ്കിലും സേവനസന്നദ്ധതയോടെ രാപകൽ പണിയെടുക്കാൻ ആരോഗ്യപ്രവർത്തകർ ഒരു വൈമുഖ്യവും കാട്ടിയില്ല.\nഉദാരവൽക്കരണ നയങ്ങൾ പൊതുജനാരോഗ്യ മേഖലയെ ദുർബ്ബലപ്പെടുത്തി\nകഴിഞ്ഞ3പതിറ്റാണ്ടായി നടപ്പിലാക്കപ്പെട്ടുകൊണ്ടിരിക്കുന്ന സാമ്പത്തിക ഉദാരവൽക്കരണ നയങ്ങളുടെ ഭാഗമായി പൊതുജനാരോഗ്യരംഗത്തേക്കുള്ള മുതൽ മുടക്ക് ഗണ്യമായി കുറഞ്ഞുവരികയാണ്. സംസ്ഥാനത്ത് അധികാരത്തിൽ വന്നിട്ടുള്ള വലതു-ഇടതു മുന്നണികൾ ഇക്കാര്യത്തിൽ ഒരേ സമീപനം തന്നെയാണ് തുടർന്നിട്ടുള്ളത്. 1995ൽ ആരോഗ്യരംഗത്തിനുള്ള പ്ലാൻ ചെലവ് 13.8 ശതമാനമായിരുന്നത് എങ്ങിനെയാണ് 2001ൽ 7.2 ശതമാനമായി കുത്തനെ ഇടിഞ്ഞത്? 1986നു മുമ്പ് കേരളത്തിൽ സർക്കാർ ആശുപത്രികളിൽ ഏതൊരാൾക്കും സൗജന്യമായി ചികിൽസ ലഭിക്കുമായിരുന്നതിന്റെ സ്ഥാനത്ത് ഇപ്പോൾ എ.പി.എൽ വിഭാഗത്തിനു അതു നിഷേധിക്കുന്ന സ്ഥിതി ഇല്ലേ? പരിശോധനകൾക്കും ചികിൽസയ്ക്കും എന്തിനും ഏതിനും ആശുപത്രി വികസന സമിതിയുടെ പേരിൽ ഫീസ് പിരിക്കുന്ന ഏർപ്പാട് പുതിയ പൊളിച്ചെഴുത്തുകളുടെ ഭാഗമായി വന്നതല്ലേ? കേന്ദ്ര സർക്കാർ പ്രഖ്യാപിച്ച എൻ.ആർ.എച്ച്.എം ഉം നഗര ആരോഗ്യപദ്ധതിയും ആരോഗ്യ മേഖലയിൽ നിന്നും ക്രമേണ സർക്കാർ പിൻവാങ്ങുന്നതിനായി നടപ്പാക്കിയ ആഗോളവൽക്കരണ പദ്ധതികളായിരുന്നു. അടിമുടിയുള്ള കരാർവൽക്കരണവും ഇൻഷ്വറൻസ്‌വൽക്കരണവുമാണ് ഈ പദ്ധതികൾ ലക്ഷ്യമിടുന്നത്. ഇതിന്റെ കേരള പതിപ്പിന്റെ പേരാണ് ആരോഗ്യകേരളം. ആരോഗ്യകേരളം പദ്ധതി കേരളത്തിൽ നടപ്പിലാക്കിയത് വി.എസ്.അച്ച്യുതാനന്ദന്റെ സർക്കാരാണ്. രോഗിക്കും ചികിൽസകനുമിടയിൽ എന്തിനാണ് ഒരു ഇൻഷ്വറൻസ് കമ്പനിയെന്നു കോവിഡിനു മുമ്പിൽ പരാജയപ്പെട്ട രാജ്യങ്ങളിൽ നിന്നെല്ലാം ചോദ്യമുയരുകയാണ്. ലോകജനതയുടെ ആരോഗ്യത്തിനു മുമ്പിലെ ഗൗരവതരമായ പ്രശ്‌നമായി ഇൻഷ്വറൻസ്‌വൽക്കരണം മാറുമ്പോൾ ഇൻഷ്വറൻസിനുവേണ്ടിയുള്ള പ്രചാരവേലയാണ് ആരോഗ്യകേരളം നടത്തുന്നത്. ആരോഗ്യമേഖലയ്ക്കു നീക്കിവയ്ക്കുന്ന വിഹിതം വർഷംതോറും വെട്ടിക്കുറയ്ക്കുന്ന, കേന്ദ്രസർക്കാർ നടപ്പാക്കുന്ന എൻ.ആർഎച്ച്.എം ഉം നഗര ആരോഗ്യ പദ്ധതിയും എങ്ങിനെയാണ് പൊതുജനാരോഗ്യ സംവിധാനത്തെ ശക്തിപ്പെടുത്തുന്ന പദ്ധതികളാകുന്നത്? ഇതു പൊതുജനാരോഗ്യ സംവിധാനത്തെ ദുർബ്ബലപ്പെടുത്താനുള്ള പദ്ധതികളാണെന്ന തിരിച്ചറിവുപോലും ഇടതെന്ന് അഭിമാനിക്കുന്നവർക്കില്ലാതെ പോകുന്നത് ഖേദകരംതന്നെ. ഈ ആരോഗ്യകേരളം പദ്ധതിയെയാണ് കോവിഡ് വിജയത്തിന്റെ കാരണമായ ഒറ്റമൂലിയായി അവതരിപ്പിക്കുന്നത്. എൻആർഎച്ച്എം ഉൾപ്പെടെയുള്ളആഗോളവത്ക്കരണ നയങ്ങളിലൂടെ ആരോഗ്യമേഖലയെ തകർക്കാൻ ശ്രമങ്ങളുണ്ടായപ്പോഴെല്ലാം അതിനെ ചെറുത്തുകൊണ്ട് കാവലായി നിന്ന ജനജാഗ്രതയാണ് സംസ്ഥാനത്തെ പൊതുജനാരോഗ്യ സംവിധാനത്തെ ഇപ്രകാരമെങ്കിലും നിലനിർത്താൻ ഇടയാക്കിയിട്ടുള്ളത്.\nകേന്ദ്രത്തിന്റെ 20 ലക്ഷം കോടിയും സംസ്ഥാനത്തിന്റെ\nഇരുപതിനായിരം കോടിയും: പാക്കേജുകളുടെ\nകേന്ദ്രസർക്കാരിന്റെ 20 ലക്ഷം കോടിയുടെ ഉത്തേജക പാക്കേജിന്റെ വിശദാംശങ്ങൾ മറ്റൊരു ലേഖനത്തിൽ നൽകിയിട്ടുള്ളതിനാൽ അതിന്റെ ഉള്ളടക്കത്തിലേക്കു കടക്കുന്നില്ല. എങ്കിലും താരതമ്യത്തിനായി ചില കാര്യങ്ങളിലേക്കു കടക്കാതിരിക്കാനാവില്ല. ആദ്യം പ്രഖ്യാപിച്ചത് സംസ്ഥാനത്തിന്റെ പാക്കേജായിരുന്നതിനാൽ അതിന്റെ സ്വാധീനമാണോ കേന്ദ്രത്തിന്റെപാക്കേജിൽ കാണുന്നതെന്ന് ന്യായമായും സന്ദേഹമുണ്ട്. കേന്ദ്ര സർക്കാരിന്റെ പാക്കേജിലെ പ്രഖ്യാപനങ്ങളിൽ ഒരു ഭാഗം ബജറ്റ് പ്രഖ്യാപനങ്ങളോ നേരത്തെ പ്രഖ്യാപിച്ച പദ്ധതികളോ ആണ്. കേരളത്തിന്റെ പാക്കേജിലെ 14,000 കോടിരൂപ സർക്കാരിന്റെ കഴിഞ്ഞ വർഷത്തെ പ്രവൃത്തികൾ നടത്തി, ബില്ല് സമർപ്പിച്ച കരാറുകാരുടെ കുടിശ്ശിക തീർക്കാനാണ് നീക്കിവച്ചിട്ടുള്ളത്. പുതിയ സാമ്പത്തിക വർഷം ആരംഭിക്കുന്ന ഏപ്രിൽ മാസത്തിൽ ഈ തുക നൽകാമെന്ന് ധനമന്ത്രി നിയമസഭയിലടക്കം പ്രഖ്യാപിച്ചതാണ്. ഇതിന് കൊറോണയുമായി എന്തു ബന്ധം? തൊഴിലുറപ്പ് പദ്ധതിയുമായി ബന്ധപ്പെട്ട് പ്രഖ്യാപിച്ചിട്ടുള്ള 1000 കോടിയും ഈ വർഷം സ്വഭാവികമായും നൽകേണ്ട തുകയാണ്. അതും കോവിഡിന്റെ കണക്കിൽപ്പെടുത്തി. ആറുമാസത്തെ പെൻഷൻ കുടിശ്ശിക നൽകാനുള്ളപ്പോൾ2മാസത്തെ ഒരുമിച്ചു നൽകുന്നുവെന്നുമാത്രം. കോവിഡ് മഹാമാരി ഇല്ലെങ്കിലും ഈ തുക എപ്പോഴെങ്കിലും നൽകാനുള്ളതുതന്നെയല്ലേ. കേന്ദ്രത്തിന്റെ പാക്കേജിലും ഈ തട്ടിപ്പ് നമുക്ക് കാണാം. കിസാൻ യോജന പ്രകാരം മേയ് മാസത്തിൽ ഓരോ കർഷകനും നൽകേണ്ട 2000രൂപ ഏപ്രിൽ മാസത്തിൽ നൽകും. കേന്ദ്രത്തിന്റെ പ്രഖ്യാപനം ഒരു വായ്പാ മേളയായിരുന്നല്ലോ. കുടുംബശ്രീ വഴി 2000 കോടി രൂപ വായ്പ നൽകുമെന്ന സമാനമായ പ്രഖ്യാപനം കേരള പാക്കേജിലുമുണ്ട്. പക്ഷേ പലിശ ഇളവ് നൽകാൻ ഒരു രൂപപോലും നീക്കിവച്ചിട്ടില്ല. നിർമ്മാണത്തൊഴിലാളികൾക്ക് നൽകുമെന്നു പ്രഖ്യാപിച്ചിട്ടുള്ള 1000 രൂപ, വായ്പ മാത്രമാണ്. തൊഴിലാളികളുടെ വിഹിതത്തിൽ നിന്നും അത് പിന്നീട് തിരിച്ചുപിടിക്കും. ഇതിനു പുറമെ പ്രഖ്യാപിച്ചിട്ടുള്ളത് ഒരു ക്ഷേമപെൻഷനും ലഭിക്കാത്തവർക്ക് 1000 രൂപ നൽകുമെന്നതാണ്. ഇതുവരെ അതിനുവേണ്ടി ചെലവായിട്ടുള്ളത് 140 കോടി രൂപ മാത്രമാണ്. 20,000 കോടി രൂപയുടെ പാക്കേജിൽ ജനങ്ങൾക്കു നേരിട്ടു ലഭിക്കുന്നത് മൂന്നു മാസത്തെ സൗജന്യറേഷനും 1000 രൂപ വിലയുള്ള പലവ്യഞ്ജന കിറ്റും 14 ലക്ഷം പേർക്ക് 1000 രൂപയും മാത്രമാണ്. സന്നദ്ധ സംഘടനകളും സാമൂഹ്യ സംഘടനകളും പണം നൽകി പ്രവർത്തിപ്പിച്ച സാമൂഹ്യ അടുക്കളകളും സർക്കാരിന്റെ കണക്കിൽപ്പെടുത്തി പ്രചരിപ്പിക്കുകയാണ് ചെയ്യുന്നത്. തൊഴിലും വരുമാനവും തകർന്ന തൊഴിലാളികളുടെ കൈവശം പണമെത്തിക്കാൻ ഒരു നടപടിയും സ്വീകരിക്കാത്ത പാക്കേജുകൾ പ്രഖ്യാപിച്ച് ജനങ്ങളെ കബളിപ്പിക്കുകയാണ് ഇരു സർക്കാരുകളും ചെയ്യുന്നത്.\nജീവനക്കാരുടെ ശമ്പളം പിടിച്ചെടുക്കാനുള്ള ഓർഡിനൻസ്: ഇടതുരാഷ്ട്രീയത്തിനേറ്റ കനത്ത ആഘാതം\nതെരഞ്ഞെടുപ്പ് ലക്ഷ്യംവച്ചുള്ള സമർത്ഥമായ രാഷ്ട്രീയ പ്രചാരവേലയാണ് കോവിഡിന്റെ പേരിൽ കേരളത്തിൽ എൽ.ഡി.എഫ് സർക്കാർ നടപ്പിലാക്കിക്കൊണ്ടിരിക്കുന്നത്. നിലനിൽക്കുന്ന പൊതുജനാരോഗ്യ സംവിധാനത്തെ പ്രവർത്തിപ്പിക്കാനുള്ള ഭരണപരമായ നടപടികളും അതിന്റെ പ്രചാരവേലയും മാറ്റി നിർത്തിയാൽ സർക്കാരിന്റെ ഭരണനയങ്ങളിലും നടപടികളിലും പ്രതിഫലിക്കുന്നത് തികഞ്ഞ വലതുപക്ഷ രാഷ്ട്രീയമാണ്. അതിന്റെ ഏറ്റവും നല്ല ഉദാഹരണം ജീവനക്കാരുടെയും അധ്യാപകരുടെയും ശമ്പളം പിടിച്ചെടുക്കാൻ സർക്കാർ അനുവർത്തിച്ച തൊഴിലാളി വിരുദ്ധതയും ധാർഷ്ട്യവുമാണ്. ഇടതുപക്ഷ രാഷ്ട്രീയത്തിനും തൊഴിലാളിവർഗ്ഗത്തിന്റെ അവകാശപ്പോരാട്ടത്തിനും ഈ നടപടികൾ സൃഷ്ടിച്ച ആഘാതം കോവിഡ് വിജയത്തിന്റെ പി.ആർ പ്രവർത്തനംകൊണ്ട് മറയ്ക്കാനാവില്ല. ദീനാനുകമ്പയുടെയോ മനുഷ്യകാരുണ്യത്തിന്റെയോ ഒരു വിഷയമായി ശമ്പളം പിടിച്ചെടുക്കുന്നതിനെ അവതരിപ്പിച്ചുകൊണ്ട് പ്രചാരവേല നടത്തിയ എൻജിഒ യൂണിയനും ഇടതു സുഹൃത്തുക്കളും രാഷ്ട്രീയബോധനിലവാരത്തിന്റെ ദയനീയ പതനത്തെയാണ് വ്യക്തമാക്കിയത്. കുടുക്കയിൽ സൂക്ഷിച്ചുവച്ച ചില്ലറകൾ സംഭാവന ചെയ്യുന്ന കുട്ടികളുടെ ചിത്രവും ആടിനെ വിറ്റു ദുരിതാശ്വാസ നിധിയിലേക്ക് സംഭാവന ചെയ്യുന്ന വീട്ടമ്മയുടെ ചിത്രവും ദിനംപ്രതി അച്ചടിച്ച് ദേശാഭിമാനിയാകട്ടെ ഫലത്തിൽ രാഷ്ട്രീയ അശ്ലീല പ്രചാരണത്തിലേക്കു തരംതാഴ്ന്നു. ശമ്പളം വിട്ടുനൽകാൻ തയ്യാറാകാത്തവരും ഉത്തരവ് കത്തിച്ചവരും കൊടുംക്രൂരന്മാരും സാമൂഹ്യദ്രോഹികളും ഇതൊന്നും ചെയ്യാത്ത തങ്ങൾ തികഞ്ഞ മനുഷ്യസ്‌നേഹികളും കോവിഡ് ദുരിതത്തിൽ വേദനിക്കുന്നവരുമാണത്രേ! കോൺഗ്രസ്സ് സംഘടനയെ ആക്ഷേപിച്ചാൽ ഈ വിഷയത്തിൽ ഉയർത്തിയ എല്ലാ ചോദ്യങ്ങൾക്കും ഉത്തരമായെന്ന നിലയിൽ സായൂജ്യമടയുകയല്ല ഇടതുസുഹൃത്തുക്കൾ ചെയ്യേണ്ടത്. എതിരാളികളുടെ വാദമുഖങ്ങളിൽ ദുർബ്ബലമായത് സൗകര്യപൂർവ്വം സ്വീകരിക്കുകയല്ല, വാദമുഖങ്ങളിൽ കൃത്യവും ശക്തവുമായതിനെ ധീരമായി തെരഞ്ഞെടുത്ത് മറുപടി പറയണം. അതാണ് താർക്കികമര്യാദയുടെ ആരോഗ്യകരമായ സമീപനം. അതോടൊപ്പം അടിയുറച്ച ഇടതുരാഷ്ട്രീയകാഴ്ചപ്പാടിൽ ഉയർത്തപ്പെടുന്ന ചോദ്യങ്ങൾക്കും മറുപടി പറയണം. ശമ്പളം വെട്ടിക്കുറയ്ക്കുന്നതുമായി ബന്ധപ്പെട്ട് സമൂഹമാധ്യമങ്ങളിൽ സിപിഐ(എം)ന്റെ നേതൃത്വത്തിൽ നടത്തിയ ശക്തമായ തൊഴിലാളിവിരുദ്ധ പ്രചാരവേല ദർശിച്ചതുകൊണ്ടുമാത്രമാണ് ഇതു സൂചിപ്പിക്കുന്നത്. ഇത്തരമൊരു പ്രചാരണം ആത്യന്തികമായി തൊഴിലാളി രാഷ്ട്രീയത്തിനു എത്രമേൽ വിനാശകരമാണെന്ന് തിരിച്ചറിയണമെന്ന് ഈ പ്രസ്ഥാനങ്ങളിലെ സത്യസന്ധരായ അണികളോട് അഭ്യർത്ഥിക്കുന്നു.\nശരിയായ തൊഴിലാളിവർഗ്ഗ വീക്ഷണമുള്ള പ്രസ്ഥാനങ്ങൾ ശമ്പളം പിടിച്ചെടുത്തതിനെതിരെ നിലപാടെടുത്തത് തൊഴിൽദാതാവിന് ഏകപക്ഷീയമായി ശമ്പളം നിശ്ചയിക്കാനോ വെട്ടിക്കുറയ്ക്കാനോ അവകാശമില്ല എന്നതിനാലാണ്. എന്തുകാരണത്തിന്റെ പേരിലായാലും അത്തരമൊരു നടപടി അനുവദിക്കാനാവില്ല. അത്തരമൊരു കീഴ്‌വഴക്കം സൃഷ്ടിക്കപ്പെട്ടാൽ ഭാവിയിൽ അത് ഗുരുതരമായ വെല്ലുവിളികൾ തൊഴിലാളികൾക്കുനേരെ ഉയർത്തും. ശമ്പളം വെട്ടിക്കുറയ്ക്കാൻ ചൂണ്ടിക്കാട്ടുന്ന കാരണങ്ങളുടെ ന്യായയുക്തത തൊഴിലുടമ നിർണ്ണയിക്കുകയും നാളെ എന്തു കാരണം ചൂണ്ടിക്കാട്ടിയും ഇതു ചെയ്യാമെന്നും വരില്ലേ? അങ്ങിനെ ശമ്പളവും പെൻഷനും തൊഴിലുടമയുടെ ദയാദാക്ഷണ്യത്തിൽ അമരാൻ സാഹചര്യമൊരുക്കുന്നുവെന്നതാണ് സർക്കാരിന്റെ ശമ്പളം പിടിച്ചെടുക്കലിന്റെ അതീവ ഗുരുതരമായ പ്രത്യാഘാതം. മാതൃകാതൊഴിൽ ദാതാവും തൊഴിൽനിയമങ്ങളുടെ സംരക്ഷകനും നടത്തിപ്പുകാരനുമായ സർക്കാർ ഇപ്രകാരം ചെയ്താൽ സ്വകാര്യ മുതലാളിമാർ നാളെ തൊഴിലാളികളോട് ഇതിലും കൊടിയദ്രോഹം പ്രവർത്തിക്കുമെന്നുറപ്പാണ്. ഇപ്പോൾതന്നെ തൊഴിൽ നിയമങ്ങൾക്കു പുല്ലുവിലപോലും കൽപ്പിക്കാതെ അവ യഥേഷ്ടം ലംഘിക്കുന്ന മുതലാളിമാർക്ക് ഈ നടപടി നൽകുന്ന സന്തോഷം വളരെ വലുതാണ്. കോവിഡ് കാലത്ത് സംസ്ഥാനത്തെ മുഴുവൻ സ്വകാര്യ സ്ഥാപനങ്ങളും ശമ്പളം വെട്ടിക്കുറയ്ക്കുകയുണ്ടായി. അപൂർവ്വം ചില സ്വകാര്യ ആശുപത്രികളൊഴികെ എല്ലാ സ്ഥാപനങ്ങളും നേഴ്‌സുമാരുടെയും മറ്റു ജീവനക്കാരുടെയും ശമ്പളം മൂന്നിലൊന്നായിവരെ വെട്ടിക്കുറച്ചു. കേരളത്തിലെ ഇടതു സർക്കാരും അവരെ ചുമക്കുന്ന ട്രേഡ് യൂണിയനുകളും വെറും കാഴ്ചക്കാരായി നോക്കിനിന്നു. കോടതിയുടെ ഉത്തരവിനെ മറികടക്കാൻ ഓർഡിനൻസ് പുറപ്പെടുവിച്ച് ഏകപക്ഷീയമായി ശമ്പളം പിടിച്ചെടുക്കുന്ന സർക്കാരിനു കാഴ്ചക്കാരാവുകയല്ലാതെ മറ്റെന്ത് ചെയ്യാൻ കഴിയും?\nകോവിഡിന്റെ പേരിൽ കേന്ദ്ര ബിജെപി സർക്കാർ കേന്ദ്ര ജീവനക്കാരുടെ 2021 വരെയുള്ള4ഡി.എ പൂർവ്വകാലപ്രാബല്യത്തോടെ റദ്ദാക്കി. ജീവനക്കാരുടെ തികച്ചും ന്യായമായ പ്രതിഷേധത്തെ പ്രതിനിധീകരിച്ചുകൊണ്ട് സിഐടിയു, എഐയുറ്റിയുസി തുടങ്ങിയ കേന്ദ്ര ട്രേഡ് യൂണിയനുകൾ പ്രസ്താവന പുറപ്പെടുവിച്ചു. ശമ്പളം ഏകപക്ഷീയമായി പിടിച്ചെടുക്കാൻ ഓർഡിനൻസ് പുറപ്പെടുവിച്ച കേരള സർക്കാരിനെ നയിക്കുന്ന സിപിഐ(എം), സിപിഐ പാർട്ടികളുടെ ദേശീയ നേതൃത്വവും ഈ നടപടിയിൽ പ്രതിഷേധം രേഖപ്പെടുത്തുകയുണ്ടായി. കേന്ദ്രസർക്കാർ കൈക്കൊണ്ട തൊഴിലാളി വിരുദ്ധ നടപടിയുടെ അതേ മാതൃക തന്നെയല്ലേ കേരള സർക്കാരിന്റെ നടപടിയും. കേന്ദ്രത്തിന്റേത് തൊഴിലാളി ദ്രോഹവും കേരളത്തിന്റേത് ദീനാനുകമ്പയുമാകുന്നത് എന്തുകൊണ്ടാണെന്ന് സംസ്ഥാനസർക്കാരിനുവേണ്ടി ചന്ദ്രഹാസമിളക്കിയ എൻജിഒ യൂണിയൻ’തൊഴിലാളി നേതാക്കൾക്ക് വിശദീകരിക്കാനാവുമോ. ഇരുണ്ടു വെളുക്കുന്ന നേരത്തിനുള്ളിൽ സർവ്വതൊഴിൽ നിയമങ്ങളും കുഴിച്ചുമൂടിയ, 4ഗഡു ഡി.എ മരവിപ്പിച്ച ബിജെപിയുടെ തൊഴിലാളിദ്രോഹ നയങ്ങൾക്കെതിരെയുള്ള പ്രക്ഷോഭത്തെ തളർത്തുകയും തകർക്കുകയുമാണ് സംസ്ഥാനത്തെ ശമ്പളം വെട്ടിക്കുറയ്ക്കൽ നടപടി. ഭരണ മുതലാളി വർഗ്ഗത്തോടുള്ള കൂറും ബാധ്യതയും ആവർത്തിച്ചു പ്രഖ്യാപിക്കൽ മാത്രമാണ് പിണറായി സർക്കാരിന്റെ ഈ നടപടി.\nരോഗികളുടെ വ്യക്തിപരമായ വിവരങ്ങൾ ശേഖരിക്കാൻ സ്വകാര്യകമ്പനിയായ സ്പ്രിംഗ്ലർക്ക് നൽകിയ\nവ്യക്തിസ്വാതന്ത്ര്യം പോലെ തന്നെ പരമപ്രധാനമാണ് വ്യക്തികളുടെ സ്വകാര്യതയും സ്വകാര്യവിവരങ്ങളുടെ സംരക്ഷണവും. പരിഷ്‌കൃത ജനാധിപത്യസമൂഹത്തിന്റെ ആരോഗ്യകരമായ നിലനിൽപ്പിന് പൗരന്റെ മൗലികാവകാശങ്ങളും സംരക്ഷിക്കപ്പട്ടേ മതിയാകൂ. എന്നാൽ, കോവിഡ്-19 വ്യാപനത്തെ തടയാനെന്ന പേരിൽ കേന്ദ്രസർക്കാർ ആരംഭിച്ച ആരോഗ്യസേതു ആപ്പിലൂടെ ഇന്ത്യാക്കാരുടെ മൊബൈൽ ഫോണിലെ ജി.പി.എസ് ലൊക്കേഷൻ ഉപയോഗിച്ച്, ആപ്പ് ഡൗൺ ലോഡ് ചെയ്തവരുടെ ഏത് നീക്കത്തെയും നിരീക്ഷിക്കുന്നതിന് കഴിയുന്നുവെന്ന ഗുരുതരമായ സ്ഥിതിവിശേഷം സൃഷ്ടിച്ചിരിക്കുന്നു. കേന്ദ്രഭരണകൂടത്തിന് പൗരന്മാരെ പിന്തുടരാം എന്നത് മാത്രമല്ല, ലോകത്തെ ഏത് സൈബർ കമ്പനിക്കും ഹാക്കർമാർക്കും അതേ വിവരങ്ങൾ വളരെയെളുപ്പം ചോർത്താൻ കഴിയും. സമാനമായ നടപടിയാണ് കേരളത്തിലെ രോഗികളുടെ വ്യക്തിപരമായ വിവരങ്ങളും ആരോഗ്യവിവരങ്ങളും ശേഖരിക്കാൻ സ്വകാര്യകമ്പനിയായ സ്പ്രിംഗ്ലർക്ക് അനുമതി നൽകിയതിലൂടെ സംസ്ഥാനത്തെ ഇടതുപക്ഷ ജനാധിപത്യ മുന്നണി സർക്കാരും ചെയ്തിരിക്കുന്നത്. കോവിഡ് ബാധിതരായിട്ടുള്ളവരുടെയും ക്വാറന്റൈനിൽ കഴിയുന്ന ആളുകളുടെയും സകലമാനവിവരങ്ങളും അവരുടെ സോഷ്യൽ മീഡിയ അക്കൗണ്ടുകൾ കൂടി ഉപയോഗിച്ച് പ്രോസസ്സ് ചെയ്യാനാണ് സ്പ്രിംഗ്ലർ കമ്പനിക്ക് സംസ്ഥാന ഐ.ടി വകുപ്പ് അനുമതി നൽകിയത്. കേരളത്തിൽ രോഗവ്യാപനം ആരംഭിക്കുന്നതിന് മുമ്പ,് മാർച്ച് 15-ാം തീയതിയാണ് സംസ്ഥാന ഗവൺമെന്റ് ഇതുസംബന്ധമായ തീരുമാനം എടുക്കുന്നത്. ഉടനെതന്നെ, മാർച്ച് 26 മുതൽ രോഗികളുടെ വിവരങ്ങൾ കമ്പനിക്ക് ശേഖരിക്കാൻ അനുമതി നൽകുകയും ചെയ്തു. എന്നാൽ, കമ്പനിയുമായി സർക്കാർ ഒരു കരാറിൽ ഏർപ്പെടുന്നതാകട്ടെ വിവാദങ്ങൾക്കിടയിൽ ഏപ്രിൽ മാസവും. കരാർപ്രകാരം, റേഷൻകാർഡിലെ വിവരങ്ങളുടെ അടിസ്ഥാനത്തിൽ രോഗസാധ്യതയുള്ളവരുടെ മാപ്പിംഗ് പൂർത്തീകരിക്കാനുള്ള ചുമതലയും സ്പ്രിംഗ്ലർ കമ്പനിക്ക് കൈമാറി. 80.92 ലക്ഷം റേഷൻ കാർഡുടമകളാണ് കേരളത്തിലാകെയുള്ളത്. അവരിൽ എത്ര ലക്ഷം ആളുകളുടെ വിവരങ്ങൾ ഇതിനകം കൈമാറ്റം ചെയ്യപ്പെട്ടുകഴിഞ്ഞുവെന്നതിനെ സംബന്ധിച്ച് വ്യക്തതയില്ല.\nഇത്തരമൊരു അതിപ്രധാനമായ കാര്യം കൈകാര്യം ചെയ്യാൻ സംസ്ഥാന സർക്കാർ അമേരിക്ക ആസ്ഥാനമാക്കി പ്രവർത്തിക്കുന്ന കുപ്രസിദ്ധമായ സ്വകാര്യകമ്പനിയെ തെരഞ്ഞെടുത്തതിന്റെ മാനദണ്ഡമെന്തായിരുന്നു, പൊതുമേഖലാ സ്ഥാപനമായ കെൽട്രോണിനെ ടെൻഡറിൽപ്പോലും പങ്കെടുപ്പിക്കാതിരുന്നത് എന്തുകൊണ്ടാണ്? മന്ത്രിസഭയിൽപോലും ചർച്ച ചെയ്യാതെ രഹസ്യമായി സ്പ്രിംഗ്ലറുമായി കരാറൊപ്പിടുകയും വ്യവസ്ഥകൾ മറച്ചുവയ്ക്കുകയും ചെയ്തത് എന്തുകൊണ്ടാണ് സ്പ്രിംഗ്‌ളർ കമ്പനിയെ സംബന്ധിച്ച് ഇതിനകം പുറത്ത് വന്നിട്ടുള്ള വിവരങ്ങളുടെ അടിസ്ഥാനത്തിൽ വിശ്വാസ്യത തീരെയില്ലെന്ന് ഐടി രംഗത്തെ വിദഗ്ധർ ചൂണ്ടിക്കാണിച്ചിട്ടും പരിഗണിക്കാൻ തയ്യാറാകാതെ കരാറുമായി മുന്നോട്ടുപോകാൻ ഏകപക്ഷീയമായി സർക്കാർ തീരുമാനിച്ചത് എന്തുകൊണ്ട്? തുടങ്ങിയ ചോദ്യങ്ങൾക്കൊന്നും തൃപ്തികരമായ വിശദീകരണങ്ങൾ സംസ്ഥാനസർക്കാരിന്റെ ഭാഗത്തുനിന്നും ഉണ്ടായില്ല. എന്നാൽ, ഹൈക്കോടതിയുടെ ഇടപെടലിനെത്തുടർന്ന് സർക്കാരിന് നടപടിയിൽനിന്നും പിൻവാങ്ങേണ്ടിവന്നു.\nമദ്യം കുത്തിയൊഴുക്കി കോവിഡ് പ്രതിരോധ\nകേരളത്തിൽ കോവിഡ് മഹാവ്യാധിയുടെ പ്രതിരോധ മാർഗ്ഗനിർദ്ദേശങ്ങളുടെ ഭാഗമായി ജനങ്ങൾ ഒത്തുചേരുന്ന എല്ലാ പരിപാടികളും (ാമ ൈഴമവേലൃശിഴ)െ നിരോധിച്ചുകൊണ്ട് മാർച്ച് 10 സർക്കാർ ഉത്തരവിറക്കി. ഏഴാം ക്ലാസ്സുവരെയുള്ള സ്‌കൂളുകളും അടച്ചുപൂട്ടി. സർക്കാർ ‘ബ്രേക്ക് ദ് ചെയിൻ’ പ്രചാരണം തുടങ്ങുന്നത് മാർച്ച് 15നാണ്. മാർച്ച് 16ന് മുഴുവൻ വിദ്യാഭ്യാസ സ്ഥാപനങ്ങൾ, മാളുകൾ, തിയേറ്ററുകൾ, ജിംനേഷ്യങ്ങൾ ഇവയൊക്കെ അടച്ചുപൂട്ടി. മാർച്ച് 20ന് എസ്.എസ്.എൽ.സി, പ്ലസ്ടു പരീക്ഷകൾ സംസ്ഥാനചരിത്രത്തിൽ ആദ്യമായി റദ്ദാക്കി. അങ്ങിനെ ഒന്നിനു പിറകെ മറ്റൊന്നായി ലോക്ക് ഡൗണിനു 15 ദിവസം മുമ്പുതന്നെ കേരളത്തിൽ ആളുകൾ കൂട്ടം കുടുന്ന എല്ലാ പ്രവർത്തനങ്ങളും അവസാനിപ്പിച്ചിട്ടും ഒരു വിഘ്‌നവുമില്ലാതെ സംസ്ഥാനമെമ്പാടും പ്രവർത്തിച്ച സ്ഥാപനങ്ങൾ മദ്യശാലകളായിരുന്നു. അവിടെ ശാരീരിക അകലം പാലിക്കുക എന്നത് തീർത്തും അസാദ്ധ്യമായിരുന്നു. വിവേകവും തിരിച്ചറിവും ഉത്തരവാദിത്തബോധവും ഉള്ള ഒരു വ്യക്തിക്കു മാത്രമല്ലേ പ്രതിരോധ മാർഗ്ഗനിർദ്ദേശങ്ങൾ പാലിക്കാൻ കഴിയൂ. മദ്യപിച്ച് ലക്കുകെടുന്ന ഒരു വ്യക്തിക്ക് എങ്ങിനെയാണ് ഈവക കാര്യങ്ങൾ കാര്യബോധത്തോടെ നിറവേറ്റാൻ കഴിയുക. അതായത് സർക്കാർ പുറപ്പെടുവിച്ച മാർഗ്ഗ നിർദ്ദേശങ്ങളെ ലംഘിക്കാൻ സർക്കാർ തന്നെ മദ്യവിതരണത്തിലൂടെ വഴിയൊരുക്കുകയാണ് യഥാർത്ഥത്തിൽ ചെയ്തത്. പകർച്ചവ്യാധിയുടെ വേളയിൽ ജനങ്ങൾ കൂടുതൽ ആരോഗ്യവാന്മാരായി നിലനിൽക്കാൻ മദ്യപാനം വെടിയണമെന്ന് വിദഗ്ദ്ധർ ഒറ്റക്കെട്ടായി അഭിപ്രായപ്പെടുന്നു. ഹൃദയം, കരൾ, വൃക്ക തുടങ്ങിയ ആന്തരികാവയവങ്ങൾക്ക് രോഗമുള്ളവർ വളരെ വേഗം കോവിഡിനു ഇരകളാകുമെന്നതിനാൽ അവരുടെ ആരോഗ്യം നിലനിർത്താൻ മദ്യത്തിന്റെ ലഭ്യത താൽക്കാലികമായെങ്കിലും തടയാൻ സർക്കാരിനു ബാധ്യതയുണ്ട്.\nസുമനസ്സുകൾ ദീർഘകാലമായി ഉയർത്തുന്ന മദ്യവിരുദ്ധതയുടെ മുദ്രാവാക്യങ്ങൾ നിങ്ങൾ വിസ്മരിച്ചേക്കുക. എന്നാൽ മഹാവ്യാധിയുടെ പ്രതിരോധ നിർദ്ദേശങ്ങൾ പാലിക്കാനെങ്കിലും മദ്യശാലകൾ അടച്ചുപൂട്ടണമായിരുന്നു. ഐ.എം.എ പോലുള്ള സംഘടനകൾ നിരന്തരം ആവശ്യപ്പെട്ടിട്ടും സർക്കാർ തയ്യാറായില്ല. ഒടുവിൽ വലിയ ജനകീയ സമ്മർദ്ദത്തിനൊടുവിൽ മാർച്ച് 25നു മദ്യശാലകൾ പൂട്ടി. പക്ഷേ കൃത്യം നാലു ദിവസം പിന്നിട്ടപ്പോൾ സർക്കാർ ഡോക്ടർമാരുടെ സർട്ടിഫിക്കറ്റ് ഹാജരാക്കുന്നവർക്കു മദ്യം നൽകണമെന്ന് നിർദ്ദേശിച്ചുകൊണ്ടുള്ള വിചിത്രമായ ഉത്തരവ് എക്‌സൈസ് വകുപ്പ് പുറപ്പെടുവിച്ചു. ഡോക്ടർമാരുടെ സംഘടനയുടെ പ്രതിഷേധത്തെത്തുടർന്ന് അതും പിൻവലിക്കേണ്ടി വന്നു. നാട്ടുകാർക്കു മദ്യം ലഭ്യമാക്കാൻ കഴിയാത്തതിലുള്ള ഹൃദയവേദന മന്ത്രിമാരുടെ പ്രസ്താവനകളിലൂടെ സർക്കാർ പ്രകടിപ്പിച്ചുകൊണ്ടേയിരുന്നു. മദ്യാസക്തിക്ക് അടിപ്പെട്ടവരുടെ കൂട്ടമരണം ഉണ്ടാകുമെന്നായിരുന്നു പ്രവചനം; പിന്നെ വ്യാജമദ്യം ഒഴുകുമെന്നും. ഇപ്പറഞ്ഞതൊന്നുമുണ്ടായില്ല. 5ൽ താഴെപ്പേരുടെ മരണം മാത്രമാണുണ്ടായത്. ഡിഅഡിക്ഷൻ സെന്ററുകളിൽ മൂന്നാഴ്ച കഴിഞ്ഞപ്പോൾ മദ്യപാനരോഗികൾ ആരും വരാതായി. മദ്യപാന രോഗത്തിന് അടിപ്പെട്ടവർപോലും വളരെ വേഗം സാധാരണനിലയിലെത്തുകയും ഇനി മദ്യപാനമില്ലാതെ ജീവിക്കാനാണ് ആഗ്രഹമെന്നു താൽപ്പര്യപ്പെടുകയും ചെയ്തു. ലഭ്യതയില്ലാതായാൽ മദ്യപാനശീലം വെടിയുമെന്നു പ്രഖ്യാപിച്ചവരുമുണ്ടായിരുന്നു. എന്നാൽ ഇവരെയെല്ലാവരെയും കുടിപ്പിച്ചേ അടങ്ങൂ എന്നു നിർബ്ബന്ധമുള്ള സർക്കാർ മെയ് അവസാനത്തോടെ ബാറുകളിലൂടെ മദ്യം വിതരണം ചെയ്യാൻ തീരുമാനിച്ചു. അങ്ങിനെ ഓൺലൈൻ ബുക്കിംഗ്, വെർച്വൽ ക്യൂ, ബെവ് ക്യൂ ആപ്പ് തുടങ്ങി ഇപ്പോൾ കാണുന്ന പുകിലുകളെല്ലാം എവ്വിധവും മദ്യം ഉറപ്പാക്കാനുള്ള സർക്കാരിന്റെ ശുഷ്‌കാന്തിയുടെ പേരുകളാണ്. ഇതു നിർദ്ദോഷമായ ഒരു ശുഷ്‌കാന്തിയായി കാണരുത്. കോടികളുടെ ഇടപാടുകൾ കൂടിയാണ് ഇപ്പോൾ നടന്നുകൊണ്ടിരിക്കുന്നതെന്ന് പകൽ പോലെ വ്യക്തം. ലോക്ക് ഡൗണിന്റെ മറയിൽ എത്ര പുതിയ ബാറുകൾക്ക് ലൈസൻസ് ലഭിച്ചുവെന്ന കണക്ക് വരാനിരിക്കുന്നതേയുള്ളൂ. കോവിഡ് പ്രതിരോധ വിജയത്തിന്റെ വീമ്പുപറച്ചിൽ പുറമേക്കു നടത്തിക്കൊണ്ട് അകമേ ചെയ്തു കൂട്ടിയ പാതകങ്ങളിൽ ഒന്ന് മദ്യം കുത്തിയൊഴുക്കുന്നതിനു സ്വീകരിച്ച നടപടികളായിരുന്നു.\nഏപ്രിൽ ഒന്നിന്റെ ഉത്തരവ്\nസംസ്ഥാനത്തെ ഉന്നതവിദ്യാഭ്യാസ രംഗത്തെ അസാധാരണമായ പ്രതിസന്ധിയിലേക്ക് എടുത്തെറിഞ്ഞ സർക്കാർ ഉത്തരവ് ഇറങ്ങിയത് കോവിഡ് വിജയ ഗാഥയുടെ ബഹളത്തിന്നിടയിൽ ഏപ്രിൽ ഒന്നിനാണ്. സ്ഥിരാധ്യാപക തസ്തികകൾ പരിമിതപ്പെടുത്തുകയും കരാർ അധ്യാപനത്തെ ശക്തമായി ഉറപ്പിക്കുകയുമാണ് ഈ ഉത്തരവിലൂടെ ലക്ഷ്യം വയ്ക്കുന്നത്. സ്ഥിരാധ്യാപക നിയമനത്തിന്റെ മാനദണ്ഡമായിരുന്നത് ആഴ്ചയിൽ 16 മണിക്കൂർ അധ്യാപനമെന്നതായിരുന്നു. നിലനിന്നിരുന്ന സമ്പ്രദായപ്രകാരം, അധികമായി വരുന്ന ഒൻപത് മണിക്കൂർ അധ്യാപനത്തിനു മറ്റൊരു നിയമനവും നടത്താൻ കഴിയുമായിരുന്നു. ഏപ്രിൽ ഒന്നിന്റെ ഉത്തരവിൽ ഈ മാനദണ്ഡം മാറ്റി മറ്റൊരു 16 മണിക്കൂറിന്റെ അധ്യാപനം ഉണ്ടെങ്കിൽ മാത്രമേ രണ്ടാമത്തെ നിയമനം നടത്താനാവൂ എന്ന രീതി ആവിഷ്‌കരിച്ചു. ഇതിനും പുറമെ വന്നിട്ടുള്ള കൂടുതൽ അപകടകരമായ മറ്റൊരു മാറ്റം പോസ്റ്റ് ഗ്രാജുവേഷൻ ക്ലാസ്സുകൾ കൈകാര്യം ചെയ്യുമ്പോൾ ലഭിച്ചിരുന്ന വെയ്‌റ്റേജ് പിൻവലിച്ചു എന്നതാണ്. 10 മണിക്കൂർ പി.ജി.വിദ്യാർത്ഥികളെ പഠിപ്പിച്ചാൽ അതു 15 മണിക്കൂർ അധ്യാപനമായി പരിഗണിക്കുന്നതായിരുന്നു നിലവിലുള്ള രീതി. പി.ജി. വിദ്യാർത്ഥികൾക്ക് ഗവേഷണ പ്രവർത്തനങ്ങളിൽ പരിശീലനം നൽകുന്നതിനും ഗഹനമായ ക്ലാസ്സുകൾ കൈകാര്യം ചെയ്യുന്നതിനും കൂടുതൽ അധ്വാനം ആവശ്യമായിരുന്നതിനാലാണ് ഈ വെയ്‌റ്റേജ് നൽകിയിരുന്നത്. ഏപ്രിൽ ഒന്നിന്റെ ഉത്തരവ് പ്രകാരം പി.ജി. വെയ്‌റ്റേജ് സമ്പ്രദായം എടുത്തുകളഞ്ഞതോടെ യു.ജി-പി.ജി വ്യത്യാസമില്ലാതെ 16 മണിക്കൂർ അധ്യാപനം നടത്തിയാൽ മാത്രമേ ഒരു തസ്തിക സൃഷ്ടിക്കപ്പെടുകയുള്ളൂ. ചുരുക്കത്തിൽ ഈ ഉത്തരവ് പ്രയോഗത്തിൽ വരുന്നതോടെ ഉന്നതവിദ്യാഭ്യാസരംഗത്തു ഏതാണ്ട് പത്തു വർഷത്തേക്ക് നിയമന നിരോധനം നടപ്പാകും. അധ്യാപനരംഗത്തേക്കുള്ള ആയിരക്കണക്കിനു ഉദ്യോഗാർത്ഥികളുടെ ഭാവി ഇതോടെ ഇരുൾ നിറയുകയാണ്. ദേശീയ വിദ്യാഭ്യാസനയവും യുജിസി നിർദ്ദേശങ്ങളും ഉന്നത വിദ്യാഭ്യാസ കൗൺസിൽ ശുപാർശകളും എല്ലാം ലക്ഷ്യമിടുന്നത് അടിമുടിയുള്ള കരാർ നിയമനമാണ്. സ്ഥിരാദ്ധ്യാപകർ ഇല്ലാതാവുന്നതോടെ ഗവേഷണ രംഗത്ത് ഗൈഡുകൾ ഇല്ലാതാവുകയും ഫലത്തിൽ ഗവേഷണ പ്രവർത്തനങ്ങൾ അസ്തമിക്കുകയും ചെയ്യും. പഠനത്തോടൊപ്പം ജോലിയും എന്ന പദ്ധതി വലിയ ഒരു ചതിയായി മാറുകയാണ്. കോർപ്പറേറ്റുകൾക്കു കുറഞ്ഞ കൂലിക്ക് മനുഷ്യാധ്വാനം ഉറപ്പാക്കുന്നതോടൊപ്പം മനുഷ്യനെ വാർത്തെടുക്കുക എന്ന വിദ്യാഭ്യാസത്തിന്റെ ഉന്നതമായ ലക്ഷ്യം, തൊഴിൽ നൈപുണിയുള്ള മനുഷ്യവിഭവത്തെ സൃഷ്ടിക്കുക എന്നതിലേക്കും മാറുകയും ചെയ്യും. വൈജ്ഞാനിക-സാമൂഹ്യ രംഗങ്ങളിൽ ഇതു ഗുരുതരമായ ഭവിഷ്യത്ത് സൃഷ്ടിക്കും.\nകോവിഡ് മഹാമാരിയുടെ മറവിൽ കോളജുകളിൽ ഏകപക്ഷീയവും ചട്ടവിരുദ്ധവുമായി സമയമാറ്റവും കൊണ്ടുവന്നിരിക്കുന്നു. രാവിലെ 8.30 മുതൽ 1.30വരെയാണ് പുതിയ സമയക്രമം. കോളജുകളുടെയും സർവകലാശാലകളുടെയും വിപുലമായ അടിസ്ഥാന സൗകര്യങ്ങൾ ഉച്ചയ്ക്കുശേഷം കച്ചവടകോഴ്‌സുകൾക്കായി തുറന്നുകൊടുക്കാമെന്നതാണ് ഒരു താൽപര്യം.\nപഠനത്തോടൊപ്പം ശമ്പളമെന്ന മോഹനവാഗ്ദാനം പ്രചരിപ്പിച്ചുകൊണ്ട് തുച്ഛമായ ശമ്പളത്തിൽ തൊഴിലവകാശങ്ങളൊന്നുമില്ലാത്ത ഒരു വലിയ തൊഴിൽശക്തിയായി വിദ്യാർത്ഥികളെ ഉപയോഗപ്പെടുത്താൻ സാധിക്കും. സ്ഥിരം തൊഴിലെന്ന സങ്കൽപംതന്നെയില്ലാതെയാക്കുവാനും വിദ്യാർത്ഥികൾക്കുനൽകേണ്ട സ്‌കോളർഷിപ്പും സ്റ്റൈപ്പന്റും ഫെലോഷിപ്പുമൊക്കെ ക്രമേണ എടുത്തുകളയാനുമുള്ള സാഹചര്യവും ഇത് സൃഷ്ടിക്കും.\nഔപചാരിക വിദ്യാഭ്യാസത്തിനു ബദലായി\nഓൺലൈൻ വിദ്യാഭ്യാസത്തെ സ്ഥാപിക്കാനുള്ള\nസ്‌കൂൾതലം മുതൽ ഉന്നതതലംവരെ നിലവിലുള്ള ഔപചാരിക വിദ്യാഭ്യാസത്തെ ഓൺലൈൻ വിദ്യാഭ്യാസംകൊണ്ട് മാറ്റി പ്രതിഷ്ഠിക്കാനുള്ള ആസൂത്രിതമായ നീക്കങ്ങളാണ് നടക്കുന്നത്. ജൂൺ ഒന്നിന് ആരംഭിച്ച ഓൺലൈൻ ക്ലാസ്സിനെ സ്‌കുളുകളിൽ നടക്കേണ്ടിയിരുന്ന യഥാർത്ഥ അധ്യാപനത്തിനു പകരമാണെന്ന വമ്പിച്ച പ്രചാരണം നൽകാൻ സർക്കാർ മുതിർന്നത് കോവിഡാനന്തരം ഓൺലൈൻ വിദ്യാഭ്യാസത്തെ ബദലാക്കി മാറ്റാനുള്ള ലക്ഷ്യം വച്ചുകൊണ്ടാണ്. ദേവിക എന്ന വിദ്യാർത്ഥിനിയെ ആത്മഹത്യയിലേക്ക് നയിച്ചത് സർക്കാരിന്റെ ഈ പ്രചാരണമാണ്.\nഓൺലൈൻ വിദ്യാഭ്യാസമെന്ന സങ്കൽപം കോവിഡ് കാലത്ത് രംഗപ്രവേശം ചെയ്ത ഒന്നല്ല. ഉന്നത വിദ്യാഭ്യാസ രംഗത്തിന്റെ സമ്പൂർണമായ കച്ചവടവത്ക്കരണം ലക്ഷ്യംവച്ചുകൊണ്ട് നടപ്പിലാക്കിയ ലോകബാങ്കിന്റെ റൂസ പദ്ധതി ഓൺലൈൻ വിദ്യാഭ്യാസക്രമത്തിന്റെ വമ്പിച്ച വിപണി സാധ്യതകൾകൂടെ ഉൾക്കൊള്ളുന്ന ഒന്നായിരുന്നു. MOOC (massive open online courses) വർച്വൽ യൂണിവേഴ്‌സിറ്റി, സ്വയം എന്നീ സംവിധാനങ്ങൾ ഇതിന്റെ ഭാഗമായി നിലവിൽവന്നിരുന്നു. കുറഞ്ഞ ഇൻഫ്രാസ്ട്രക്ചർ ഉപയോഗിച്ച് കൃത്യമായ മോനിറ്ററിംഗ് ഉള്ള വിപുലമായ വിദ്യാഭ്യാസവ്യാപാരമാണ് ഓൺലൈൻ വിദ്യാഭ്യാസക്രമം. കോവിഡ് സാഹചര്യം ഈ സംവിധാനത്തിന് വേഗത്തിൽ വേരുറപ്പിക്കാനുള്ള അവസരമായി എന്നുമാത്രം. കോവിഡ് അനന്തര വിദ്യാഭ്യാസത്തെ വിഭാവനം ചെയ്തുകൊണ്ട് ഉന്നത വിദ്യാഭ്യാസ കൗൺസിൽ തയ്യാറാക്കിയ രേഖയിൽ ഓൺലൈൻ വിദ്യാഭ്യാസത്തിന്റെ സാധ്യതകൾ ഉപയോഗപ്പെടുത്തിക്കൊണ്ട് മൂന്നിലൊന്ന് അധ്യാപകതസ്തികകൾ ഒഴിവാക്കാം എന്ന് പറയുന്നുണ്ട്. യുജിസി ആകട്ടെ ഇരുപത്തിയഞ്ചുശതമാനം ക്ലാസ്സുകൾ ഓൺലൈൻ ആക്കണം എന്ന നിർദ്ദേശവും രാജ്യത്തെ സർവ്വകലാശാലകൾക്ക് നൽകി. അതായത് ജനാധിപത്യ വിദ്യാഭ്യാസത്തെ തകർത്തുകൊണ്ട് പൂർണമായ വാണിജ്യ വിദ്യാഭ്യാസക്രമത്തിലേയ്ക്കുള്ള ചുവടുമാറ്റമാണ് ഓൺലൈൻ വിദ്യാഭ്യാസം വ്യവസ്ഥാപിതമാകുന്നതിലൂടെ സംഭവിക്കുന്നത്. സ്‌കൂൾതലത്തിലെ ഓൺലൈൻ ക്ലാസ്സുകൾക്ക് നൽകുന്ന വമ്പിച്ച പ്രചാരണങ്ങളുടെ മറവിൽ ഉന്നതവിദ്യാഭ്യാസമേഖലയിലെ ഈ മാറ്റങ്ങൾ ചർച്ചയാകാതെ പോകുന്നു. മനുഷ്യനെ വാർത്തെടുക്കുന്ന പ്രക്രിയയുടെ എല്ലാ ഘടകങ്ങളോടെയും വികസിച്ചുവന്ന, കാലം തെളിയിച്ച ആധുനിക വിദ്യാഭ്യാസത്തിനു വേണ്ടി നിലകൊള്ളാൻ ഇടതുശക്തികൾ തയ്യാറാകണം.\nശക്തികൾ അടിയന്തരമായി ഒരുമിക്കുക\nരാഷ്ട്രീയ നയവും നിലപാടും ഗൗരവതരമായ വിഷയങ്ങളായിവന്ന എല്ലാ കാര്യത്തിലും കേരളത്തിലെ പിണറായി വിജയൻ സർക്കാർ കൈക്കൊണ്ടത് ഇടതുരാഷ്ട്രീയത്തിന് കടകവിരുദ്ധമായ സമീപനങ്ങളായിരുന്നുവെന്ന് പറയാതിരിക്കാനാവില്ല. പകർച്ചവ്യാധിയുടെ പ്രതിരോധ പ്രവർത്തനത്തിനുവേണ്ടുന്ന ഭരണനടപടികൾ സ്വീകരിക്കുന്നത് ഒരു മന്ത്രവിദ്യയോ അത്ഭുതമോ അല്ല. പ്രത്യേകിച്ചും സർവ്വസജ്ജമായ ഒരു സംവിധാനം നിലനിൽക്കുന്ന ഒരു സംസ്ഥാനത്ത്. എന്നാൽ ഒരു ഇടതുപക്ഷ സർക്കാർ ഈ ഭരണനടപടികളും ഏകോപനവും ഫലപ്രദമായി ചെയ്യുന്നതിനോടൊപ്പം നിർവ്വഹിക്കേണ്ടുന്ന ഗൗരവതരമായ രാഷ്ട്രീയ ദൗത്യങ്ങൾ ഉണ്ട്. അത് ഇടതുസർക്കാരിനു മാത്രം ചെയ്യാൻ കഴിയുന്ന കാര്യങ്ങളാണ്. അവ നിറവേറ്റുന്നതിൽ കേരളത്തിലെ എൽ.ഡി.എഫ് ഭരണവും അതിനെ നയിക്കുന്ന രാഷ്ട്രീയ നേതൃത്വവും പരാജയപ്പെട്ടത് എവിടെയെന്ന് ചൂണ്ടിക്കാണിക്കുകയാണ് ഞങ്ങൾ ചെയ്യുന്നത്.\nകോവിഡിന്റെ മറയിൽ ദേശീയ തലത്തിൽ ജനങ്ങൾക്കെതിരെ വന്നുകൊണ്ടിരിക്കുന്ന അതിക്രമങ്ങൾ എല്ലാ സീമകളും ലംഘിക്കുകയാണ്. ഈ പ്രതിസന്ധിയിൽ ഏറ്റവും വില നൽകേണ്ടി വന്നവർ തൊഴിലാളികളും സാധാരണക്കാരുമാണ്. കേന്ദ്രസർക്കാരിന്റെ ആക്രമണങ്ങൾ ഒന്നാകെ ഇതേ തൊഴിലാളികൾക്കും പട്ടിണിപ്പാവങ്ങൾക്കുമെതിരെയാണ്; പൗരാവകാശപ്രവർത്തകർക്കു നേരെയാണ്. ജനാധിപത്യഘടനയ്ക്കു നേരെയാണ്.\nഈ രാജ്യത്തെ ജനാധിപത്യ വ്യവസ്ഥയെ നിലനിർത്താൻ മനുഷ്യോചിതമായ ജീവിതാവകാശങ്ങൾ സംരക്ഷിക്കാൻ ഇടതു-ജനാധിപത്യ ശക്തികൾ അടിയന്തരമായി ഒരുമിച്ചേ പറ്റൂ. കോവിഡ് മഹാവ്യാധി നൽകുന്ന പരമപ്രധാനമായ രാഷ്ട്രീയ പാഠം ഇതാണ്. യോജിപ്പിക്കാവുന്ന മുഴുവൻ ശക്തികളെയും അണിനിരത്തിക്കൊണ്ടുള്ള രാജ്യവ്യാപകമായ ജനാധിപത്യ പ്രക്ഷോഭം ഒരു നിമിഷനേരത്തേക്കുപോലും വൈകാനാവില്ല. എന്നാൽ ഈ പ്രക്ഷോഭം ജനങ്ങളുടെ വലിയ പിന്തുണനേടി മുന്നോട്ടുപോകണമെങ്കിൽ അതിന്റെ രാഷ്ട്രീയ ധാർമ്മികതയും സത്യസന്ധതയും ജനങ്ങൾക്ക് ബോധ്യപ്പെടണം. പുറമേയ്ക്കു ഉയർത്തപ്പെടുന്ന മുദ്രാവാക്യങ്ങളോട് പ്രയോഗത്തിൽ നീതിപുലർത്തുന്ന സമീപനമാണ് ഈ രാഷ്ട്രീയ ധാർമ്മികത. പ്രത്യേകിച്ചും ഇടതുപ്രസ്ഥാനങ്ങൾ അധികാരത്തിൽ വരുന്ന സന്ദർഭങ്ങളിൽ ഭരണനയങ്ങൾ അതിനിണങ്ങുന്നതാകണം.ഈ പ്രക്ഷോഭത്തിന്റെ അകക്കാമ്പായി വരേണ്ടുന്നത് ഇടതുപക്ഷ പ്രസ്ഥാനങ്ങളാണ്. എന്നാൽ മുഖ്യധാരാ ഇടതു പ്രസ്ഥാനങ്ങൾക്ക്, ഇന്ന് ഈ രാഷ്ട്രീയ സത്യസന്ധതയും ധാർമ്മികതയും വൻതോതിൽ ചോർന്നുപോയിരിക്കുന്നു. അതു വീണ്ടെടുത്തുകൊണ്ടു മാത്രമേ മുന്നോട്ടു പോകാനാവൂ. കോവിഡ് കാലത്തും ഈ പ്രസ്ഥാനങ്ങൾ അനുവർത്തിച്ച ഇടതു രാഷ്ട്രീയത്തിനു വിരുദ്ധമായ നിലപാടുകൾ തിരുത്തേണ്ടത് അടിയന്തര ആവശ്യകതയാണ്. രാജ്യം ഒരു ദശാസന്ധിയെ നേരിടുകയാണ്. മാനവരാശി ഒരു വെല്ലുവിളിയെയും. ഈ കടമകൾ ഏറ്റെടുക്കാൻ ഇടതു-ജനാധിപത്യശക്തികളോട് ഞങ്ങൾ വിനയപൂർവ്വം അഭ്യർത്ഥിക്കുന്നു.


നമ്പ്യാര്‍സ് ബ്ലേക്ക് മാജിക്: വി സുരേഷ് കുമാര് എഴുതുന്നു - Samakalika Malayalam\nനമ്പ്യാര്‍സ് ബ്ലേക്ക് മാജിക്: വി സുരേഷ് കുമാര് എഴുതുന്നു\nBy വി. സുരേഷ് കുമാര് | Published: 01st October 2018 10:43 PM |\nLast Updated: 01st October 2018 10:43 PM | A+A A- |\nഉദയംകുന്ന് തറവാട്ടിലെ വിവേക് നമ്പ്യാരെ അവന്റെ അച്ഛന് (റിട്ടയേര്‍ഡ് മിലിട്ടറി ക്യാപ്റ്റന്) കൃഷ്ണന് നമ്പ്യാര് എം.ബി.എ. കഴിഞ്ഞയുടന് ദുബായിലേക്ക് പറഞ്ഞു വിട്ടു.\nക്യാപ്റ്റനെ സംബന്ധിച്ച് ദുബായ് ഭാര്യവീടുപോലെ പരിചിതവും പരിഗണനയുള്ള സ്ഥലമായതിനാല് മോനെ, അല്ല സ്വന്തം ഓളെ അയച്ചാലും (അതു പാതിരാത്രിക്ക് ആണെങ്കിലും) തന്റെ മൊബൈല് സ്വിച്ച് ഓഫ് ചെയ്ത് പതിവിലും മൂന്ന് പെഗ്ഗ് കൂടുതല് കഴിച്ച് സുഖമായി കിടന്നുറങ്ങും.\nമൂന്നാമത്തെ പെഗ്ഗോടെ തുടങ്ങുകയും അവസാനിക്കുകയും ചെയ്യാറുള്ള ക്യാപ്റ്റന്റെ സ്ഥിരം മുദ്രാവാക്യമായ ''നേതൃത്വശേഷി, അതിജീവനം, കീഴടക്കല് ഇവ പ്രതികൂല സാഹചര്യങ്ങളിലൂടെ മാത്രം ഒരു മനുഷ്യനില് ഉണര്‍ന്നു വരുന്നതും എന്നാല്, ഭാവിയിലേക്ക് ആവശ്യം വേണ്ടുന്നതുമായ സവിശേഷ ഗുണവിശേഷങ്ങളുമാണ്'' എന്നത്, അന്നത്തെ രാത്രി രണ്ടു പ്രാവശ്യം ആവര്‍ത്തിച്ചു. ക്യാപ്റ്റന്റെ സ്ഥിരമായുള്ള മൂന്നാമത്തെ പെഗ്ഗിലും അധികം കഴിച്ച ആറാമത്തെ പെഗ്ഗിലും.\nദുബായിലെ രണ്ടു വര്‍ഷത്തെ ഔദ്യോഗിക ജീവിതത്തിനുശേഷം വിവേക് നമ്പ്യാര് നേരെ അമേരിക്കയിലേയ്ക്ക് പറന്നു. നമ്മുടെ പ്രധാനമന്ത്രി തിരക്കിട്ട് വിവിധ രാജ്യങ്ങള് സന്ദര്‍ശിക്കുന്ന സമയം - അമേരിക്കയിലെ വ്യവസായികളുമായും നേതൃത്വവുമായും നീണ്ട ചര്‍ച്ചകള് നടക്കുന്നു.\nഈ സമയം ദുബായില്‍നിന്നും അമേരിക്കയിലേക്കുള്ള വഴിമധ്യേ വിവേക് നമ്പ്യാര് തന്റെ ഫേസ് ബുക്കില് ഇങ്ങനെ കുറിച്ചു:\n''പി.എം.ജിയുടെ യാത്ര ലക്ഷ്യം കണ്ടു തുടങ്ങി. അമേരിക്കയുടെ വാതിലുകള് തുറക്കുന്നു. പ്രിയരെ, ഞാന് അമേരിക്കയിലേക്ക് പോവുകയാണ്. അതെ, ലോകത്തിന്റെ തലസ്ഥാനത്തിലേക്ക്...''\nഅമേരിക്കയിലെത്തി രണ്ടു വര്‍ഷത്തിനകം വിവേക് നമ്പ്യാര് ലോകപ്രശസ്ത മദ്യ ബ്രാന്‍ഡായ 'ഗ്രിഗറീസ് ബ്ലേക്ക് മാജിക്കി'ന്റെ മാര്‍ക്കറ്റിംഗ് വിഭാഗം മാനേജരായി ഉയര്‍ന്നു.\nജീവിതം അമേരിക്കയിലാണെങ്കിലും വിശ്വാസത്തിലും വിവാഹത്തിലും നമ്പ്യാര് ഒരു തനി മലയാളി നാട്ടിന്‍പുറത്തുകാരനായി ജീവിച്ചു മാതൃക കാണിച്ചു. ഫേസ്ബുക്കിലും ഇന്‍സ്റ്റാഗ്രാമിലുമായി അനേകം പേര് പരിചയത്തിലുണ്ടെങ്കിലും വിവേക് നമ്പ്യാര് വിവാഹം കഴിച്ചത് 'നമ്പ്യാര് മാര്യേജ് ബ്യൂറോ വഴി കുറ്റിക്കാട്ടൂരിലെ ഒരു തനി നാടന് നമ്പ്യാര് പെണ്ണിനെ. പെണ്ണിന്റെ അച്ഛന് സ്വന്തമായി ഒരു ഇംഗ്ലീഷ് മീഡിയം സ്‌കൂളും നമ്പ്യാര് മാങ്ങ കൊണ്ട് മാത്രം അച്ചാറുണ്ടാക്കുന്ന നമ്പ്യാര് പിക്കിള്‍സ് എന്ന കമ്പനിയും ഉണ്ടെങ്കിലും കല്യാണം ഉറച്ചത് വിവേകിന്റെ ജാതകം, മായയുടെ ജാതകവുമായി 'മാമ്പഴ പുളിശ്ശേരി' പോലെ തിരിച്ചറിയാനാവാത്ത വിധം കുഴഞ്ഞ് മറിഞ്ഞ് ഒന്നായതിനാല് മാത്രമാണ്.\nമരുമകനായി വിവേക് നമ്പ്യാര് പറമ്പില് കാലെടുത്ത് വെച്ചതു മുതല് നമ്പ്യാര് മാവുകള് മുഴുവനും ഒരു മാങ്ങപോലും കരിയാതെ കായ്ച്ചെന്നും നമ്പ്യാര് പിക്കിള്‍സിനു വെച്ചടി വെച്ചടി കയറ്റമായെന്നും 'പുതിയ വീട്ടില് രാജശേഖരന് നമ്പ്യാര്' എന്ന അച്ചാര് നമ്പ്യാര് ആരോടും തുറന്ന് പറയും. എല്ലാറ്റിനും കാരണം അവന്റെ ഒടുക്കത്തെ മാര്‍ക്കറ്റിംഗ് ബുദ്ധിയിലാണ്...! അവന് പറഞ്ഞത് ചെയ്തപ്പോള് എല്ലാ പരസ്യങ്ങളും ക്ലിക്കായി.\n''മാങ്ങകളില് അതിവിശിഷ്ടം നമ്പ്യാര് മാങ്ങ. നമ്പ്യാര് മാങ്ങകളില് ഉന്നതം ആര്.എസ്. നമ്പ്യാര് പിക്കിള്‍സും'' നേരത്തെ പതിച്ചിരുന്ന ലോഗോയും എഴുത്തും അവന് വന്നയുടന് മാറ്റുകയും പകരം 'ആര്.എസ്. നമ്പ്യാര് പിക്കിള്‍സ്' എന്നത് വലുതാക്കുകയും ചെയ്തു.\nപഴക്കവും പാരമ്പര്യവും എത്രത്തോളം ഉപയോഗിക്കാമോ. അത്രത്തോളം നമ്മള് നമ്മുടെ ഉല്‍പ്പന്നങ്ങളില് ചേര്‍ക്കണം. ആ കാരണം കൊണ്ട് മാത്രം ബിസിനസ്സ് നന്നായി ബൂസ്റ്റ് ചെയ്യപ്പെടും. അച്ചാര്, മോര്, സാമ്പാര് എന്നിവയ്ക്ക് എപ്പോഴും ഒരു സവര്‍ണ്ണ രുചിയാണ് മലയാളിക്ക് ഇഷ്ടം. ഉണക്കമീന്, ചെമ്മീന്, ഉപ്പ് എന്നിവയ്‌ക്കൊക്കെ താണ ആ മറ്റേ പേരും അതിനൊത്ത രുചിയും...!\nആര്.എസ്. നമ്പ്യാര് ഇടയ്ക്കിടെ മരുമകന്റെ ക്ലാസ്സ് കേള്‍ക്കാന് മാത്രം അമേരിക്കയിലേക്ക് വിളിക്കും.\nകല്യാണം കഴിഞ്ഞ് അഞ്ചാമത്തെ ദിനം (ലീവ് കഴിഞ്ഞ് പോകുന്നതിന്റെ രണ്ടു ദിനം മുന്നേ) വിവേക് നമ്പ്യാര് ഓളുടെ വീട്ടിലേക്ക് നില്‍ക്കാനായി വന്നു. 'മായ' വിശേഷങ്ങള് പറയാന് അമ്മയുടേയും അമ്മായിയുടേയും അരികിലേയ്ക്ക് ഓടിയതും വിവേക് അവരുടെ നീണ്ടുനിവര്‍ന്നു കിടക്കുന്ന പറമ്പിലേക്കിറങ്ങി.\nനോക്കെത്താ ദൂരത്തോളം മാവുകളും മാങ്ങകളും. അവ പെറുക്കുകയും മുറിക്കുകയും ഉണക്കുകയും ചെയ്യുന്ന പെണ്ണുങ്ങള്. വിവേകിനെ കണ്ടപ്പോള് എല്ലാവരും എഴുന്നേറ്റു.\nപഴുത്ത് വീണ മാങ്ങകള് തിന്നാനായി പറമ്പിലേക്ക് വന്ന അനേകം പക്ഷികളും കാക്കളും വലിയ ഒച്ചയോടെ മരത്തിലേക്കും ആകാശത്തിലേക്കും പറന്നു.\nവിവേക് നമ്പ്യാര് കാക്കകളേയും പല പക്ഷികളേയും ഓടിക്കുവാനായി ഒരു കല്ലെടുത്ത് ആകാശത്തിലേക്ക് ഓങ്ങി. അപ്പോള്, നിറയെ മാങ്ങകളുള്ള മാവില് കറുത്ത് വയസ്സനായ ഒരു മനുഷ്യന് തൂങ്ങി ആടുന്നത് കണ്ടു.\nവിവേക് അയാളെ നോക്കി.\nഅയാള് ഉടുത്ത മുണ്ടും ബനിയനും മാവിന്റേയും മാങ്ങയുടേയും പശയും കറയും പുരണ്ട് അയാളെക്കാളും ഇരുണ്ടിരുന്നു.\nഉടുത്ത മുണ്ടിനു പുറമെ കഴുത്തിലൂടെ, അരയിലേക്ക് മറ്റൊരു മുണ്ടുകൂടി കെട്ടിയതിനാല് അതിന്റെ രണ്ടു ഭാഗവും കാറ്റില് വവ്വാലിന്റെ ചിറകുപോലെ ഇളകിയാടി.\nകയ്യിലുള്ള നീളന് കൊക്കകൊണ്ട് വളരെ വേഗതയോടെ അയാള് ഓരോ മാങ്ങയേയും കൊളുത്തിവലിച്ചു. മാങ്ങ ഒക്കെയും മറ്റെല്ലാ വഴിയും അടഞ്ഞതുപോലെ അയാളുടെ മുണ്ടിലേയ്ക്ക് മാത്രം ക്രമം തെറ്റാതെ വീണു. മാവിലെ മുഴുവന് മാങ്ങയും പറിച്ചതോടെ അയാള് ആ മാവില്‍നിന്നും മറ്റൊരു മാവിലേക്ക് കൊമ്പുകള് വഴി ഊര്‍ന്നിറങ്ങുന്നതും കയറുന്നതും അദ്ഭുതത്തോടെ വിവേക് നമ്പ്യാര് നോക്കിനിന്നു.\nഅപ്പോഴേക്കും ആര്.എസ്. നമ്പ്യാര്, വിവേക് വന്ന വിവരം അറിഞ്ഞ് എവിടുന്നോ ഓടിക്കിതച്ച് എത്തിയിരുന്നു.\n''ഇതേതാണീ പുതിയ തരം വവ്വാല്..! മരത്തമ്മല് എന്തൊരു അഭ്യാസി...'' വിവേക് അന്തംവിട്ട് ചോദിച്ചു.\n''ഓ... അതാ... അത് നമ്മുടെ മരത്തനാണ്... ആര്.എസ്. പറഞ്ഞു. പറമ്പിലെ മാങ്ങ മൊത്തം പറിക്കല് ഓനാ... ഇതൊക്കെയും ഓനേ ശരിയാവൂ... ഏത് ഉറുമ്പിന് കൊട്ടയുള്ള മാവിലും കയറും. ഒരൊറ്റ മാങ്ങയും നിലത്തിടാതെ പറിക്കുകയും ചെയ്യും. ഓനും ഓന്റെ അച്ഛനുമൊക്കെ ഈ പറമ്പിലാണ് വളര്‍ന്നത്. നമ്മള് എന്തു പറഞ്ഞാലും കേള്‍ക്കും. മരത്തമ്മല് കയറാന് 'മരത്തന്' തന്നെ ബെസ്റ്റ് എന്നൊരു മൂളിപ്പാട്ടോടെ നമ്പ്യാര് ഒച്ചത്തില് ചിരിച്ചു.\nകൂലിയൊക്കെ എത്ര കൊടുക്കണം?\nമരത്തന് 300. പെണ്ണുങ്ങള്‍ക്ക് 150...\nഇതുകൂടി കേട്ടതോടെ വിവേകിന്റെ മുഖം നല്ല മൂത്ത നമ്പ്യാര് മാങ്ങപോലെ തെളിഞ്ഞു.\nരാത്രി, ഭക്ഷണമൊക്കെ കഴിച്ചതിനുശേഷം അവര് വീട്ടിലുള്ള ആള്‍ക്കാരെ വെച്ച് 'നമ്പ്യാര് സഭ' ചേര്‍ന്നു.\nവിവേക് നമ്പ്യാരുടെ മാര്‍ക്കറ്റിംഗ് തന്ത്രങ്ങളുടെ തുടര്‍ച്ച കേള്‍ക്കാന് മാത്രം ആര്.എസ്. നമ്പ്യാര് ഒരുങ്ങിയിരുന്നു.\nപ്രൊഡക്റ്റും കഥകളും തമ്മിലുള്ള ബന്ധം ഞാന് പറഞ്ഞിരുന്നല്ലോ... ഓരോ പ്രൊഡക്റ്റിന്റേയും സ്വഭാവത്തിനും മാര്‍ക്കറ്റിനും ചേരുന്ന കഥകളാണ് നമ്മള് ഉണ്ടാക്കേണ്ടത്. ആ കഥകളില് ചതിയും ക്രൂരതയും കണ്ണീരും നന്നായി ചേര്‍ക്കണം. ഏതൊരു വിജയിച്ച മുതലാളിയുടെ ചതിയും ക്രൂരതകളും അയാളുടെ കഴിവും ഗുണവുമായാണ് പില്‍ക്കാലം ജനങ്ങള് വാഴ്ത്തിപ്പാടുക... ആ മുതലാളി ആളൊരു മിടുക്കനാണ്. പരിശ്രമശാലിയാണ്... ഇതിന്റെയൊക്കെ ഒരു ക്ലാസ്സിക് ഉദാഹരണമാണ് ഞങ്ങളുടെ ജോര്‍ജ് വില്ല്യംസിന്റേയും 'ഗ്രിഗറി ബ്ലേക്ക് മാജിക്കിന്റേ'യും കഥ.\nആര്.എസ്. നമ്പ്യാര് മുതലാളിയുടെ ആകാംക്ഷയില്‍നിന്നും കഥ കേള്‍ക്കാനുള്ള ഒരു കുഞ്ഞിന്റെ കൗതുകത്തോടെ കണ്ണും കാതും വിവേക് നമ്പ്യാറിലേക്ക് കൂര്‍പ്പിച്ചു.\n200 വര്‍ഷങ്ങള്‍ക്കു മുന്നേ ആഫ്രിക്കയില്‍നിന്ന് കയ്യും കണക്കുമില്ലാതെ നീഗ്രോകളെ പിടിച്ചുകൊണ്ടുവരുന്നത് അമേരിക്കയിലെ വെള്ളക്കാരന്റെ അവകാശം ആയിരുന്നു. നീഗ്രോകള് വെള്ളക്കാരന്റെ തോട്ടങ്ങളിലും വ്യവസായശാലകളിലും രോഗങ്ങളേയും വന്യമൃഗങ്ങളേയും തീയിനേയും തണുപ്പിനേയും വിശപ്പിനേയും ഒരുപോലെ ഭയന്ന് രാവും പകലും അധ്വാനിച്ചും അടിമകളുടെ യാതനകള്‍ക്ക് അവസാനം തീര്‍പ്പുണ്ടാ്കുന്നതിനുള്ള അവകാശം മരണത്തിന് മാത്രമായി. വെള്ളക്കാരന്റെ വലിയ ക്വാളിറ്റി അതാണ്, ഒരു ഉദ്യമം തുടങ്ങിയാല് അത് വിജയിപ്പിച്ച് എടുക്കാന് ഏതറ്റം വരെയും പോകും.\nഞങ്ങളുടെ ഗ്രിഗറീസിന്റെ സ്ഥാപക സായിപ്പ് ജോര്‍ജ് വില്ല്യംസും അങ്ങനെ ഒരാള് ആയിരുന്നു.\nജോര്‍ജ് വില്ല്യംസ് ആഫ്രിക്കയില്‍നിന്നും കൊണ്ടുവന്ന നൂറുക്കണക്കിനുള്ള നീഗ്രോകളില് ഒരാള് മാത്രമാണ് ഗ്രിഗറീസ്.\nഒപ്പം വന്നവരില് പകുതിയില് അധികം പേരും കുറഞ്ഞ കാലം കൊണ്ട് മരിച്ചു കഴിഞ്ഞിട്ടും ഗ്രിഗറി ചിരിക്കുകയോ കരയുകയോ ചെയ്യാതെ അപ്പൂപ്പന് താടിപോലെ തോട്ടത്തിലൂടെ പറന്നു. അന്ന് തൊഴിലാളികള്‍ക്കുള്ള ഉറക്കസമയം രണ്ടു മണിക്കൂര് മാത്രമായിരുന്നു. ആ കുറച്ചു നേരവും ഗ്രിഗറി കാട്ടിലൂടെ അലഞ്ഞു. ആര്‍ക്കും വേണ്ടാത്ത ചില കാട്ടുപഴങ്ങളും ഇലകളും ശേഖരിച്ചു. എന്നിട്ട് അതൊക്കെയും ഗ്രിഗറിക്ക് മാത്രം അറിയാവുന്ന ചില 'കൂട്ടു'കള് ചേര്‍ത്ത് ഇളം തീയില് വേവിച്ചു. വേവിക്കുമ്പോള് അതില്‍നിന്നും അരിച്ചിറങ്ങുന്ന നീരാവിത്തുള്ളികളെ ഗ്രിഗറി ചെറിയ അരിപ്പക്കുഴലിലൂടെ മരക്കുപ്പികളിലാക്കി ജോലി ചെയ്യാനുള്ള തോട്ടത്തിന്റെ വിവിധ ഇടങ്ങളില് ആരുടേയും കണ്ണെത്താത്തവിധം ഒളിപ്പിച്ചു.\nകൃത്യം രണ്ടു മണിക്കൂര് കഴിയുമ്പോഴേയ്ക്കും അടിമകളെ ഉണര്‍ത്താന് പട്ടാളക്കാര് എത്തും.\nഅപ്പോഴേയ്ക്കും അന്നത്തെ രാത്രിയിലെ ജോലിയൊക്കെ കഴിഞ്ഞ് പോകാനുള്ള തയ്യാറെടുപ്പോടെ ഗ്രിഗറി അവരെ കാത്തുനില്‍ക്കും. ഇതെന്തൊരു അദ്ഭുത ജന്തു. ഉറക്കം പോലും ഇല്ലാത്തവന്. ഇവനെ എന്നാണ് ഇനി ബൂട്ടുകൊണ്ട് ചവിട്ടിക്കൂട്ടാന് പറ്റുക എന്ന നിരാശയോടെ പട്ടാളക്കാര് പരസ്പരം നോക്കും.\nതൊഴിലാളികളുടെ മേല്‍നോട്ട ചുമതലയുള്ള മാനേജര്‍ക്കും ഗ്രിഗറി ഒരു അദ്ഭുതമായി മാറി. ആനയെ തലയില് കയറ്റിക്കൊടുത്താലും ചുമന്ന് നടക്കുന്നവന്. വികാരങ്ങളൊന്നുമില്ലാത്ത വലിയൊരു പാറയോ മരമോ ആണ് ഇയാളെന്ന് മാനേജര്‍ക്ക് ഉറപ്പായും തോന്നിയിരുന്നു. ഇതുപോലുള്ള ഒരു നാലഞ്ച് എണ്ണത്തിനെ കിട്ടിയാല് ജോര്‍ജ് വില്ല്യംസിന് ലോകം തന്നെ അമേരിക്കയുടെ കാല്‍ച്ചുവട്ടില് കൊണ്ടു വെക്കുവാന് കഴിയും. മാനേജര് ഗ്രിഗറിയെ ഇങ്ങനെ നോക്കി നില്‍ക്കവേ. ഗ്രിഗറി തോട്ടത്തിന്റെ മുക്കിലും മൂലയിലും എന്തോ പരതിനടക്കുന്നത് മാനേജര് കണ്ടു. പിന്നെ തിരിഞ്ഞും മറിഞ്ഞും നോക്കിയതിനുശേഷം ഒരു ചെറിയ മരക്കുപ്പിയില്‍നിന്നും എന്തോ എടുത്ത് തിടുക്കത്തോടെ കുടിക്കുന്നതും. ശേഷം ഗ്രിഗറി മേഘം പോലെ ഉയര്‍ന്ന് പൊങ്ങുന്നതും ജോലികള് അതിവേഗത്തില് തീര്‍ക്കുന്നതും അന്ധാളിപ്പോടെ മാനേജര് നോക്കിനിന്നു.\nമാനേജര് പെട്ടെന്നുതന്നെ മുറിയില്‍നിന്നും പുറത്തിറങ്ങി. ഗ്രിഗറി പണി ചെയ്യുന്ന ദിക്കിലേക്ക് നടന്നു. ഗ്രിഗറി കുന്നോളം വലിപ്പമുള്ള വലിയൊരു പാറയുമായി മാനേജരുടെ നേരെ നടക്കുന്നു. ഒരു നര്‍ത്തകന്റേതുപോലെ എപ്പോഴും ഇളകുന്ന അവന്റെ കാലുകള് ഇപ്പോള് തീരെ നിലം തൊടുന്നില്ലെന്നും ഗ്രിഗറി ആ വലിയ പാറയോടെ ഉരുണ്ടുക്കെട്ടി തന്റെ തലയിലേക്ക് വീഴുമെന്നും ഭയത്തോടെ മാനേജര് തൊട്ടടുത്ത ഒരു കുഴിയിലേക്ക് എടുത്തു മറിഞ്ഞു.\nഗ്രിഗറി നേരെ വരുമ്പോഴൊക്കെ മാനേജര്‍ക്ക് മരണഭയം തോന്നിത്തുടങ്ങി. ഒന്നുകില് ഗ്രിഗറി ആഫ്രിക്കയിലെ ഒരു കൊടും മന്ത്രവാദിയാകും അല്ലെങ്കില് അദ്ഭുത മരുന്ന് കുടിച്ച് മനുഷ്യരൂപം എടുത്തണിഞ്ഞ കൊടും പിശാച്...! രണ്ടില് ആരായാലും അയാള് ഇന്നല്ലെങ്കില് നാളെ എന്നെ കൊല്ലും, മാനേജര് തീര്‍ച്ചപ്പെടുത്തിയിരുന്നു.\nമാനേജര് അന്നു രാത്രിതന്നെ ജോര്‍ജ് വില്ല്യംസിന്റെ മുന്നില് ഗ്രിഗറിയെ സംബന്ധിച്ച മുഴുവന് റിപ്പോര്‍ട്ടും കൊടുത്തു.\nഅപ്പോള്‍ത്തന്നെ ജോര്‍ജ് വില്ല്യംസ് തന്റെ ഭടന്മാരെ വിളിച്ചുവരുത്തി.\n''ഗ്രിഗറിയെ നാളെ ഇതേ സമയത്തിനു മുന്നേ, അവന് കുടിക്കുന്ന ആ മരുന്നോടെയും മന്ത്രത്തോടെയും എന്റെ മുന്നില് എത്തിക്കണം.''\nപത്തോളം സൈനികരും മാനേജരും യോഗം ചേര്‍ന്ന് ഗ്രിഗറിയെ പിടികൂടുവാനുള്ള തന്ത്രങ്ങള് ചര്‍ച്ച ചെയ്തു.\nരാവിലെ മുതല് അടിമകളൊക്കെ ചേര്‍ന്ന് ഒരു ഘോരവനം വെട്ടിവെളുപ്പിക്കുന്ന തിരക്കിലായിരുന്നു. വന്മരങ്ങള് കാട്ടില്‍നിന്നും വലിയ പാറകള് മണ്ണില്‍നിന്നും കൂട്ടത്തോടെ ജന്മഗൃഹം നഷ്ടപ്പെട്ടവന്റെ നിലവിളിയോടെ വീണുതുടങ്ങി. ഓരോ മരം വീഴുമ്പോഴും ഗ്രിഗറി വേദനയോടെ അവരെ നോക്കിനിന്നു. തൂക്കുമരത്തിലേക്ക് കൊണ്ടുപോകുന്ന ഏറ്റവും അടുത്ത കൂടപ്പിറപ്പിനോടെന്നപോലെയുള്ള ഒരു വിഷാദം ഗ്രിഗറിയെ ആകമാനം മൂടുന്നുണ്ടായിരുന്നു.\nതന്നെ ആരും കാണുന്നില്ലായെന്ന ഉറപ്പില്, ഗ്രിഗറി രാത്രിയില് ഒളിപ്പിച്ചുവെച്ച കുപ്പികള്‍ക്കായി പറമ്പില് പരതി.\nഗ്രിഗറിയെ കയ്യോടെ പിടികൂടുവാനായി ഭടന്മാര് പല സ്ഥലത്തായി രാവിലെ മുതലേ മറഞ്ഞിരിക്കുന്നുണ്ടായിരുന്നു.\nഗ്രിഗറി തന്റെ മരക്കുപ്പിയിലേക്ക് കൈ തൊട്ടതും ഭടന്മാര് നാലു ഭാഗത്തുനിന്നായി അവനെ വളഞ്ഞു. സൈനികര് കയ്യില് മരക്കുപ്പിയുമായി ഗ്രിഗറിയെ പറമ്പു മുഴുവന് നടത്തിച്ചു. അവിടെനിന്നും നാലോ അഞ്ചോ മരക്കുപ്പികള് അവര് കണ്ടെത്തുകയും ചെയ്തു.\nപറഞ്ഞ സമയത്തിനും മുന്നേ, തെളിവുകളോടെ സൈനികര് ഗ്രിഗറിയെ ജോര്‍ജ് വില്ല്യംസിന്റെ മുന്നില് എത്തിച്ചു.\nതാന് തെറ്റൊന്നും ചെയ്തിട്ടില്ലെന്ന ബോധ്യത്തില് ഗ്രിഗറി ചങ്ങലയില് ബന്ധിച്ച കൈകളാല് വില്ല്യംസിനെ ദയനീയമായി നോക്കി.\nസൈനികരുടേയും മാനേജരുടേയും കൈവശമുള്ള കുപ്പികള് ഓരോന്നായി ജോര്‍ജ് വില്ല്യംസ് തുറക്കുകയും മെല്ലെ തന്റെ മൂക്കിനോട് ചേര്‍ക്കുകയും ചെയ്തു. നിറയെ പൂക്കളുള്ള ഒരു കാട്ടിലേക്ക് നിലാവ് പെയ്യുന്നതും നിലാവ് പൂക്കളുടെ കടുംമണത്തോടെ ഒന്നാകെ ഇളകി തന്റെ മുറിയിലേയ്ക്ക് കയറുന്നതും ശേഷം അവയോടൊപ്പം താനും ഒഴുകുന്നതായും വില്ല്യംസിനു തോന്നി. അയാള് മേശയിലേയ്ക്ക് കൈകള് ഊന്നിനിന്നു.\nചെറിയ വിറയലോടെ ദ്രാവകം ജോര്‍ജ് വില്ല്യംസ് ഓരോ ഗ്ലാസ്സിലേയ്ക്ക് പകര്‍ന്നു. മാനേജര്‍ക്കും സൈനികര്‍ക്കും കുടിക്കാന് നല്‍കി. മാനേജരും സൈനികരും വലിയൊരു കരച്ചിലിന്റെ മുഖഭാവത്തോടെ കണ്ണുകളടച്ച്, നെറ്റിചുളിച്ച് അതു മെല്ലെ മെല്ലെ ഇറക്കി.\nഗ്രിഗറി ഞാവല് പഴത്തിന്റെയത്രയും തുറന്ന കണ്ണുകളോടെ അവരെ ഉറ്റുനോക്കി.\nഒരേ ഒരു നിമിഷം കഴിഞ്ഞതും മാനേജരും സൈനികരും ഒരു മാന്ത്രികക്കല്ല് വയറ്റില്‍നിന്നും പൊട്ടിച്ചിതറുംപോലെ ചിരിക്കാന് തുടങ്ങി. വെയിലും മഞ്ഞും മഴയും കൊണ്ടത് പോലെ ഒരേ സമയം അവര് വിയര്‍ക്കുകയും കുളിരുകയും നനയുകയും ചെയ്തു. ഇതിനിടയില് തലയില്‍നിന്നും ഒരു കിളി ആകാശത്തിലേയ്ക്ക് പറന്നുപോയതായും അവര്‍ക്കു തോന്നി.\nഅവരുടെ കളിയും ചിരിയും മുഖഭാവങ്ങളും കണ്ടതോടെ എല്ലാവര്‍ക്കും മുഴുത്ത ഭ്രാന്തിളകിയതായി വില്ല്യംസ് ഉറപ്പിച്ചു. ഗ്രിഗറിയെ അടക്കം എല്ലാറ്റിനേയും ഒറ്റവെടിക്ക് തീര്‍ക്കാനായി അയാള് യന്ത്രത്തോക്കിനായി കണ്ണു പായിച്ചു.\nഎന്നാല് അടുത്ത നിമിഷം സൈനികരും മാനേജരും യൂണിഫോമിന്റെ ഇന്‍സൈഡ് അഴിക്കുകയും വിയര്‍പ്പില് മുങ്ങിയ തൊപ്പി താഴ്ത്തി ജോര്‍ജ് വില്ല്യംസിന്റെ അരികിലേയ്ക്ക് ചെന്നു കാര്യങ്ങള് ലളിതമായി പറയുകയും ചെയ്തു. പറയുന്നതിനിടയില് സൈനികര് ഗ്രിഗറിയെ നോക്കുകയും ചിരിക്കുകയും മാനേജര് മാത്രം ഇടയ്ക്ക് കണ്ണിറുക്കുകയും ചെയ്തു.\nസംഗതി വേറൊരു ലെവലാണെന്നു ബോധ്യപ്പെട്ട വില്ല്യംസ് കൂടുതല് വിശദീകരണത്തിനൊന്നും നില്‍ക്കാതെ കുപ്പിയില്‍നിന്നും പാനീയം നേരെ തന്റെ ചുണ്ടിനോട് ചേര്‍ത്തു മൂന്നാമത്തെ സിപ്പ് വലിച്ചതോടെ ജോര്‍ജ് വില്ല്യംസ് ഗ്രിഗറിയെ ചേര്‍ത്തുപിടിച്ചു. എല്ലാവരും കേള്‍ക്കേ ഉത്തരവിട്ടു. ഗ്രിഗറി ഇനി മുതല് ഒരു ജോലിയും ചെയ്യേണ്ടതില്ല. ഗ്രിഗറിയെ ഞാന് എല്ലാ സുഖസൗകര്യങ്ങളോടെയും എന്റെ അണ്ടര്‍ഗ്രൗണ്ടിലേക്ക് മാറ്റിപ്പാര്‍പ്പിക്കുകയാണ്. ഗ്രിഗറി, ഗ്രിഗറിക്ക് ഇഷ്ടമുള്ള ജോലി മാത്രം ചെയ്യാം. അതില് ഗ്രിഗറിയെ സഹായിക്കാന് രണ്ടുപേരും ഉണ്ടാകും.\nഗ്രിഗറിയെ പിന്നെ ആരും ജീവനോടെ കണ്ടില്ല. ഗ്രിഗറി എന്ന നീഗ്രോ ഒന്നില്‍നിന്നും നൂറായി ജനിച്ചു. അനേകം കുപ്പികളില് ഒട്ടിച്ച ചിത്രം ആയി. 'ഗ്രിഗറീസ് ബ്ലേക്ക് മാജിക്ക്'. രണ്ടാം ലോകമഹായുദ്ധം കഴിയുമ്പോഴേയ്ക്കും ഗ്രിഗറീസ് ബ്ലേക്ക് മാജിക് ലോകം മുഴുവന് വ്യാപിക്കുകയും ജോര്‍ജ് വില്ല്യംസ് നമ്പര് വണ് മദ്യ രാജാവുമായിത്തീര്‍ന്നു. ഗ്രിഗറി എവിടെ ജീവിച്ചു. എങ്ങനെ മരിച്ചു? എന്നത് ചരിത്രത്തിന് ആവശ്യമില്ലാത്ത ഒരു ചോദ്യമായതിനാല് ഉത്തരം ജോര്‍ജ് വില്ല്യംസ് എന്ന കഥകളും ഉപകഥകളും ഉള്ള വലിയൊരു ഗ്രന്ഥത്തിന്റെ പേരായി.\nവിവേക് നമ്പ്യാര് ഒരു മാനേജ്‌മെന്റ് അധ്യാപകനെപ്പോലെ ശരീരം മുഴുവന് ഉത്തേജിപ്പിച്ചും ഒച്ച കൂട്ടിയും പറഞ്ഞു: ബിസിനസ്സ് അതാണ് യഥാര്‍ത്ഥ മാജിക്. ചിലതിനെ കാണാതാക്കിയും മറ്റു ചിലതിനെ കാണിച്ചും ചെയ്യേണ്ടുന്ന കല. ആ കലയുടെ പിതാവായിരുന്നു ഞങ്ങളുടെ ജോര്‍ജ് വില്ല്യംസ്. കറുപ്പും വെളുപ്പും ഉണ്ടെങ്കില് മാത്രമേ ലോകവും ബിസിനസ്സും നിലനില്‍ക്കൂ. അതായത് ആര്.എസ്. നമ്പ്യാരുടെ മാങ്ങയ്ക്ക് പകരം മറ്റൊരു മാങ്ങയില്ല. ഉണ്ടാകാനും പാടില്ല.\nആര്.എസ്. നമ്പ്യാര് എഴുന്നേറ്റ് ഉച്ചത്തില് കയ്യടിച്ചു. കൂടെ മറ്റുള്ളവരും.\nകഥയൊക്കെ കഴിഞ്ഞ് കിടക്കാനായി മുറിയിലേയ്ക്ക് കയറുമ്പോള് ആര്.എസ്. നമ്പ്യാര്‍ക്ക് താനൊരു രാജാവാണെന്നും തന്റെ ചുറ്റുപാടും ജോര്‍ജ് വില്ല്യംസിനുള്ളതുപോലെ അനേകം അംഗരക്ഷകര് ഉണ്ടെന്നും തോന്നിത്തുടങ്ങി. തന്റെ മാങ്ങകള് ലോകത്തിന്റെ വിവിധ ഭാഗങ്ങളിലേയ്ക്ക് പറക്കുന്നതും ആളുകള് അവയെ 'ആര്.എസ്. നമ്പ്യാര് മാങ്ങകള്' എന്ന് ഉച്ചത്തില് വിളിക്കുന്നതും കേട്ടാണ് അയാള് ഉറക്കത്തിലേയ്ക്ക് വീണതും ഞെട്ടിയതും ഉണര്‍ന്നതും.\nരാവിലെ എഴുന്നേറ്റതും വിവേക് നമ്പ്യാര് പറമ്പിലേക്ക് നടന്നു.\nഎല്ലാവരും പതിവുപോലെ ജോലി തുടങ്ങിയിരുന്നു.\nനടന്ന്, നടന്ന് വിവേക് പറമ്പിന്റെ അതിരിനരികില് എത്തി. പതിവുപോലെ വലിയ മാവില്‍നിന്നും മരത്തന് മാങ്ങകളെ തന്റെ മാന്ത്രികക്കൊട്ടയിലേയ്ക്ക് നിറച്ചു തുടങ്ങിയിരുന്നു.\n''മോനിന്ന് പോവ്വല്ലേ... അമേരിക്കാന്ന് അടുത്ത തവണ വരുമ്പോള് മോന്റെ കമ്പനീന്റെ ഒരു കുപ്പി എനിക്ക് തരണം.''\nവിവേക് നമ്പ്യാര് മരത്തനോട് ചിരിച്ചു.\nമരത്തന് തന്റെ ശരീരത്തിലേയ്ക്ക് നിറഞ്ഞ മാങ്ങകള് ഒരു റോപ്പ് വേയിലൂടെന്നപോലെ മെല്ലെ താഴ്ത്തി. താഴെ നിലം തൊടുമ്പോഴേയ്ക്കും നാലഞ്ച് പെണ്ണുങ്ങള് വന്ന് നിലം മുട്ടാതെ കൊണ്ടുപോയി.\nവിവേക് മുന്നോട്ട് നടക്കുന്നതിനിടയില് 'ശ്മശാനം' പോലെ കാടുമൂടിയ സ്ഥലം കണ്ടു. വിവേക് മരത്തനെ നോക്കി. ''ഇതു നമ്മുടെ പറമ്പില് പെടുന്നതല്ലേ?''\nമരത്തന് താഴേയ്ക്ക് നോക്കാതെ മാങ്ങ പറിക്കുന്നതിനിടയില് ഉത്തരം പറഞ്ഞു:\n''ഞാന് കാണും മുതലേ ആടം അങ്ങനെയാണ്. പണ്ടെപ്പോ ആട വീണ മാങ്ങ എടുത്ത് തിന്ന ആള് തിന്നു കഴിയുമ്പോഴേയ്ക്കും ചോര ഛര്‍ദ്ദിച്ച് വീണിന്... അങ്ങനെ ഒരാളും രണ്ടാളുമല്ല... ആ മാവും മാങ്ങയും ദൈവാ...? അതില്‍പ്പിന്ന അങ്ങോട്ട് ആരും അധികം കേറാറില്ല.''\nതിരിച്ചു നടക്കുന്നതിനിടയില് വിവേക് നമ്പ്യാര് ചിന്തിച്ചു അടുത്ത വരവില് ആ കാടും പടലും ജെ.സി.ബി കൊണ്ടുവന്ന് നിരപ്പാക്കണം. എന്നിട്ട് പറമ്പില് എല്ലാവരും കാണുന്ന വിധത്തില് 'ആര്.എസ്. നമ്പ്യാര് നാച്ചുറല് അഗ്രിക്കള്‍ച്ചറല് ഫാം' എന്ന ബ്രാന്‍ഡിംഗ് നടത്തണം.\nവിവേക് നമ്പ്യാരും മായയും വിമാനത്താവളത്തിലേക്ക് കയറുമ്പോള് മാംഗോ ജ്യൂസിനുവേണ്ടി കരഞ്ഞ് വാശിപിടിച്ച് രക്ഷിതാക്കളെ വട്ടം കറക്കുന്ന ഒരു കുഞ്ഞിനെ കണ്ടു. ഒരു മാങ്ങ കച്ചവടക്കാരന് എന്ന നിലയില് വിവേകിന് അഭിമാനം തോന്നി. വിമാനത്തിനുള്ളില് വെച്ച് ആ കാര്യം മായയോട് പറഞ്ഞ് ഏറെ നേരം അവര് ചിരിച്ചു.\nനാട്ടില്‍നിന്നും അമേരിക്കയിലേക്ക് തിരിച്ച് എത്തിയപ്പോഴേയ്ക്കും അമേരിക്ക കീടബാധയേറ്റ ഒരു മാങ്ങപോലെ നിറം മങ്ങിയിരുന്നു. പുറമേ കാണാന് പരിക്കുകളൊന്നും ഇല്ലാതിരുന്നിട്ടും അമേരിക്കയിലെ ഏറ്റവും വലിയ ബാങ്കായ 'ജനറല് ബാങ്ക്' തകര്‍ന്നതായിരുന്നു പ്രശ്‌നങ്ങളുടെ മൂലകാരണം. റോഡില് കാറുകളും മറ്റു വാഹനങ്ങളും മെല്ലെ മാത്രം നീങ്ങി. ഹോട്ടലുകളും ബാറുകളും നേരത്തെ അടച്ചു. വിവേക് നമ്പ്യാരുടെ ഗ്രിഗറീസില്‍നിന്നും നൂറോളം പേരെ പിരിച്ചുവിട്ടു.\n''ലോകത്തുള്ള ദരിദ്രരില്‍നിന്നും പതിനായിരം പേര് പുതുതായി സമ്പന്നര് ആകുന്നതിലും ഭേദം, നിലവിലുള്ള സമ്പന്നരുടെ സമ്പത്തില്‍നിന്നും ഒരു തരിപോലും കുറയാതെ നോക്കുന്നതിലാണ് കാര്യം. സമ്പന്നരുടെ കോടികളിലാണ് ഇന്നത്തെ ലോകത്തിന്റെ താളവും ലയവും അതില്ലാതായാല് സകലതും ഇല്ലാതാകും.'' വിവേക് നമ്പ്യാര് ഇങ്ങനെയൊക്കെ ചിന്തിക്കുമ്പോഴാണ് ബാത്ത്‌റൂമില്‍നിന്നും മായാ നമ്പ്യാര് ഓക്കാനിക്കുന്ന ശബ്ദം വിവേക് കേട്ടത്. പെട്ടെന്ന്, ഓഹരിയുടെ താഴെ രേഖയില്‍നിന്നും ഒരു മിന്നല് മുകളിലേക്ക് കയറിയ അമ്പരപ്പ് വിവേകിലുണ്ടായി. ആദ്യത്തേത് വന്ന വഴിയില്‍ത്തന്നെ താഴ്ന്നുപോയിരുന്നു. ഇതെങ്കിലും നമ്പ്യാര് അവളെ സ്‌നേഹത്തോടെ ചേര്‍ത്തുപിടിച്ചു. അമേരിക്കയിലെ ഏറ്റവും പ്രശസ്തമായ ഗൈനക്കോളജി ആശുപത്രിയില്‍നിന്നും ഡോക്ടറെ കണ്ട് പുറത്തിറങ്ങിയതും വിവേക് മായയോട് പറഞ്ഞു:\n''നീ നല്ല ഒന്നാന്തരം നമ്പ്യാര് മാവ് തന്നെ... ആദ്യത്തെ പൂവ് മുഴുവന് കൊഴിച്ച്, രണ്ടാമത്തേതില് മാത്രം ഫലം തരുന്ന ഒറിജിനല് നാടന് നമ്പ്യാര് മാവ്...''\nകല്യാണം കഴിഞ്ഞതിനുശേഷം അന്ന് ആദ്യമായി മായയ്ക്ക് വിവേകിനോട് സമ്പന്നനായ, ബുദ്ധിമാനായ ഭര്‍ത്താവ് എന്നതിലപ്പുറം ഒരു പെണ്ണിന് ആണിനോട് തോന്നുന്ന യഥാര്‍ത്ഥ സ്‌നേഹം തോന്നി.\nഒരു മാങ്ങയുടെ കൊരട്ടയടക്കം അവസാന നീരുവരേയും നുണയാനുള്ള തീവ്രമായ ആഗ്രഹവും അവളില് ഉണ്ടായി.\nമോളുടെ വിശേഷം അറിഞ്ഞതും ആര്.എസ്. നമ്പ്യാര് സന്തോഷത്തിലായി. ഞാന് ഇത്രയും ദിവസം ഭയങ്കര പ്രയാസത്തിലായിരുന്നെന്നും ചൂട് കൂടിയിട്ടോ മറ്റോ മാങ്ങകളൊക്കെ വല്ലാതെ കൊഴിഞ്ഞുവീഴുന്നെന്നും... ഇതാണിപ്പോള് ശരിക്കും ഒരു ആശ്വാസമായതെന്നും മറ്റും അയാള് ഫോണിലൂടെ പറഞ്ഞു.\nനാട്ടില്‍നിന്നും വന്നത് മുതല് ഗ്രിഗറീസില് മീറ്റിംഗുകളുടെ പരമ്പര ആയിരുന്നു. ഓരോ ദിനവും കൂടിവരുന്ന സാമ്പത്തിക ബാധ്യതകളും അവ കുറയ്ക്കാനുള്ള വഴികളും നഷ്ടത്തിലായ യൂണിറ്റുകള് പൂട്ടാനുള്ള തീരുമാനങ്ങളും മാനേജ്‌മെന്റ് ജീവനക്കാരോട് അക്കമിട്ട് അവതരിപ്പിച്ചു. പോകുന്നവര്‍ക്ക് ഇപ്പോഴാണെങ്കില് കമ്പനിയുടെ യാത്രയയപ്പോടെ പോകാം. കുറച്ച് കഴിഞ്ഞാല് അതും സംശയമാണ്.\nകമ്പനി ആയാലും മാങ്ങ ആയാലും ഉയരങ്ങളിലേക്ക് പോകുംതോറും വീഴ്ചയുടെ ആഴവും കൂടും. വിവേക് നമ്പ്യാര് ഇങ്ങനെയൊക്കെ ചിന്തിക്കുന്നതിനിടയില് വീട്ടില്‍നിന്നും ആയയുടെ ഫോണ് വന്നു. മായ ബോധം മറഞ്ഞുവീണെന്നും ബ്ലീഡിംഗ് ഉണ്ടെന്നും അവര് തിടുക്കത്തോടെ പറഞ്ഞു ഫോണ് വെച്ചു.\nആശുപത്രിയിലെ സ്ട്രെച്ചര് ഓട്ടോമാറ്റിക് ആയിരുന്നിട്ടും വിവേക് നമ്പ്യാര് അതു വേഗതയോടെ തള്ളി. സ്ട്രെച്ചറും മായയും ഡോക്ടറുടെ മുറിയിലേയ്ക്ക് കയറിയതും വിവേക് പുറത്തായി.\nതാന് ഇവിടെ ഒറ്റയ്ക്കാണെന്നും കുറേ നേരമായി ഈ നില്‍പ്പെന്നും തിരിച്ചറിയുമ്പോഴേയ്ക്കും വിവേകിന്റെ മൊബൈലിലേക്ക് ഡോക്ടറുടെ പരിശോധനാ ഫലം വന്നു.\n''അബോര്‍ട്ടാണ്. കാരണമൊന്നും ഞങ്ങള്‍ക്ക് ഇപ്പോള് കണ്ടെത്താന് പറ്റുന്നില്ല.''\nആശുപത്രിയില് അഡ്മിറ്റായ രണ്ടു ദിനവും വിവേകിനെ ആര്.എസ്. നമ്പ്യാര് വിളിച്ചുകൊണ്ടേയിരുന്നു. ''മരുന്ന് തളിച്ചിട്ടും കൊഴിച്ചില് നില്‍ക്കാത്ത മാങ്ങകളുടെ കാര്യം അറിയിക്കാനായിരുന്നു അത്.''\nഡിസ്ചാര്‍ജായ മൂന്നാം ദിവസം എല്ലാ മിസ്സ് കാളിനും കൂടി വിവേക് ആര്.എസ്. നമ്പ്യാരെ തിരിച്ചു വിളിച്ചു, ഒറ്റശ്വാസത്തില് കാര്യങ്ങള് പറഞ്ഞുതീര്‍ത്തു.\nനിങ്ങളുടെ മാങ്ങ മാത്രമല്ല... നിങ്ങളെ മൊത്തം പ്രശ്‌നാണ്... അവിടെ കാലു കുത്തിയത് മുതല് ഞാനും താഴോട്ടാണ്. ഞാന് മാത്രമല്ല, എന്റെ കമ്പനിയും അമേരിക്ക പോലും..!\nപ്രശ്‌നങ്ങളുടെ കാരണങ്ങള് അറിയാന് വിവേക് 'ഗൂഗിളി'ലും മറ്റും കുറേ അന്വേഷിച്ചെങ്കിലും ഗൂഗിളില് എല്ലാ പ്രശ്‌നങ്ങള്‍ക്കുമുള്ള പരിഹാരം ഒറ്റ ഉത്തരത്തില്‍ച്ചെന്ന് അവസാനിച്ചു. ജെ.പി. പൊതുവാള് എന്ന ചിരിക്കുന്ന മുഖം. വിവേക് ജെ.പിയുടെ മുഖം നോക്കി ഡബിള് ക്ലിക്ക് ചെയ്തു. ജെ.പി. പൊതുവാള് ആസ്‌ട്രോളജര്, ഫോര്‍മര് സീനിയര് എന്‍ജിനീയര് മൈക്രോ സോഫ്റ്റ്. പിന്നെ താഴെ താഴെ ആയി. ജ്യോതിഷത്തിലെ പല ബിരുദങ്ങള്, ബഹുമതികള്, പ്രശസ്തരോടൊപ്പമുള്ള അനേകം സെല്‍ഫികള്.\nതാഴെ ബുക്ക് ചെയ്യാനുള്ള ചതുര കോളം.\nവിവേക് പണം അടച്ച് തീയതി ഉറപ്പിച്ചു.\nവിവേക് നമ്പ്യാര്-32 വയസ്സ്-ചോതി നക്ഷത്രം.\nഉടന് മറുപടി-അപ്പോയിന്‍മെന്റ് റെഡി. സമയം-ബുധന് രാവിലെ ഏഴ് മണി മുതല് എട്ട് മണി വരെ.\nപൊതുവാളിന്റെ 'ഫ്യൂച്ചര് പ്ലസ്സ്' എന്ന ആഫീസ് സമുച്ചയത്തിലെത്തിയതും ഒരു പഴയ കൊട്ടാരത്തില് കയറിയ ഫീല് ആയി വിവേകിന്.\nഅതിഥികള്‍ക്ക് ഇരിക്കാനുള്ള മുറിയുടെ നാലു ഭാഗത്തും കംപ്യൂട്ടര് സ്‌ക്രീന്. അതില് അന്നത്തെ ദിനത്തിലെ നക്ഷത്രഫലങ്ങള്, ശ്രദ്ധിക്കേണ്ട കാര്യങ്ങള്, ചെയ്യേണ്ടുന്ന പൂജകള് ഇടവിട്ട് തെളിഞ്ഞുവന്നു.\nകൃത്യം ഏഴു മണിക്ക് വിവേകിന്റെ പേരും നക്ഷത്രവും സ്‌ക്രീനില്.\nവിവേക് ഉള്ളിലേയ്ക്ക് കയറി.\nപൊതുവാള് വലിയ നിലവിളക്ക് തൊഴുതും ശ്ലോകം ചൊല്ലി.\nതന്റെ മേശമേലുള്ള പ്രത്യേകം തയ്യാറാക്കിയ പലകയിലെ '12' സമചതുരങ്ങളിലായി കിടക്കുന്ന വിവേക് നമ്പ്യാരുടെ ത്രികാലത്തിലേക്ക് പൊതുവാള് സൂക്ഷ്മതയോടെ ഉറ്റു നോക്കി.\nഒരു നിമിഷം കണ്ണുകളടച്ച് ധ്യാനിച്ചു. പൊതുവാള് മെല്ലെ പറഞ്ഞു തുടങ്ങി.\n''കാരണവന്മാരുടേയും ഗുരുഭൂതരുടേയും നിഴല് പോലും എവിടെയും കാണുന്നില്ല. നിങ്ങള് അവരെ പൂര്‍ണ്ണമായും മറന്നുപോയിരിക്കുന്നു. എല്ലാ പ്രശ്‌നങ്ങളുടേയും മൂല കാരണം അവിടെനിന്നാണ് തുടങ്ങിയത്. നട്ടാല് ആയിരമായി മുളയ്ക്കുന്ന സ്വര്‍ണ്ണം അനന്തര തലമുറയെ ഏല്‍പ്പിച്ചാണ് കാരണവര് ഭൂമി വിട്ടത്.\nവിവേക് നമ്പ്യാര് അന്തവും കുന്തവും ഇല്ലാതെ കണ്ണുമിഴിച്ചു.\nഅന്‍പത് വര്‍ഷത്തിലധികമായി പൂജാദി കര്‍മ്മങ്ങള് മുടങ്ങിയിട്ട്. സര്‍വ്വനാശത്തിന്റെ സൂചനകളാണ് ഇപ്പോള് കണ്ടത്. വേരുകള് മുഴുവന് ഇളകിത്തുടങ്ങി. ഇനി ഓരോന്നായി വീണുതുടങ്ങും. ചെറുതായി ചെയ്തു തീര്‍ക്കാവുന്ന സമയം കഴിഞ്ഞിരിക്കുന്നു. ഇനി കാര്യങ്ങള് ഒന്ന് നേരെ ആകണമെങ്കില് ആദ്യം മുതല് തുടങ്ങണം.\nഭാര്യയുടെ ഗര്‍ഭം രണ്ടാമതും അലസി, ഡോക്ടര്‍മാര് നോക്കിയിട്ടും കാരണമൊന്നും കാണുന്നില്ല. അതിനാണ് ഞാനിപ്പോള്...?\nവിവേക് വന്ന കാര്യം വ്യക്തമാക്കി.\nപൊതുവാള് ഒന്നു ചിരിച്ചു. ''അമേരിക്കയിലെ ഡോക്ടര് നോക്കിയാല് കുറ്റിക്കാട്ടൂരിലേയോ ചെറുകുന്നിലേയോ കാര്യങ്ങള് കണ്ടുപിടിക്കാന് കഴിയില്ല. പൊതുവാള് ഗൂഗിള് മാപ്പില് കുറ്റിക്കാട്ടൂര് എന്ന സ്ഥലത്ത് വെച്ച് മൗസ് ഉറപ്പിച്ചു.\nനിറയെ മാവും മാങ്ങകളും. ഇവിടെയാണ് പ്രശ്‌നം, അതിവിടെത്തന്നെ തീര്‍ക്കണം. നമ്പ്യാര് മാങ്ങ, എങ്ങനെയാണ് ഉണ്ടായെതെന്ന് വല്ല പിടുത്തവും ഉണ്ടോ? പൊതുവാള് വിവേകിനെ നോക്കി. വിവേക് നമ്പ്യാര് മുകളിലോട്ടും.\nനമ്പ്യാര് പിക്കിള്‍സ് എന്ന സ്ഥാപനവും ഗ്രിഗറി ബ്ലേക്ക് മാജിക്കും കയ്യിലെത്തിയ കഥയല്ലാതെ മാങ്ങ ഉണ്ടായ കഥയൊന്നും...\nപൊതുവാള് ഒന്ന് അനങ്ങി ഇരുന്നു കുറേക്കൂടി ഗൗരവത്തിലായി. ഒരു നൂറ് വര്‍ഷം പുറകിലോട്ട് പോകേണ്ടിവരും. അതായത് ഈ പ്രശ്‌നം കൊണ്ട് ഇവിടെ തീര്‍ക്കാന് കഴിയില്ല. കാര്യങ്ങള് കൃത്യമായി വിശകലനം ചെയ്യാന് 'സ്വര്‍ണ്ണ പ്രശ്‌നം' ചെയ്യേണ്ടി വരും. സ്വര്‍ണ്ണ പ്രശ്‌നം, പ്രശ്‌നങ്ങളുടെ ഒരു ഉയര്‍ന്ന തലമാണ്. അതിന് വേറെ ചാര്‍ജും വേറെ ബുക്കിംഗും ആണ്. ഞാനത് എന്റെ 'ക്ഷേത്രം' എന്ന ഔട്ട്ഹൗസുണ്ട്, അവിടെയാണ് അതിന്റെ കാര്യങ്ങള്. താല്‍പ്പര്യം ഉണ്ടെങ്കില്, പ്രശ്‌നങ്ങള് തീര്‍ന്ന് സുഖമായ ജീവിതം ആഗ്രഹിക്കുന്നുണ്ടെങ്കില് ഒഴിവ് നോക്കി ഇപ്പോള്‍ത്തന്നെ ബുക്ക് ചെയ്യാം.''\nവിവേക് ഉടന് പണം അടച്ച് റിസീറ്റ് മേടിച്ചു. നാളെ വൈകുന്നേരം ആറ് മണി.\nവീട്ടിലെത്തിയപ്പോള് വിവേക് നമ്പ്യാര്‍ക്ക് ചുരുണ്ടുകൂടി കിടക്കുന്ന മായയെ കണ്ടപ്പോള് ഒരു ചീഞ്ഞ മാങ്ങ കണ്ടത്രയും അറപ്പും വെറുപ്പും തോന്നി.\nപിറ്റേന്ന് ഉച്ചയോടെ തന്നെ വിവേക് ക്ഷേത്രത്തിലെത്തി. വലിയൊരു കുന്നിന് മുകളില് ആയിരുന്നു പൊതുവാളിന്റെ ഔട്ട്ഹൗസ്. സന്ധ്യ ആയതോടെ നാലു ഭാഗത്തും വിളക്ക് കത്തി. വലിയൊരു തറവാട് മുറ്റം പോലെയുള്ള ഭാഗം കസേലകളും മറ്റും ഒരുക്കിയിട്ടുണ്ട്. അതിന്റെ മുന്നില് കസവു മുണ്ടൊക്കെ ചുറ്റി പൊതുവാള്. കൂടെ രണ്ട് അസിസ്റ്റന്റ് ജ്യോതിഷന്മാരും.\nഅവര് സ്വയം ചോദ്യങ്ങള് ചോദിച്ചും തര്‍ക്കിച്ചും ഉത്തരം പറഞ്ഞു.\nനൂറ് വര്‍ഷങ്ങള്‍ക്കപ്പുറത്തേയ്ക്ക് പോയി. അവസാനം കാര്യങ്ങള് ഒരു വ്യക്തതയിലായി.\nപുതിയ വീട്ടിലെ ചിണ്ടന് നമ്പ്യാര് മാവുക്കാട്ട് രാജാവിന്റെ കാര്യസ്ഥനും മുഖ്യ പടയാളിയും ആയിരുന്നു. മാവുക്കാട്ട് രാജാവും തൊട്ടടുത്ത ചാവക്കാട്ട് രാജാവും തമ്മില് പൊരിഞ്ഞ യുദ്ധം നടക്കുകയും അതില് മാവുക്കാട്ട് രാജാവ് ദയനീയമായി കൊല്ലപ്പെടുകയും ചെയ്യുന്നു. ചാവക്കാട്ട് രാജാവിന് ഏറ്റവും വൈരാഗ്യം തോന്നിയ ചിണ്ടന് നമ്പ്യാരേയും ബന്ധുക്കളേയും അടിമകളാക്കുകയും സ്ഥലവും സ്വത്തും കണ്ടുകെട്ടുകയും ചെയ്തു. രാജാവിന്റെ രോഷം നേരിട്ട് ഏറ്റുവാങ്ങിയ ഒരാളെന്ന നിലയില് ചിണ്ടന് നമ്പ്യാരുടെ സ്ഥിതി വളരെ ദയനീയമായി. രാജാവും ആള്‍ക്കാരും രാവും പകലുമില്ലാതെ നമ്പ്യാരെ ദ്രോഹിച്ചു. പറമ്പിലെ തേങ്ങ, കുരുമുളക് പറിക്കുക, കാലികളെ മേയ്ക്കുക, പറമ്പ് കിളക്കുക, മറിക്കുക. യുദ്ധത്തില് മരണപ്പെട്ടവരൊക്കെ ഭാഗ്യവാന്മാര് എന്ന സ്ഥിതിയിലായി ചിണ്ടന് നമ്പ്യാര്‍ക്ക് കാര്യങ്ങള്.\nതലയും ഉടലും ക്ഷീണിച്ച ഒരു നട്ടുച്ചയില് ചിണ്ടന് നമ്പ്യാര് പറമ്പില് കിടന്ന കിടപ്പില് ഉറങ്ങിപ്പോകുന്നു. അതേ നേരം അതുവഴി വന്ന നാടുവാഴി ചിണ്ടന് നമ്പ്യാരുടെ എല്ലാം മറന്നുള്ള ഉറക്കം കാണുകയും നമ്പ്യാരെ ചാട്ടവാര്‍കൊണ്ട് അടിച്ച് എഴുന്നേല്‍പ്പിക്കുകയും ചെയ്തു.\nക്രോധം കയറിയ തമ്പുരാന് ചുറ്റുപാടും നോക്കവേ. ദൂരെ ആകാശത്തോളം വളര്‍ന്ന ഒരു ഒറ്റ മാവിന്റെ തുമ്പത്ത് ഒരു പഴുത്ത മാങ്ങ കാണുകയും ചിണ്ടന് നമ്പ്യാരോടായി അതിപ്പോള്‍ത്തന്നെ എനിക്ക് വേണമെന്നും ഉടന് കയറി പറിക്കണമെന്നും ഉത്തരവിട്ടു.\nഅണലിപ്പാമ്പിന്റെ കൊത്ത് കിട്ടിയതുപോലെ ശരീരം പുളഞ്ഞ ചിണ്ടന്, തമ്പുരാന്റെ കാല്‍ക്കല് വീണ് തന്റെ അവസ്ഥ വിവരിക്കുന്നു.\nഎന്നാല്, തമ്പുരാന് ചിണ്ടന് മാങ്ങ പറിക്കുന്നത് വരെയും ചാട്ട അടിക്കാനായി നാലു മല്ലന്മാരെ വിളിച്ചുവരുത്തി.\nനാലു ഭാഗത്തുനിന്നും ചാട്ടവാറടി തുടങ്ങിയതോടെ വേദനകൊണ്ട് പുളഞ്ഞ ചിണ്ടന്, വേച്ച് വേച്ച് മാവിലേക്ക് നടന്നു. മാവിന്റെ തടിയോട് തന്റെ ശരീരം ചേര്‍ത്തുവെച്ച് മെല്ലെ ഊര്‍ന്നുകയറി. മാവിന്റെ മുരപ്പുകളില് കൊണ്ട് ചിണ്ടന്റെ ശരീരം മുഴുവന് ഉരഞ്ഞ് പൊട്ടുകയും മുറിവിലേക്ക് അടുത്ത പറമ്പില്‍നിന്നുപോലും ഉറുമ്പുകള് വന്ന് കൂട്ടത്തോടെ കടി തുടങ്ങുകയും ചെയ്തു.\nആകാശം മുട്ടാന് പോയ മരക്കൊമ്പിലെ മാങ്ങയുടെ അരികിലേക്ക് നിരങ്ങിയും നീന്തിയും ചിണ്ടന് എത്തി. മരണവെപ്രാളത്തോടെ ചിണ്ടന് മാങ്ങയിലേക്ക് കൈ തൊട്ടു.\nതാഴെ തമ്പുരാനും അനുയായികളും ഒച്ചത്തില് ആര്‍പ്പുവിളിക്കുകയും പടക്കം പൊട്ടിക്കുകയും ചെയ്യുന്നു.\nമാങ്ങ പറിച്ചതും ചിണ്ടന് നമ്പ്യാരുടെ കൈകള് കൊമ്പില്‍നിന്നും പിടിവിട്ടു. വലത്തെ കയ്യില് സ്വര്‍ണ്ണഗോളം പോലെ തിളങ്ങുന്ന മാങ്ങയും മുറുകെപിടിച്ച് ഒരു മഹാമാന്ത്രികനെപ്പോലെ ചിണ്ടന് നമ്പ്യാര് ഭൂമിയിലേക്ക് പറന്നു.\nചിണ്ടന് നമ്പ്യാരുടെ മുഖവും ശരീരവും കമിഴ്ന്നടിച്ച് മണ്ണിലേയ്ക്ക് വീണു. എല്ലാവരും നോക്കിനില്‍ക്കെ വലത്തേ കൈയും മാങ്ങയും മണ്ണിലേക്ക് താഴ്ന്നുപോകുന്നു.\nചിണ്ടന് നമ്പ്യാരുടെ ജീവന്‍പോയ നിമിഷം മുതല് വലത്തെ കയ്യിലെ മാങ്ങയില്‍നിന്നും ഒരു പുതിയ മാവ് അവിടെ മുളച്ച് പൊന്തി. നിമിഷങ്ങള്‍ക്കകം മാവ് വളര്‍ന്നു.\nതമ്പുരാനും ആള്‍ക്കാരും ഭയന്ന് നിലവിളിച്ച് ദൂരേയ്ക്ക് ഓടി.\nഅന്നു മുതല് ഭ്രാന്ത് കയറി കിടപ്പിലായ തമ്പുരാന് അഞ്ചാം ദിനം മരിച്ചു. ഒപ്പം ഉണ്ടായിരുന്നവര് ഏഴാം ദിനത്തിലും. എന്നാല്, ജീവന് വെടിയുന്നതിനു തൊട്ടുമുന്നേ തമ്പുരാന് നോര്‍മലാവുകയും സകലരേയും അടുത്ത് വിളിച്ച് കുറേ കാര്യങ്ങള് പറയുകയും ചെയ്തു.\nചിണ്ടന് നമ്പ്യാര്, മാവുക്കാട്ട് വീരന് തെയ്യമായി പുനര്‍ജനിച്ചെന്നും എന്നെ വന്നു കണ്ട് അനുഗ്രഹം തന്നെന്നും പറഞ്ഞു. ആ സ്ഥലവും മാങ്ങയും മാവും ഒക്കെ ഇനി മുതല് ചിണ്ടന് നമ്പ്യാരുടെ കുടുംബക്കാര്‍ക്ക് അവകാശപ്പെട്ടതാകുന്നു. ആ മാവില്‍നിന്നും മുളച്ച് പൊന്തിയ മാവ് ഇനി നമ്പ്യാര് മാവ് എന്നറിയപ്പെടും. ചിണ്ടന് നമ്പ്യാരുടെ മുഴുവന് കുടുംബങ്ങളേയും ബന്ധുക്കളേയും ജയിലില്‍നിന്നും അടിമപ്പണിയില്‍നിന്നും മോചിപ്പിച്ചതായും ഞാന് അറിയിക്കുന്നു എന്ന് പറഞ്ഞതും തമ്പുരാന്റെ ജീവന് ആരോ കൊത്തിപ്പറിച്ച് കൊണ്ടുപോയി.\nഈ ചിണ്ടന് നമ്പ്യാരുടെ, മാവുക്കാട്ട് വീരന്റെ അനന്തര തലമുറയാണ് നിന്റെ ആര്.എസ്. നമ്പ്യാരും മായയും. ഇപ്പോള് കാര്യങ്ങളൊക്കെ ഏകദേശം ധാരണ ആയില്ലേ. കാരണവരുടെ ശാപം തീര്‍ക്കണം, അതു മാത്രമാണ് ഇനിയുള്ള വഴി. തീര്‍ത്തില്ലെങ്കില് മാവും മാങ്ങയും മാത്രമല്ല, അമേരിക്ക പോലും അടപടലം തകര്‍ന്ന് പോകും. അമേരിക്ക അത് ഏതെങ്കിലും വഴിയില് അറിഞ്ഞാല് പിന്നെ നിങ്ങളുടെ പൊടിപോലും ബാക്കിയും ഉണ്ടാകില്ല..!\nഞാനെനി എന്താണ് ചെയ്യേണ്ടത്..? വിവേക് വെപ്രാളത്തോടെ നിലവിളിച്ചു.\nമാവുക്കാട്ട് വീരനെ കെട്ടി ആടിക്കണം. അതു മാത്രമാണ് പരിഹാരം.\nആ മാവും കാടും ഇപ്പോഴും അവിടെ ഉണ്ട്. പിന്നെ വളരെ പ്രധാന കാര്യം ആ മാവില് തെയ്യമല്ലാതെ മറ്റൊരാളും ഒരു കാലവും തൊടാന് പാടില്ല. ഒരുവിധപ്പെട്ട ആര്‍ക്കും ആ മാവില് തൊടാനോ കയറാനോ കഴിയില്ല.\nപൊതുവാള് ഒരു ആഴമുള്ള കിണറില്‍നിന്നും കയറിയപോലെ ഒന്നനങ്ങി ശ്വാസം കഴിച്ച് പറഞ്ഞു:\nഒരു ബലി നടത്താന് പറ്റുമെങ്കില് ഉത്തമം ആയി.\nനൂറു വര്‍ഷത്തെ പാപവും അതോടെ തീരും. കേരളത്തില് ആയതോണ്ട് അതൊക്കെ ബുദ്ധിമുട്ടാകും. നമുക്കൊരു കാര്യം ചെയ്യാം. ഒരു നൂറ്റമ്പത് നാടന് പൂവന് കോഴിയെ കൊന്ന് രക്തം അര്‍പ്പിക്കാം. എന്തായാലും ഇതൊക്കെ കഴിയുന്നതോടെ നിങ്ങള്‍ക്ക് വെച്ചടി വെച്ചടി കയറ്റമാകും. മാങ്ങ മാത്രം വിറ്റും കയറ്റി അയച്ചും നിങ്ങള് കോടീശ്വരനാകും. അടുത്ത മാസം മേടം മാവുക്കാട്ട് വീരന്റെ സമയം. മേടത്തില് കെട്ടി ആടിക്കണം.\nവിവേക് എഴുന്നേറ്റ് ദക്ഷിണ വെച്ച് തൊഴുതു മടങ്ങി.\nവിവേക് നമ്പ്യാര് നാട്ടിലെത്തിയതും കാര്യങ്ങള് ചടപടാന്ന് സ്പീഡിലായി.\nനാടൊട്ടുക്കും അനൗണ്‍സ്മെന്റ് ജീപ്പ് പറന്നു. എങ്ങും പരസ്യബോര്‍ഡുകളും ഫ്‌ലക്‌സും നിറഞ്ഞു. എല്ലാറ്റിലും ആര്.എസ്. നമ്പ്യാര്‍സ് പിക്കിള്‍സിന്റെ പരസ്യവും ചേര്‍ത്തിരുന്നു.\nതെയ്യത്തിന്റെ ദിനമിറങ്ങിയ പത്രങ്ങളില് മുഴുവന് മാവുക്കാട്ട് വീരന്റെ ഫുള് പേജ് പരസ്യവും വന്നു. അതില് പുതിയ വീട്ടില് ചിണ്ടന് നമ്പ്യാര് മാവുകാട്ട് വീരന് തെയ്യം ആയി പുനര്‍ജനിച്ചതിന്റേയും നമ്പ്യാര് മാങ്ങ ഉണ്ടായതിന്റേയും പുതിയ വീട്ടിലെ പറമ്പിലെ നമ്പ്യാര് മാങ്ങകളുടെ അദ്ഭുത സിദ്ധികളുടേയും കഥകള് ചിത്രങ്ങള് അടക്കം വിസ്തരിച്ച് കൊടുത്തു.\nതെയ്യം കെട്ടുന്ന പെരുവണ്ണാനും ആള്‍ക്കാരും രാവിലെ വന്ന് കുളിച്ച് തൊഴുത് ഒരുക്കങ്ങളിലേക്ക് കടന്നു.\nചെണ്ടക്കാര് ഉച്ചകഴിയുമ്പോഴേയ്ക്കും എത്തി. വിവേക് നമ്പ്യാര് ഇതിനിടയിലൂടെ മാവുക്കാട്ട് വീരന് തെയ്യം കെട്ടി ആടുന്ന അനീഷ് പെരുവണ്ണാനെ സ്വകാര്യമായി കണ്ടു. രണ്ടായിരം രൂപ ചുരുട്ടി അദ്ദേഹത്തിന്റെ കയ്യിലേക്ക് വെച്ചു. ''തെയ്യം പരമാവധി ഉശാറാക്കണമെന്നും അമേരിക്കയില്‍നിന്നും മറ്റും കുറെ ചെങ്ങായിമാരും ബന്ധുക്കളും കാണാന് ഉണ്ടാകും'' നമ്പ്യാര് പറഞ്ഞു.\nതെയ്യം നന്നായാല് കോളും ഞാന് ഉശാറാക്കും.\nഅനീഷ് പെരുവണ്ണാന് വിവേക് നമ്പ്യാരുടെ മുന്നില് ഭവ്യനായി. വിവേക്, അമേരിക്കയിലെ ജ്യോത്സ്യര് പറഞ്ഞ മുഴുവന് കഥയും വീണ്ടും പറഞ്ഞ് പെരുവണ്ണാനെ ഒന്നുകൂടി ഉഷാറാക്കി.\n150 കോഴിയൊക്കെ അറുക്കുമ്പോഴേയ്ക്കും തന്നെ തെയ്യത്തിന്റെ ലെവല് മാറും. ആള്‍ക്കാരുടേയും. അനീഷ് പെരുവണ്ണാന് വിവേക് നമ്പ്യാരുടെ കാല് തൊട്ട് വന്ദിച്ച് തെയ്യം കെട്ടാനായി അണിയലത്തിലേക്ക് നടന്നു.\nസന്ധ്യ ആയതും മുറ്റവും പന്തലും ആള്‍ക്കാരെക്കൊണ്ട് നിറഞ്ഞു.\nമാവുക്കാട്ട് വീരന്റെ തോറ്റം തുടങ്ങി.\nചിണ്ടന് നമ്പ്യാരില്‍നിന്നും മാവുക്കാട്ട് വീരനിലേക്കുള്ള യാത്രയോടൊപ്പം ചെണ്ടമേളം ഉയരുകയും താഴുകയും ചെയ്തു.\nവിവേക് നമ്പ്യാര് തിങ്ങിനിറഞ്ഞ ആള്‍ക്കൂട്ടത്തിലേക്ക് നോക്കവേ തോറ്റത്തിലേക്ക് മാത്രം നോക്കിയിരിക്കുന്ന ഒരു കറുത്ത രൂപം കണ്ടു.\nകുളിച്ച് കുറിയൊക്കെ തൊട്ട്-ഉജ്വാല മുക്കിയ വെള്ള ഷര്‍ട്ടും വെള്ള മുണ്ടും ധരിച്ച് ഒരാള്. അയാളുടെ ശരീരത്തിന്റെ കറുപ്പിനെ അയാള് ധരിച്ച വെള്ളയും ചുറ്റും പടരുന്ന വെളിച്ചവും വീണ്ടും കറുപ്പിച്ചു.\nവിവേകിന് എത്ര ആലോചിച്ചിട്ടും അയാള് ആരാണെന്ന് മാത്രം ഓര്‍മ്മയിലേക്ക് വന്നില്ല.\nകുറേ നേരത്തിനുശേഷം വിവേകിലേക്ക് അയാളുടെ പേര് വന്നു-'മരത്തന്'. വിവേക് അന്തം വിട്ടു.\nമരത്തന് അധികം പ്രായം ആയില്ലെന്നും അതിലും അപ്പുറം മരത്തന് എല്ലാവരേയും പോലെ സാധാരണ കൈകാലുകള് മാത്രമേ ഉള്ളുവെന്നും വിവേക് നമ്പ്യാര് തിരിച്ചറിഞ്ഞു.\nതോറ്റം കഴിയുമ്പോഴേയ്ക്കും ഇരുട്ട് കൂരാക്കൂരിരുട്ടിലേക്ക് മാറി മരത്തന്റെ വെള്ള മുണ്ടും ഷര്‍ട്ുടം മാത്രം അവശേഷിപ്പിച്ച് ശരീരം ആ ഇരുട്ടിലേയ്ക്ക് ലയിച്ചു.\nബലിക്കായി പലയിടത്തുനിന്നും കൊണ്ടുവന്ന കോഴികള് മരണവെപ്രാളത്തോടെ നിലവിളിച്ചു തുടങ്ങി.\nഇരുന്ന ഇരുപ്പില് ഉറങ്ങിപ്പോയ മരത്തനെ വിവേക് നമ്പ്യാര് തട്ടി ഉണര്‍ത്തി.\nമരത്തന് ഞെട്ടി എഴുന്നേറ്റു.\nവിവേക് നമ്പ്യാര് മുന്നിലും മരത്തന് പിന്നിലും ആയി നടന്നു.\nഅവര് മാങ്ങ പറിച്ചും ഉണക്കിയും സൂക്ഷിക്കുന്ന ചായ്പിലെത്തി. ആ ഇരുട്ടിലും ചായ്പിലെ അയയില് മരത്തന്റെ കറയും പശയും പുരണ്ട ലുങ്കിയും ബനിയനും തൂങ്ങി ആടുന്നത് വിവേക് തെളിഞ്ഞുകണ്ടു.\nവിവേക് തന്റെ അരയില് കരുതിയ ഗ്രിഗറീസ് ബ്ലേക്ക് മാജിക്കിന്റെ ഫുള് ബോട്ടില് മരബെഞ്ചിലേക്ക് എടുത്തുവെച്ചു.\nജോര്‍ജ് വില്ല്യംസിന്റെ മുന്നില് 150 വര്‍ഷങ്ങള്‍ക്ക് അപ്പുറം പേടിയോടെ നിന്ന ഗ്രിഗറീസിന്റെ അതേ ആ ഭാവം ഈ നിമിഷവും ഗ്രിഗറീസിന്റെ കുപ്പിയിലെ ചിത്രത്തിനു പോലും ഉണ്ടെന്ന് വിവേക് നമ്പ്യാര്‍ക്ക് തോന്നി.\nവിവേക് നമ്പ്യാര് പെട്ടെന്ന് കുപ്പി തുറന്ന് ഒരു പെഗ്ഗ് കഴിച്ചു. ഒരു പെഗ്ഗ് മറ്റൊരു ഗ്ലാസ്സില് മരത്തനും കൊടുത്തു.\nമരത്തന് വിവേകിന്റെ മുന്നില് നില്‍ക്കാനും ഇരിക്കാനും പറ്റാതെ ഒറ്റക്കാലില് എന്ന പോലെ ഒരു വശത്തേയ്ക്ക് തല ചെരിച്ച് ഒറ്റവലിക്ക് അത് അകത്താക്കി.\nവിവേക് നമ്പ്യാര് മരത്തന്റെ ചുമലില് കൈവെച്ച് പറഞ്ഞു: ''ഈ വര്‍ഷം നമുക്ക് വിളവ് നന്നേ മോശമായിരുന്നു.''\n''ഒക്കെ ശരിയാവും മോനേ. ഇതോടെ എല്ലാ ദോഷവും മാറില്ലേ.''\n''എല്ലാം ശരിയാകണം. എല്ലാറ്റിലും മരത്തന് എന്റെ കൂടെ നിക്കണം.''\nവിവേക്, ഗ്രിഗറീസിന്റെ രണ്ടാമത്തെ പെഗ്ഗും മരത്തന് കൊടുത്തു.\n''മോന്റെ ഒക്കെ ഈ ഒരു സ്‌നേഹം കാണുമ്പോഴാണ്. ജീവിതത്തില് ആദ്യമായിട്ട് വല്ലാത്തൊരു സന്തോഷമൊക്കെ വരുന്നത്.'' മരത്തന് ഇരുട്ടിലേക്ക് നോക്കി കണ്ണ് തുടച്ചു.\nവിവേക് തന്റെ പേഴ്‌സില്‍നിന്നും അഞ്ഞൂറ് രൂപ എടുത്ത് മരത്തന്റെ പോക്കറ്റിലേക്ക് വെച്ചു. നല്ലൊരു ദിവസം അല്ലേ. ഇതു മരത്തന്റെ കയ്യില് വെച്ചോ.\nവിവേക് രണ്ടു ഗ്ലാസ്സിലേക്കും ഓരോ പെഗ്ഗ് കൂടി ഒഴിച്ചു.\nഗ്രിഗറി അപ്പോഴും വിവേകിനെ നോക്കി യാചനയോടെ കൈകള് കൂപ്പി.\nവിവേക് ഗ്രിഗറിയെ കാണാത്തവിധം കുപ്പി ഇരുട്ടിലേയ്ക്ക് തിരിച്ചുവെച്ചു. ഒറ്റവലിക്ക് ഗ്ലാസ്സ് തീര്‍ത്തു.\nവിവേക് കുറച്ചും നേരത്തെ നിശ്ശബ്ദതയ്ക്കുശേഷം മരത്തനെ നോക്കി ഗൗരവത്തോടെ പറഞ്ഞു:\n''തെയ്യം പുറപ്പെട്ടാല് മരത്തന് ഒരു കാര്യം ചെയ്യണം. ഈ വെള്ള മുണ്ടും ഷര്‍ട്ടുമൊക്കെ അഴിച്ചുവെച്ച് നമ്മുടെ ആ ആരും കേറാത്ത മാവിലൊന്ന് കേറണം. ഒരു മാങ്ങയെങ്കിലും പറിക്കണം. അതുകൂടി ഉണ്ടെങ്കിലെ ആചാരം പൂര്‍ത്തിയാകൂ. നമുക്ക് ഐശ്വര്യം വരൂ.''\nവിവേക് ഗ്രിഗറിയില്‍നിന്നും ഒരു പെഗ്ഗ് കൂടി എടുത്ത് മരത്തന് കൊടുത്തു. മരത്തന് ഇരുട്ടിലായിരുന്നു. ഇരുട്ടില്‍നിന്നുതന്നെ അതു കുടിച്ചു.\nമരത്തന് ഇരുട്ടിലൂടെ നടന്ന്, തന്റെ തൂവെള്ള ഷര്‍ട്ടും മുണ്ടും അഴിച്ച് ചായ്പിന്റെ മൂലയിലേയ്ക്ക് വലിച്ചെറിഞ്ഞു. ശേഷം തന്റെ ശരീരത്തിന്റെ തോലുപോലെ ഒട്ടിയ കറുത്ത ബനിയനും മുണ്ടും തിടുക്കത്തോടെ എടുത്തിട്ടു. ഒപ്പം രണ്ടു ഭാഗത്തേയ്ക്കും പറക്കുന്ന വവ്വാലിന്റെ ആ ചിറകുകളും.\nഅപ്പോഴേയ്ക്കും ഓലച്ചൂട്ടകളുടെ തീക്ഷ്ണ വെളിച്ചം ചായ്പിലേക്ക് പടര്‍ന്നുകയറിയിരുന്നു.\nവിവേക് നമ്പ്യാര് നോക്കിനില്‍ക്കേ. മരത്തനും മരത്തന്റെ നിഴലും ആ തീ വെളിച്ചത്തിലൂടെ പുറത്തേയ്ക്ക് നടന്നിരുന്നു.\nവിവേക് അവസാനത്തെ പെഗ്ഗിനായി ഗ്രിഗറീസിന്റെ കുപ്പി വെളിച്ചത്തിലേക്ക് നീക്കിവെച്ചു.\nകുപ്പിയിലെ ചിത്രത്തില് ഗ്രിഗറി ഉണ്ടായിരുന്നില്ല.\nവിവേക് പുറത്തെ വെളിച്ചത്തിലേക്ക് നോക്കി. മരത്തന്റെ നിഴല് വല്ലാതെ അനങ്ങുന്നതായും തീരെ ഉറയ്ക്കാത്ത ആ കാലുകള് നൃത്തം ചെയ്യുന്നതായും വിവേക് കണ്ടു.\nവീണ്ടും വീണ്ടും നിഴലിലേയ്ക്ക് ആ നൃത്തം തന്നെ നോക്കി നില്‍ക്കവേ. പെട്ടെന്ന്\nഎവിടുന്നോ അതിവേഗതയില് പറന്നുവന്ന ഒരു വവ്വാല് വിവേകിന്റെ തലയ്ക്കു മുകളില് വട്ടം കറങ്ങി, ചായ്പിന്റെ കഴുക്കോലിലേക്ക് തൂങ്ങിയാടി നിന്നു.\nബ്ലേക്ക് മാജിക് കഥ


Pakistan Moves failed; Saudi Arabia and Iran did not support, New Alliance may rise in World | ഒരേ സ്വരത്തില് സൗദിയും ഇറാനും; ഞെട്ടി പാകിസ്താന്, ഇനി ഇന്ത്യയോടൊപ്പം, കടന്നുകയറാന് തുര്‍ക്കി - Malayalam Oneindia\nറിയാദ്/ടെഹ്‌റാന്: അറബ് ലോകത്തെ പ്രധാന ശക്തികള് ഇന്ത്യയുമായി കൂടുതല് അടുക്കുന്നു. പാകിസ്താന്റെ നീക്കങ്ങള്‍ക്ക് അവര് തടയിടുകയും ചെയ്യുന്നു. പാകിസ്താന് കൂടുതല് ഒറ്റപ്പെടുകയാണ്. രാജ്യത്തിനകത്തും പുറത്തും പ്രതിസന്ധി കനക്കുകയാണ് ഇമ്രാന് ഖാന്. ഈ വേളയിലാണ് ചൈനയുമായുള്ള അടുപ്പം ഉപയോഗിക്കാന് പാകിസ്താന് തന്ത്രം മെനയുന്നത്.\nഎന്നാല് പുതിയ രാഷ്ട്ര സഖ്യം രൂപീകരിക്കാനുള്ള പാകിസ്താന്റെ നീക്കം ഇന്ത്യ സൂക്ഷ്മമായി വിലയിരുത്തുന്നു. സൗദിയും ഇറാനും ഒരേ നിലപാട് പാകിസ്താനോട് സ്വീകരിച്ചത് തീര്‍ത്തും അപ്രതീക്ഷിതമായാണ്. കശ്മീര് വിഷയത്തില് ഇരുരാജ്യങ്ങളും ഇന്ത്യയ്‌ക്കൊപ്പം നിന്നത് പാകിസ്താനെ തെല്ലൊന്നുമല്ല അങ്കലാപ്പിലാക്കുന്നത്. വിശദാംസങ്ങള്...\nകശ്മീര് വിഷയം അന്താരാഷ്ട്ര വേദികളില് പാകിസ്താന് ഉന്നയിക്കാന് തുടങ്ങിയിട്ട് കുറേ നാളായി. പക്ഷേ വേണ്ടത്ര പിന്തുണ ലഭിക്കുന്നില്ല. സൗദി അറേബ്യ ഉള്‍പ്പെടുന്ന സുന്നി സഖ്യം വിഷയത്തില് നിന്ന് അകന്ന് നില്‍ക്കുന്നു. മുസ്ലിം രാജ്യങ്ങളുടെ കൂട്ടായ്മയായ ഒഐസിയും പാകിസ്താന്റെ ആവശ്യം മുഖവിലക്കെടുത്തിട്ടില്ല.\nസൗദി അറേബ്യ സുന്നി വിഭാഗത്തിന് മുന്നില് നില്‍ക്കുന്ന രാജ്യമാണ്. ഇറാന് ഷിയാ വിഭാഗത്തിന് മുന്നില് നില്‍ക്കുന്നു. ഈ രണ്ട് രാജ്യങ്ങളെയും തങ്ങളുടെ ഭാഗത്ത് നിര്‍ത്തിയാല് ഇന്ത്യയ്‌ക്കെതിരെ പ്രതിരോധം തീര്‍ക്കാമെന്നാണ് പാകിസ്താന്റെ കണക്കൂകൂട്ടല്. പക്ഷേ രണ്ടും പാളി.\nസൗദിയും ഇറാനും വിലക്കി\nജമ്മു കശ്മീര് ഇന്ത്യയോട് ചേര്‍ക്കപ്പെട്ട ഒക്ടോബര് 27 കരിദിനമായി ആചരിക്കാന് പാകിസ്താന് സര്‍ക്കാര് തീരുമാനിച്ചിരുന്നു. എല്ലാ രാജ്യങ്ങളിലെയും പാക് എംബസികള് വിവിധ പരിപാടികള് പദ്ധതിയിട്ടു. എന്നാല് സൗദി ഭരണകൂടം അനുമതി നല്‍കിയില്ല. തൊട്ടുപിന്നാലെ ഇറാനും പരസ്യപരിപാടിക്ക് വിലക്കേര്‍പ്പെടുത്തി.\nപാകിസ്താന് പ്രതീക്ഷിച്ച പോലെ കാര്യങ്ങള് നടന്നില്ല. ഇറാന് തലസ്ഥാനമായ ടെഹ്‌റാനിലെ സര്‍വകലാശാലയിലാണ് പാകിസ്താന് പരിപാടി പ്ലാന് ചെയ്തത്. പക്ഷേ ഇറാന് ഭരണകൂടം അനുമതി നല്‍കിയില്ല. തുടര്‍ന്ന് വെര്‍ച്വല് മീറ്റായി മാറ്റി. റിയാദ് കോണ്‍സുലേറ്റ് സംഘടിപ്പിക്കാന് തീരുമാനിച്ച കശ്മീര് പരിപാടിക്ക് സൗദി ഭരണകൂടവും വിലക്കിട്ടു.\nപുതിയ സഖ്യം വരുന്നു\nഅറബ് ലോകത്തെ പ്രധാന രണ്ടു രാജ്യങ്ങള് പാകിസ്താന് നീക്കം തടഞ്ഞത് ഇമ്രാന് ഖാന്റെ ഇന്ത്യാ വിരുദ്ധ നീക്കങ്ങള്‍ക്കേറ്റ തിരിച്ചടിയാണ്. ഇതോടെയാണ് അദ്ദേഹം മറ്റു വഴികള് ആലോചിക്കുന്നത്. പുതിയ രാഷ്ട്ര കൂട്ടായ്മ ഒരുക്കാന് ശ്രമിക്കുകയാണ് പാകിസ്താന്.\nപശ്ചിമേഷ്യയില് വന് സ്വാധീനം ചെലുത്താന് ശ്രമിക്കുകയാണ് തുര്‍ക്കി. എല്ലാ അറബ് രാജ്യങ്ങളുമായും തുര്‍ക്കി പ്രസിഡന്റ് ഉര്‍ദുഗാന് ബന്ധം സ്ഥാപിക്കുകയാണ്. ഇതില് സൗദിക്കും ഒരു പരിധി വരെ ഇറാനും അമര്‍ഷമുണ്ട്. ഉര്‍ദുഗാന്റെ നീക്കം അവര് സംശയത്തോടെയാണ് കാണുന്നത്.\nമുസ്ലിം ലോകത്തെ പ്രധാന രാജ്യം തങ്ങളാണ് എന്ന നിലപാടാണ് സൗദിക്കുള്ളത്. മറുഭാഗത്ത് ഇറാനും സമാനമായ നിലപാട് വച്ചുപുലര്‍ത്തുന്നു. അതുകൊണ്ടുതന്നെ സുന്നി-ഷിയാ വിഭാഗത്തിന്റെ ആശയത്തിലൂന്നി അകല്‍ച്ചയിലാണ് ഈ രണ്ടുരാജ്യങ്ങളും. അതിനിടയിലാണ് തുര്‍ക്കിയുടെ വരവ്.\nമുസ്ലിം രാജ്യങ്ങള്‍ക്കിടയിലെ ഏക ആണവ ശക്തിയാണ് പാകിസ്താന്. അതുകൊണ്ടുതന്നെ പാകിസ്താനെ സൈനികമായി കൂടെ ചേര്‍ക്കാന് സൗദി എപ്പോഴും ശ്രമിച്ചിരുന്നു. എന്നാല് സമീപകാലത്ത് ചില തര്‍ക്കങ്ങള് പാകിസ്താനും സൗദിയും തമ്മിലുണ്ടായി. അത് അനുകൂലമാക്കി മാറ്റുകയാണ് തുര്‍ക്കിയുടെ ലക്ഷ്യം.\nആ മൂന്ന് രാജ്യങ്ങള്\nകശ്മീര് വിഷയത്തില് പാകിസ്താനെ പിന്തുണച്ചത് മൂന്ന് രാജ്യങ്ങളാണ്. തുര്‍ക്കിയും ചൈനയും മലേഷ്യയും. എന്നാല് മലേഷ്യയില് അധികാര മാറ്റം വന്നതോടെ പാകിസ്താന് പ്രതിസന്ധിയിലായി. ഇപ്പോള് തുര്‍ക്കിയും ചൈനയും മാത്രമാണ് കൂടെ. ചൈന പാകിസ്താനെ സാമന്തരാജ്യമാക്കി മാറ്റുന്നു എന്ന അഭിപ്രായം പാകിസ്താനില് ശക്തമാണ്.\nപഴയ സാമ്രാജ്യം കെട്ടിപ്പടുക്കുന്നു\nഅതേസമയം, തുര്‍ക്കിയുടെ നിലപാട് മുസ്ലിം രാജ്യങ്ങള്‍ക്കിടയില് പ്രബല ശക്തിയായി മാറുക എന്നതാണ്. പഴയ ഓട്ടോമന് സാമ്രാജ്യം കെട്ടിപ്പടുക്കുകയാണ് ഉര്‍ദുഗാന് ചെയ്യുന്നതെന്ന് നിരീക്ഷകര് അഭിപ്രായപ്പെടുന്നു. സൈനിക സാന്നിധ്യം പല രാജ്യങ്ങളിലും തുര്‍ക്കി ഉറപ്പാക്കുന്നത് ഈ ലക്ഷ്യത്തോടെയാണ് എന്നാണ് പറയപ്പെടുന്നത്.\nഇറാഖ്, സിറിയ, ലിബിയ എന്നിവിടങ്ങളിലെല്ലാം തുര്‍ക്കിയുടെ സൈന്യം യുദ്ധ മുഖത്താണ്. ഖത്തറില് തുര്‍ക്കി സൈന്യത്തിന് ക്യാംപുണ്ട്. സൊമാലിയയിലും യമനിലും സൗദി വിരുദ്ധ ചേരിയിലാണ് തുര്‍ക്കി. യൂറോപ്യന്, പശ്ചിമേഷ്യന് മേഖലകളില് ഏറ്റവും അതിവേഗം വളരുന്ന രാജ്യം കൂടിയാണ് തുര്‍ക്കി. ഈ അവസരം നേട്ടമാക്കാനാണ് ഉര്‍ദുഗാന്റെ ശ്രമം.\nsaudi arabia iran pakistan kashmir turkey സൗദി അറേബ്യ ഇറാന് പാകിസ്താന് കശ്മീര് തുര്‍ക്കി മലേഷ്യ\nPakistan Moves failed; Saudi Arabia and Iran did not support, New Alliance may rise in World


ദേശീയപാതാ വികസനം; മുന്‍ഗണനാ പട്ടികയില് നിന്ന് ഒഴിവാക്കിയ നടപടി തിരുത്താനാവശ്യപ്പെട്ട് കേന്ദ്രത്തിന് മുഖ്യമന്ത്രി കത്തയച്ചു - IBC Live\nദേശീയപാതാ വികസനം; മുന്‍ഗണനാ പട്ടികയില് നിന്ന് ഒഴിവാക്കിയ നടപടി തിരുത്താനാവശ്യപ്പെട്ട് കേന്ദ്രത്തിന് മുഖ്യമന്ത്രി കത്തയച്ചു\nPosted By: Editoron: May 15, 2019 In: KERALA, LATEST, NEWS\nകേരളത്തിലെ ദേശീയപാതാ വികസനം മുന്‍ഗണനാ പട്ടികയില് നിന്ന് ഒഴിവാക്കിയ നടപടി തിരുത്തണമെന്നാവശ്യപ്പെട്ട് കേന്ദ്ര ഗതാഗത മന്ത്രി നിതിന് ഗഡ്ക്കരിക്ക് മുഖ്യമന്ത്രി കത്തയച്ചു. കേരളത്തിലെ ദേശീയപാതാ വികസനത്തെ ‘ഹൈ 1’ എന്ന് പരിഗണിച്ചിരുന്നതില് നിന്ന് ‘ഹൈ 2’ എന്ന വിഭാഗത്തിലേക്ക് തരംതാഴ്ത്തിയിരിക്കുകയാണ്.കേന്ദ്രത്തിന്റെ ഈ തീരുമാനം ജനങ്ങളില് വലിയ തോതില് അസംതൃപ്തി ഉണ്ടാക്കിയിട്ടുണ്ടെന്ന് മുഖ്യമന്ത്രി ചൂണ്ടിക്കാട്ടി. കേരളത്തിന്റെ ദേശീയപാതാ വികസനത്തിന് ദീര്‍ഘകാലം കാത്തിരിക്കേണ്ട അവസ്ഥയാണ് സൃഷ്ടിക്കപ്പെട്ടിരിക്കുന്നതെന്ന് മുഖ്യമന്ത്രി കത്തില് ആരോപിച്ചു.\nദേശീയ പാതാ വികസനത്തില് നിന്നും കേരളത്തെ ഒഴിവാക്കിയ നടപടി റദ്ദാക്കിയതായി കേന്ദ്ര ഗതാഗത മന്ത്രി നിതിന് ഗഡ്കരി കുറച്ചു ദിവസങ്ങള്‍ക്കു മുമ്പ് അറിയിച്ചിരുന്നെങ്കിലും ഇതില് ചില സാങ്കേതിക പ്രശ്‌നങ്ങളുണ്ടെന്നാണ് മുഖ്യമന്ത്രിയുടെ കത്ത് സൂചിപ്പിക്കുന്നത്. ‘ഹൈ 1’ വിഭാഗത്തില് നിന്നും ‘ഹൈ 2’ വിഭാഗത്തിലേക്ക് കേരളത്തെ മാറ്റിയ ആദ്യ വിജ്ഞാപനം ഇതുവരെ പിന്‍വലിച്ചിട്ടില്ല. ഇത് പിന്‍വലിക്കാത്തിടത്തോളം മെയ് 9ന് വീണ്ടും പുറപ്പെടുവിച്ച വിജ്ഞാപനത്തിന് സാധുതയുണ്ടാകില്ല. ഇക്കാര്യമാണ് കത്തില് ചൂണ്ടിക്കാട്ടിയിരിക്കുന്നത്.\nകേരളത്തിലെ എന്‍എച്ച് 66-ന്റെ വികസനത്തിന് കേന്ദ്രത്തിന്റെ ‘ഭാരത് മാല’ പദ്ധതിയില് ഉള്‍പ്പെടുത്തി ഉയര്‍ന്ന പരിഗണനയാണ് നല്‍കിയിരുന്നത്. എന്‍എച്ച് 66-ല് വരുന്ന എല്ലാ പ്രവൃത്തികളുടെയും വിശദമായ പദ്ധതിരേഖ (ഡിപിആര്) തയ്യാറാക്കല് 2016-ല് തന്നെ ആരംഭിച്ചിരുന്നു. ഈ പ്രക്രിയ ഇപ്പോള് അവസാന ഘട്ടത്തിലാണ്. ഭൂമി ഏറ്റെടുക്കുന്നതിനുള്ള നടപടികളും പൂര്‍ത്തിയായി വരുന്നു. സ്ഥലമെടുപ്പിനുള്ള 3-എ വിജ്ഞാപനം 90 ശതമാനത്തിലേറെയായി. 3-ഡി വിജ്ഞാപനം 68 ശതമാനത്തിലധികം പൂര്‍ത്തിയായി. ഈ ഘട്ടത്തില് സ്ഥലമെടുപ്പ് നിര്‍ത്തിവയ്ക്കുന്നത് കേരള ജനതയുടെ പ്രതീക്ഷകള് തകിടം മറിക്കുമെന്ന് മുഖ്യമന്ത്രി ചൂണ്ടിക്കാട്ടി.\nകേരളത്തെ ഒഴിവാക്കിയ നടപടി സംസ്ഥാന ബിജെപി അധ്യക്ഷന്റെ ഇടപെടല് മൂലമാണെന്നും അത് അദ്ദേഹത്തിന്റെ സാഡിസ്റ്റ് നിലപാട് മൂലമാണെന്നും മുഖ്യമന്ത്രി പിണറായി വിജയന് പ്രതികരിച്ചിരുന്നു. കേരളത്തിലെ ദേശീയപാതാ വികസനം നിര്‍ത്തി വെക്കണമെന്നാവശ്യപ്പെട്ട് പിഎസ് ശ്രീധരന് പിള്ള നിതിന് ഗഡ്കരിക്ക് കത്തെഴുതിയിരുന്നു. ഇതിനു പിന്നാലെയാണ് കേന്ദ്രത്തിന്റെ വിജ്ഞാപനം പുറത്തിറങ്ങിയത്. സംസ്ഥാനത്തെ ജനങ്ങള് എല്ലാകാലവും ഗതാഗത കുരുക്കില്‍പെട്ട് കഴിയട്ടെ എന്ന തോന്നലാണ് പിള്ളയുടെ മനസ്ഥിതിയെന്ന് മുഖ്യമന്ത്രി പറയുകയുണ്ടായി.\nബിജെപി സംസ്ഥാന അധ്യക്ഷന് കത്തയച്ചത് വളരെ രഹസ്യമായിട്ടാണ്. ദേശീയ പാത വികസനവുമായി ബന്ധപ്പെട്ട പ്രശ്‌നങ്ങളുണ്ടെങ്കില് അത് സംസ്ഥാന സര്‍ക്കാരിന്റെ ശ്രദ്ധയില് പെടുത്താന് തയ്യാറാകണമായിരുന്നു. അല്ലെങ്കില് എന്തുകൊണ്ട് ദേശിയപാത വികസനം ആവശ്യമില്ലെന്ന കാര്യം പരസ്യമായി പറയാന് ബിജെപി അധ്യക്ഷന് തയ്യാറാകണമായിരുന്നു. അത് ചെയ്യാതെ രഹസ്യമായി കത്തയച്ച് ഭൂമി ഏറ്റെടുക്കല് നടപടി നിര്‍ത്തിവെപ്പിച്ചത് കേരളത്തിനെതിരായ നീക്കമാണ്. ബിജെപി സര്‍ക്കാര് പിന്തുടരുന്ന സമീപനത്തിന്റെ തുടര്‍ച്ചയായിട്ടാണ് ഇതിനെ കാണേണ്ടത് പിള്ളയുടെ നടപടിയെ വിമര്‍ശിക്കവെ പിണറായി പറഞ്ഞു.\nവരാനിരിക്കുന്ന ലോകകപ്പ് ക്രിക്കറ്റില് ഒത്തുകളി വിവാദം ഒഴിവാക്കാനൊരുങ്ങി ഐസിസി\nകേരള നിയമസഭയെ രാജ്യത്തെ ആദ്യ സമ്പൂര്‍ണ കടലാസ് രഹിത നിയമസഭയാകാനൊരുങ്ങുന്നു


അന്ന് ലൈറ്റ് ബോയി, ജൂനിയര് ആര്‍ട്ടിസ്റ്റുമാര്: ഇന്ന് മികച്ച നടന്മാര്\nഅന്ന് ലൈറ്റ് ബോയി,...\n27 Feb 2019 10:44 AM GMT\n49-ാമത് സംസ്ഥാന ചലച്ചിത്ര അവാര്‍ഡുകള് പ്രഖ്യാപിച്ചപ്പോള് മലയാള സിനിമയ്ക്ക് എന്നും അഭിമാനിക്കാവുന്ന നേട്ടങ്ങളാണ് ഉണ്ടായത്. മികച്ച നടന്മാരായി തെരഞ്ഞെടുക്കപ്പെട്ട ജയസൂര്യയും സൗബിനും മികച്ച സ്വഭാവനടനായി തെരഞ്ഞെടുക്കപ്പെട്ട ജോജു ജോര്‍ജ്ജും എല്ലാ അര്‍ത്ഥത്തിലും പുരസ്‌കാരം അര്‍ഹിക്കുന്നുവെന്നാണ് വിലയിരുത്തപ്പെടുന്നത്. മികച്ച നടിയായി തെരഞ്ഞെടുക്കപ്പെട്ട നിമിഷ സജയന്റെ കാര്യത്തിലും മറ്റൊരു അഭിപ്രായമില്ല. അതേസമയം അവാര്‍ഡ് ജേതാക്കളിലെ കൗതുകം തിരയുകയാണ് ഇപ്പോള് സോഷ്യല് മീഡിയ.\nഇക്കുറി നടന്മാര്‍ക്കുള്ള അവാര്‍ഡ് നേടിയ മൂന്ന് പേര്‍ക്കും ഏറെ സാമ്യതകളാണ് ഉള്ളത്. ജയസൂര്യ, സൗബിന്, ജോജു എന്നിവര്‍ക്കിടയിലെ സാമ്യമാണ് സോഷ്യല് മീഡിയ പരിശോധിക്കുന്നത്. 1998ല് പുറത്തിറങ്ങിയ ഗ്രാമപഞ്ചായത്ത് എന്ന സിനിമയില് പേരില്ലാത്ത ജൂനിയര് ആര്‍ട്ടിസ്റ്റായാണ് ജയസൂര്യ സിനിമാ ലോകത്തെത്തിയത്. പത്രം എന്ന സിനിമയിലും പേരില്ലാത്ത ജൂനിയര് ആര്‍ട്ടിസ്റ്റായി ജയസൂര്യയെ കണ്ടു. ഒരു കസേരയില് വാര്‍ത്താ സമ്മേളനം കേട്ടെഴുതുന്ന മാധ്യമപ്രവര്‍ത്തകനായാണ് ജയസൂര്യ ഇതില് അഭിനയിച്ചത്. കേവലം അഞ്ച് സെക്കന്‍ഡ് മാത്രമാണ് ഇതില് ജയസൂര്യയുടെ മുഖം കാണിക്കുന്നത്. ദോസ്ത് എന്ന ചിത്രത്തില് ദിലീപുമായുള്ള ഒരു സ്റ്റണ്ട് സീനിലാണ് ജയസൂര്യ അഭിനയിച്ചത്. അപരന്മാര് നഗരത്തില്, കാലചക്രം എന്ന സിനിമകളിലും ജൂനിയര് ആര്‍ട്ടിസ്റ്റായി അഭിനയിച്ച ശേഷമാണ് 2002ല് ആദ്യമായി നായക വേഷം ലഭിക്കുന്നത്. ഊമപ്പെണ്ണിന് ഉരിയാടാ പയ്യന് എന്ന ചിത്രത്തിലൂടെയാണ് ജയസൂര്യ നായക സ്ഥാനത്ത് എത്തിയത്.\nജോജുവിന്റെ സാഹചര്യവും മറ്റൊന്നായിരുന്നില്ല. 1998 മുതല് ജോജു മലയാള സിനിമയിലുണ്ട്. മഴവില്‍ക്കൂടാരം, ഇന്‍ഡിപെന്‍ഡന്‍സ്, ഫ്രണ്ട്‌സ്, ദാദാ സാഹിബ് എന്നിവയില് മുഖത്ത് മറ്റ് ഭാവങ്ങളൊന്നും വരുത്താതെ ഒരു നോക്കുകുത്തി പോലെ നിന്ന നടനാണ് ജോജു. പുള്ളിപ്പുലികളും ആട്ടിന്‍കുട്ടിയും എന്ന സിനിമയിലെ ചക്ക സുകുവാണ് ജോജുവിനെ ആദ്യമായി ശ്രദ്ധിക്കുന്ന കഥാപാത്രം. പിന്നീട് മമ്മൂട്ടി നായകനായ രാജാധിരാജയിലെ അയ്യപ്പന് എന്ന വേഷത്തിന് ശേഷം ജോജുവിന് തിരിഞ്ഞ് നോക്കേണ്ടി വന്നില്ല. ഇപ്പോള് പുരസ്‌കാരത്തിന് അര്‍ഹനാക്കിയ ജോസഫ് ആണ് ആദ്യമായി നായക വേഷത്തിലെത്തിയ ചിത്രം. 2015ല് ലൂക്കാ ചൂപ്പി, ഒരു സെക്കന്‍ഡ് ക്ലാസ് യാത്ര എന്നീ സിനിമകളിലെ അഭിനയത്തിന് സംസ്ഥാന അവാര്‍ഡില് പ്രത്യേക ജൂറി പുരസ്‌കാരം ജോജുവിന് ലഭിച്ചിട്ടുണ്ട്.\nജയസൂര്യയും ജോജുവും ജൂനിയര് ആര്‍ട്ടിസ്റ്റുകളായി വന്ന് മുഖ്യവേഷങ്ങളെലെത്തിയവരാണെങ്കില് സൗബിന് ഷൂട്ടിംഗ് സൈറ്റുകളില് ലൈറ്റ് ബോയി ആയാണ് മലയാള സിനിമയില് എത്തുന്നത്. അതും തന്റെ 19-ാം വയസ്സില്. ഫാസിലിന്റെ കയ്യെത്തും ദൂരത്തില് അസിസ്റ്റന്റ് ഡയറക്ടറായി എത്തിയ സൗബിന് ആ ചിത്രത്തില് ഒരു ജൂനിയര് ആര്‍ട്ടിസ്റ്റായും എത്തി. ഫാസില്, സിദ്ദിഖ്, റാഫി-മെക്കാര്‍ട്ടിന്, സന്തോഷ് ശിവന്, രാജീവ് രവി, അമല് നീരദ് എന്നിവര്‍ക്കൊപ്പം അസിസ്റ്റന്റ് ആയി പ്രവര്‍ത്തിച്ചു. അമല് നീരദിനൊപ്പം പ്രവര്‍ത്തിച്ച ബിഗ് ബിയിലും അന്‍വറിലും ഭാരങ്ങള് ചുമന്ന് വെയില് കൊണ്ടുകൊണ്ട് ലൈറ്റ്‌സ് നോക്കി നടന്നവനായിരുന്നു സൗബിന്. 2012ല് ഡാ തടിയാ എന്ന ചിത്രത്തില് അഭിനയിച്ചെങ്കിലും വേഷം ശ്രദ്ധിക്കപ്പെട്ടില്ല. അന്നയും റസൂലും കടല് കടന്നൊരു മാത്തുക്കുട്ടി, മസാല റിപ്പബ്ലിക്, ഇയോബിന്റെ പുസ്തകം, ചന്ദ്രേട്ടന് എവിടെയാ എന്നീ ചിത്രങ്ങള്‍ക്ക് ശേഷം ലഭിച്ച പ്രേമം ആണ് സൗബിന് മലയാള സിനിമയില് അഡ്രസ് ഉണ്ടാക്കിക്കൊടുത്തത്. അതിലെ പി ടി സര് പ്രേക്ഷക ശ്രദ്ധയും പ്രീതിയും നേടി. പിന്നീട് മഹേഷിന്റെ പ്രതികാരത്തിലെ ക്രിസ്പിനും ശ്രദ്ധിക്കപ്പെട്ടതോടെ സൗബിന് തിരക്കേറിയ നടനായി. ഇപ്പോള് അവാര്‍ഡിന് അര്‍ഹനാക്കിയ സുഡാനിയിലെ മജീദ് ആണ് സൗബിന് ആദ്യമായി ചെയ്ത മുഴുനീള നായക വേഷം. 2017ല് പറവ എന്ന സിനിമ സംവിധാനം ചെയ്യുകയും ചെയ്തു. ഈ വര്‍ഷം പുറത്തിറങ്ങിയ കുമ്പളങ്ങി നൈറ്റ്‌സിലും സൗബിന് മികച്ച വേഷമാണ് ചെയ്തിരിക്കുന്നത്.\nതങ്ങള് തിരഞ്ഞെടുത്ത വഴി തെറ്റല്ലെന്ന് തെളിയിച്ചിരിക്കുകയാണ് ഈ മൂന്ന് പേരും. സിനിമയെ ആഗ്രഹിക്കുന്നവര്‍ക്ക് മറ്റുള്ളവരുടെ മുന്നില് ഇനി ഇവരുടെ പേരുകള് പറഞ്ഞ് ലക്ഷ്യത്തിലേക്കുള്ള വഴികള് വിവരിക്കാം.\nfazil jayasurya jojugeorge RafiMackartin saubinshahir siddique


Udit Raj resigns from BJP | ബി.ജെ.പി എം.പി ഡോ. ഉദിത് രാജ് പാര്‍ട്ടി വിട്ടു | Mangalam\nSaturday, July 20, 2019 Last Updated3Min 49 Sec ago English Edition\nTuesday 23 Apr 2019 08.22 PM\nന്യൂഡല്‍ഹി : വടക്കുപടിഞ്ഞാറന് ഡല്‍ഹി മണ്ഡലത്തിലെ ബി.ജെ.പി സിറ്റിംഗ് എം.പി ഡോ. ഉദിത് രാജ് പാര്‍ട്ടി വിട്ടു. തന്റെ വീക്ഷണങ്ങള് പരസ്യമായി പ്രഖ്യാപിക്കുകവഴി പാര്‍ട്ടിക്കെതിരായി മാറിയ ഡോ. ഉദിത് രാജിനു പകരം ഗായകന് ഗന്‍സ്സ് രാജിനെ ബി.ജെ.പി സ്ഥാനാര്‍ത്ഥിയാക്കിയതില് പ്രതിക്ഷേധിച്ചാണ് ഉദിത് ബി.ജെപി വിട്ടത്.\n'ഞന് അല്ല പാര്‍ട്ടി വിട്ടത്. പാര്‍ട്ടി എന്നെയാണ് വെടിഞ്ഞത് ' എന്.ഡി ടിവിക്ക് നല്‍കിയ അഭിമുഖത്തില് ഉദ്ത രാജ് പറഞ്ഞു. ഡല്‍ഹിയിലെ ഏഴു മണ്ഡലങ്ങളില് സ്ഥാനാര്‍ത്ഥികളെ ബി.ജെ.പി പ്രഖ്യാപിച്ചപ്പോള് ഉദിത് രാജിന്റെ പേരില്ലായിരുന്നു. സിറ്റിംങ് സീറ്റിലേക്ക് പുതുമുഖത്തെ നിര്‍ദേശിക്കുകയും ചെയ്തു. ഇതില് പ്രതിഷേധി്ച്ചാണ് പാര്‍ട്ടി വിട്ടത്.\n2014 ഫെബ്രുവരിയില് ഉദിത് രാജ് ഡല്‍ഹിയില് ജയിച്ചത് തന്റെ സ്വന്തം പാര്‍ട്ടി ഇന്ത്യന് ജസ്റ്റിസ് ബി.ജെ.പിയില് ലയിപ്പിച്ചാണ്. ശബരിമല വിഷയത്തില് കോടതി വിധിയെ സ്വാഗതം ചെയ്തതുമുതല് ഉദ്ത് പാര്‍ട്ടിയുടെ ചിന്തകള്‍ക്കെതിരായിരുന്നു. ശബരിമല വിഷയത്തെ അനുകൂലിച്ചതുകൊണ്ടാണൊ തന്നെ ഒഴിവാക്കിയതെന്ന് തനിക്ക് അറിയണമെന്നും ഉദിത് രാജ് ആവശ്യപ്പെട്ടു.


ഓടയിൽ മാലിന്യം തള്ളുന്നത് വെള്ളക്കെട്ടിന് പ്രധാന കാരണം: ജില്ലാ കലക്ടർ\nSat May 30 2020 17:42:02 GMT+0530 (India Standard Time)\nമാലിന്യം തള്ളുന്നവർക്കെതിരെ അറസ്റ്റ് ഉൾപ്പെടെയുള്ള നടപടികളെടുക്കുമെന്ന് അദ്ദേഹം അറിയിച്ചു.\nതിരുവനന്തപുരം: നഗരത്തിലെ അട്ടക്കുളങ്ങര, കരിമഠം കോളനി, ചാല എന്നിവിടങ്ങളിൽ വെള്ളം കയറിയ മേഖലകൾ ജില്ലാ കലക്ടർ കെ ഗോപാലകൃഷ്ണൻ സന്ദർശിച്ചു. വെള്ളക്കെട്ടിന് പ്രധാന കാരണം ഇറച്ചി മാലിന്യങ്ങൾ അടക്കമുള്ളവ ഓടകളിലും മറ്റും തള്ളുന്നതാണ്. മാലിന്യം തള്ളുന്നവർക്കെതിരെ അറസ്റ്റ് ഉൾപ്പെടെയുള്ള നടപടികളെടുക്കുമെന്ന് അദ്ദേഹം അറിയിച്ചു.\nഅതേസമയം, മലയോര മേഖലകളിൽ സ്ഥിതി നിയന്ത്രണ വിധേയമാണെന്നും അരുവിക്കര ഡാം ഷട്ടർ തുറന്നപ്പോൾ ജലസേചന വകുപ്പ് പ്രദേശവാസികൾക്ക് അറിയിപ്പ് നൽകിയിരുന്നതായും കലക്ടർ വ്യക്തമാക്കി. ഇതു സംബന്ധിച്ച് അറിയിപ്പ് ലഭിച്ചില്ലെന്ന പ്രദേശവാസികളുടെ പരാതി പരിശോധിക്കുമെന്നും അദ്ദേഹം പറഞ്ഞു.\nനഗരത്തിനുള്ളിൽ എസ്എസ് കോവിൽ റോഡ്, മണികണ്ഠേശ്വരം, ബൈപ്പാസ് തുടങ്ങിയ ഇടങ്ങളിൽ വെള്ളം കയറിയിട്ടുണ്ട്. മഴ തോർന്നിട്ടുണ്ടെങ്കിലും വെള്ളം വറ്റാത്ത സാഹചര്യമാണ്. നഗരത്തിൽ രാവിലെയോടെ മഴയ്ക്ക് ശമനമുണ്ടായെങ്കിലും മലയോര മേഖലകളിലും ഗ്രാമപ്രദേശങ്ങളിലും മഴ ഇപ്പോഴും തുടരുകയാണ്.\nകോവളത്ത് വെങ്ങാനൂർ ഭാഗത്തും നെടുമങ്ങാടും വലിയ തോതിൽ കൃഷി നാശവും സംഭവിച്ചിട്ടുണ്ട്. മണികണ്ഠേശ്വരം പോലെയുള്ള സ്ഥലങ്ങളിൽ ആറിൽ നിന്നുള്ള വെള്ളം പരിസരത്തുള്ള ഇരുപത്തിയഞ്ചോളം വീടുകളിലും കയറിയിട്ടുണ്ട്.\nപോലിസിൽ വീണ്ടും അഴിച്ചുപണി: ബി സന്ധ്യ ട്രെയിനിങ് മേധാവി,...\n30 May 2020 10:15 AM GMT\nപട്ടിണി മൂലം മരിച്ച കുടിയേറ്റത്തൊഴിലാളിയുടെ വീട് എസ് ഡിപിഐ...\n30 May 2020 10:13 AM GMT\nകേരളത്തിൽ നടപ്പാക്കാനിരുന്ന 154 കോടിയുടെ ടൂറിസം പദ്ധതികൾ...\n30 May 2020 9:45 AM GMT\nഇതര സംസ്ഥാന തൊഴിലാളികളുടെ പ്രതിഷേധം; തിരുവല്ലയില്...\nഅമേരിക്കയില് നിരോധനാജ്ഞ ലംഘിച്ച് പ്രതിഷേധം; വെടിവയ്പ്പിൽ 19 ...\nഭൂതത്താന് കെട്ടിലെ ഷട്ടറുകള് ഉയര്‍ത്തല്: പെരിയാറില്‍വെള്ളപ്പൊക്ക ഭീഷണിയില്ലെന്ന്


‘പ്രവര്‍ത്തിക്കുക അല്ലെങ്കില്, ഒഴിവാക്കുക’; രാഷ്ട്രീയകാര്യസമിതിയില് നേതൃത്വത്തെ നിര്‍ത്തിപ്പൊരിക്കല്\n‘പ്രവര്‍ത്തിക്കുക അല്ലെങ്കില്, ഒഴിവാക്കുക’; രാഷ്ട്രീയകാര്യസമിതിയില് നേതൃത്വത്തെ നിര്‍ത്തിപ്പൊരിക്കല്\nതദ്ദേശ തെരഞ്ഞെടുപ്പിലെ യുഡിഎഫ് പരാജയത്തിന് ശേഷം ചേര്‍ന്ന കെപിസിസി രാഷ്ട്രീയ കാര്യ സമിതിയില് നേതൃത്വത്തിനെതിരെ രൂക്ഷ വിമര്‍ശനം. നേതാക്കളെ കടന്നാക്രമിച്ച് കെ സുധാകരനും കെ മുരളീധരനും രംഗത്തെത്തി. കണക്കുകള് നിരത്തി പരാജയം മറയ്ക്കാനാകില്ലെന്ന് കെ സുധാകരന് പറഞ്ഞു. താഴെത്തട്ട് മുതല് അഴിച്ചുപണി വേണം. പ്രവര്‍ത്തിക്കാത്ത മുഴുവന് ആളുകളേയും മാറ്റണമെന്നും കെ സുധാകരന് തുറന്നടിച്ചു. തദ്ദേശ തെരഞ്ഞെടുപ്പില് തിരിച്ചടി ഉണ്ടായില്ലെന്ന് കെപിസിസി അദ്ധ്യക്ഷനും പ്രതിപക്ഷ നേതാവ് രമേശ് ചെന്നിത്തലയും യോഗത്തില് ആവര്‍ത്തിച്ചു. തോല്‍വി അംഗീകരിക്കണമെന്ന് ഷാനിമോള് ഉസ്മാന് അഭിപ്രായപ്പെട്ടു. […]\n17 Dec 2020 10:22 AM GMT\nതദ്ദേശ തെരഞ്ഞെടുപ്പിലെ യുഡിഎഫ് പരാജയത്തിന് ശേഷം ചേര്‍ന്ന കെപിസിസി രാഷ്ട്രീയ കാര്യ സമിതിയില് നേതൃത്വത്തിനെതിരെ രൂക്ഷ വിമര്‍ശനം. നേതാക്കളെ കടന്നാക്രമിച്ച് കെ സുധാകരനും കെ മുരളീധരനും രംഗത്തെത്തി. കണക്കുകള് നിരത്തി പരാജയം മറയ്ക്കാനാകില്ലെന്ന് കെ സുധാകരന് പറഞ്ഞു. താഴെത്തട്ട് മുതല് അഴിച്ചുപണി വേണം. പ്രവര്‍ത്തിക്കാത്ത മുഴുവന് ആളുകളേയും മാറ്റണമെന്നും കെ സുധാകരന് തുറന്നടിച്ചു.\nതദ്ദേശ തെരഞ്ഞെടുപ്പില് തിരിച്ചടി ഉണ്ടായില്ലെന്ന് കെപിസിസി അദ്ധ്യക്ഷനും പ്രതിപക്ഷ നേതാവ് രമേശ് ചെന്നിത്തലയും യോഗത്തില് ആവര്‍ത്തിച്ചു.\nതോല്‍വി അംഗീകരിക്കണമെന്ന് ഷാനിമോള് ഉസ്മാന് അഭിപ്രായപ്പെട്ടു. തെരഞ്ഞെടുപ്പില് നടന്നത് ഗ്രൂപ്പുകളിയാണെന്ന് പി ജെ കുര്യന് കുറ്റപ്പെടുത്തി. നേതാക്കള് തമ്മിലുണ്ടായ വാക്‌പോര് അപകടമുണ്ടാക്കിയെന്ന് യോഗത്തില് പൊതുവികാരമുയര്‍ന്നു. വെല്‍ഫെയര് പാര്‍ട്ടിയുമായുള്ള നീക്കുപോക്ക് തിരിച്ചടിയായെന്ന് വിലയിരുത്തലുണ്ടായി. ഗ്രൂപ്പ് താല്‍പര്യങ്ങള്‍ക്ക് സ്ഥാനാര്‍ത്ഥി നിര്‍ണയത്തില് പ്രാധാന്യം നല്‍കിയെന്നും വിമര്‍ശനമുയര്‍ന്നു. വെല്‍ഫെയര് വിവാദം ഒഴിവാക്കണമായിരുന്നു. കൃത്യമായ നിര്‍ദേശം നേതൃത്വം നല്‍കണമായിരുന്നെന്നും രാഷ്ട്രീയ കാര്യ യോഗത്തില് വിമര്‍ശനമുണ്ടായി.


വണ് നാഷന് വണ് കാര്‍ഡ്; രാജ്യത്തെവിടെയും എന്തിനും ഓരേയൊരു കാര്‍ഡ്- അറിയേണ്ടതെല്ലാം. | Emerging Kerala\nHome Business വണ് നാഷന് വണ് കാര്‍ഡ്; രാജ്യത്തെവിടെയും എന്തിനും ഓരേയൊരു കാര്‍ഡ്- അറിയേണ്ടതെല്ലാം.\nരാജ്യത്തെവിടേക്കുമുള്ള യാത്ര സുഗമമാക്കുകയെന്ന ലക്ഷ്യത്തോടെ കഴിഞ്ഞ ദിവസം പ്രധാനമന്ത്രി നരേന്ദ്ര മോദി ഉദ്ഘാടനം ചെയ്ത കാര്‍ഡാണ് നാഷനല് കോമണ് മൊബിലിറ്റി കാര്‍ഡ് (എന്‍സിഎംസി). വണ് നാഷന് വണ് കാര്‍ഡ് എന്ന പേരില് അവതരിപ്പിക്കപ്പെട്ട ഈ കാര്‍ഡ് ഉപയോഗിച്ച് ബസ്-മെട്രോ ഫെയറുകള്, ടോളുകള്, പാര്‍ക്കിംഗ് ചാര്‍ജുകള് തുടങ്ങിയ അടയ്ക്കാനാവും. ഇതോടൊപ്പം സാധനങ്ങള് വാങ്ങാനും പണം പിന്‍വലിക്കാനും പൂര്‍ണമായും തദ്ദേശീയമായി വികസിപ്പിച്ച ഈ കാര്‍ഡ് ഉപയോഗിക്കാം.\nബാങ്കുകളുടെ ഡെബിറ്റ്, ക്രെഡിറ്റ്, പ്രീപെയ്ഡ് കാര്‍ഡുകളുടെ മാതൃകയില് മൊബിലിറ്റി കാര്‍ഡ് ലഭിക്കും.\nസ്റ്റേറ്റ് ബേങ്ക് ഓഫ് ഇന്ത്യ ഉള്‍പ്പെടെ 25ലേറെ ബാങ്കുകളില് നിന്ന് ലഭിക്കുന്ന റൂപേ ഡെബിറ്റ്/ക്രെഡിറ്റ് കാര്‍ഡുകള്‍ക്ക് സമാനമാണിത്.\nമെട്രോ ട്രെയിനുകള്, ബസ്സുകള്, സബര്‍ബന് ട്രെയിനുകള് എന്നിവയിലെ യാത്രയ്ക്കും റീട്ടെയില് ഷോപ്പിംഗിനും പണമടയ്ക്കാന് ഈ കാര്‍ഡ് ഉപയോഗിക്കാം.\n– ടോള് പ്ലാസകളിലെ നികുതി അടവിനും പാര്‍ക്കിംഗ് കേന്ദ്രങ്ങളില് ഫീസ് അടയ്ക്കാനും ഈ കാര്‍ഡ് പ്രയോജനകരമാണ്.\n– ബില്ലുകള് അടയ്ക്കുന്നത് ഉള്‍പ്പെടെയുള്ള ആയിരക്കണക്കിന് സേവനങ്ങള്‍ക്ക് ഈ കാര്‍ഡ് കാഷ് ബാക്ക് ഓഫര് നല്‍കുന്നുണ്ട്.\nവിദേശ യാത്രയ്ക്കിടയിലെ എടിഎം ഉപയോഗത്തിന് അഞ്ച് ശതമാനവും ഷോപ്പിംഗിന് 10 ശതമാനവും കാഷ്ബാക്കാണ് ഈ കാര്‍ഡ് വാഗ്ദാനം ചെയ്യുന്നത്.\nഇന്ത്യ തദ്ദേശീയമായി വികസിപ്പിച്ച ഓട്ടോമാറ്റിക് ഫെയര് കലക്ഷന് ഗേറ്റായ ‘സ്വാഗത്’, ഓപ്പണ് ലൂപ്പ് ഓട്ടോമാറ്റിക് ഫെയര് കലക്ഷന് രീതിയായ ‘സ്വീകാര്’ എന്നിവയുമായി ചേര്‍ന്നാണ് പദ്ധതി നടപ്പിലാക്കിയിരിക്കുന്നത്.\nസൈ്വപ്പ് ചെയ്ത് പണമടയ്ക്കുന്നതിനു പുറമെ, സെന്‍സറിനു മുന്നില് കാണിക്കുക മാത്രം ചെയ്ത് പണമടയ്ക്കുന്ന കോണ്‍ടാക്റ്റ്ലെസ് രീതിയും കാര്‍ഡില് ലഭ്യമാണ്.\nബാങ്കുകളുമായി ബന്ധപ്പെട്ടാല് ഈ കാര്‍ഡ് ലഭിക്കും. 25 ബാങ്കുകളുമായി പ്രാഥമിക ഘട്ടത്തില് നാഷനല് കോമണ് മൊബിലിറ്റി കാര്‍ഡ് പങ്കാളികളാണ്.\nഎസ്ബിഐയും പഞ്ചാബ് നാഷനല് ബാങ്കും ഉള്‍പ്പെടെയുള്ള 25 ബാങ്കുകള്‍ക്കു പുറമെ, പേടിഎം പേമെന്റ് ബാങ്കുകളില് നിന്നും ഇവ ലഭിക്കും.\nരാജ്യത്തെവിടെയും ഈ കാര്‍ഡ് ഉപയോഗിക്കാന് കഴിയുമെന്ന സവിശേഷതയും വണ് നാഷന് വണ് കാര്‍ഡിനുണ്ട്.\nതുടക്കമെന്ന നിലയില് ഡല്‍ഹി മെട്രോയുടെ ഏതാനും സ്റ്റേഷനുകളില് കാര്‍ഡുപയോഗിച്ച് പണം അടയ്ക്കാന് പാകത്തിലുള്ള ഓട്ടോമാറ്റിക് ഫെയര് കലക്ഷന് സിസ്റ്റം സ്ഥാപിക്കുകയും അത് വിജയകരമായി പരീക്ഷിക്കുകയും ചെയ്തു.\nTags: bjpNarendra Modindaone nation one cardone nation one card policy


Janmabhumi| ആനയടി പഴയിടം ശ്രീ നരസിംഹ സ്വാമീ ക്ഷേത്രത്തില് ആന എഴുന്നള്ളിപ്പില് നേര്‍ച്ചയായി ആനയെ എഴുന്നള്ളിക്കാന് തമിഴ്‌നാട് മുഖ്യമന്ത്രി എം.കെ. സ്റ്റാലിന്\nആനയടി പഴയിടം ശ്രീ നരസിംഹ സ്വാമീ ക്ഷേത്രത്തില് ആന എഴുന്നള്ളിപ്പില് നേര്‍ച്ചയായി ആനയെ എഴുന്നള്ളിക്കാന് തമിഴ്‌നാട് മുഖ്യമന്ത്രി എം.കെ. സ്റ്റാലിന്\nJanuary 18, 2022, 01:03 p.m.\nജനുവരി 31 ന് വൈകിട്ട് 4.30 മണിയോടെയാണ് എഴുന്നള്ളിപ്പ്. 10 ആനകളെ മാത്രമാണ് നേര്‍ച്ചയായി എഴുന്നള്ളിക്കുക.\nകൊല്ലം: അഭീഷ്ടകാര്യങ്ങള്‍ക്കുള്ള നേര്‍ച്ചകള്‍ക്ക് ഏറെ സുപ്രസിദ്ധമായ ആനയടി പഴയിടം ശ്രീ നരസിംഹ സ്വാമീ ക്ഷേത്രത്തില് നേര്‍ച്ച ആന എഴുന്നള്ളിപ്പില് ആനയെ നേര്‍ച്ചയായി എഴുന്നള്ളിക്കാന് തമിഴ്നാട് മുഖ്യമന്ത്രി എം.കെ സ്റ്റാലിനും. കോവിഡ് നിയന്ത്രണങ്ങള് ഉള്ളതിനാല് ആനയടി ഗജമേള ഇത്തവണ ഇല്ല. പകരം ആന എഴുന്നള്ളിപ്പ് മാത്രമാണുണ്ടാകുക. ജനുവരി 31 ന് വൈകിട്ട് 4.30 മണിയോടെയാണ് എഴുന്നള്ളിപ്പ്. 10 ആനകളെ മാത്രമാണ് നേര്‍ച്ചയായി എഴുന്നള്ളിക്കുക. അഭീഷ്ട കാര്യ സിദ്ദിഖും രോഗശാന്തിക്കുമായാണ് വിശ്വാസികള് ആനയെ നേര്‍ച്ചയായി എഴുന്നള്ളിക്കുന്നത്.\nഈ എഴുന്നള്ളിപ്പില് നേര്‍ച്ച നല്‍കാനാണ് തമിഴ്നാട്ടില് നിന്നും സ്റ്റാന്‍ലിന്റെ പ്രതിനിധികള് ക്ഷേത്രത്തില് എത്തിയത്,. എഴുന്നള്ളിപ്പിന്റെ തുകയായ 9,000 രൂപയും ഇവര് അടച്ചു രസീത് കൈപ്പറ്റി. എഴുന്നള്ളിപ്പ് ദിവസം സ്റ്റാലിന് എത്തില്ലെങ്കിലും തമിഴ്നാട് ആരോഗ്യ വകുപ്പ് മന്ത്രി എത്തും. നോട്ടീസില് ആനയെ നേര്‍ച്ചയായി എഴുന്നള്ളിക്കുന്നവരില് ആറാമത്തെ പേരുകാരനാണ് എം.കെ സ്റ്റാലിന്.


SFI goons threatens Karyavattom Government College principal | കോളേജ് ക്യാമ്പസിൽ ഒരു മുറി വേണമെന്ന് തോന്നിയപ്പോൾ കോൺട്രാക്ടറെ വെച്ച് ആരെയും കൂസാതെ സ്വന്തമായി നിർമ്മാണം; നിർമ്മാണം കഴിഞ്ഞപ്പോൾ ഫണ്ട് പ്രിൻസിപ്പൽ നൽകണമെന്ന് ചട്ടംകെട്ടി കുട്ടിസഖാക്കൾ; അനുമതിയില്ലാത്ത നിർമ്മാണത്തിന് ഫണ്ട് അനുവദിക്കാൻ സാധിക്കില്ലെന്ന് തീർത്തു പറഞ്ഞ പ്രിൻസിപ്പലിന് എസ്എഫ്‌ഐയുടെ ഭീഷണി; കാര്യവട്ടം ഗവൺമെന്റ് കോളേജ് എസ്എഫ്‌ഐയുടെ സ്വന്തം വെള്ളരിക്കാപ്പട്ടണം! ഗുണ്ടായിസം ഭയന്ന് കോളേജ് അധികാരികൾ - MarunadanMalayalee.com\nJune 19, 201902:39 PM IST Permalink\nതിരുവനന്തപുരം: യൂണിവേഴ്സിറ്റി കോളെജ് രീതിയിൽ കാര്യവട്ടം ഗവൺമെന്റ് കോളേജിലും എസ്എഫ്‌ഐ ഗുണ്ടായിസം. നിയമങ്ങൾ കാറ്റിൽപ്പറത്തി കാര്യവട്ടം ഗവൺമെന്റ് കോളെജിൽ സ്വന്തമായി ഒരു മുറി പണി തീർത്തിരിക്കുകയാണ് കോളെജിലെ എസ്എഫ്‌ഐ നേതാക്കൾ. സർക്കാരിന്റെയോ കോളെജ് അധികൃതരുടെയോ അനുമതിയില്ലാതെയാണ് എസ്എഫ്‌ഐയുടെ ഈ അനധികൃത നിർമ്മാണം. നിയമങ്ങൾ നോക്കുകുത്തിയാക്കി സ്വന്തം ഇഷ്ടപ്രകാരം മുറി പണിത എസ്എഫ്‌ഐ നേതാക്കൾ നിർമ്മാണത്തിന് ആവശ്യമായി വന്ന ഫണ്ട് നൽകാൻ ഇപ്പോൾ കോളെജ് അധികൃതരെ ഭീഷണിപ്പെടുത്തുകയുമാണ്.\nകോളെജ് യൂണിയൻ ഭരിക്കുന്ന എസ്എഫ്‌ഐ യൂണിയൻ നേതാക്കൾക്ക് ഉപയോഗിക്കാൻ വേണ്ടിയാണ് പുതിയ മുറി എന്നാണ് എസ്എഫ്‌ഐ ഭാഷ്യം. തങ്ങൾ ചെലവിട്ട തുക ഏതെങ്കിലും രീതിയിൽ ഉൾക്കൊള്ളിച്ച് തുക തിരികെ നല്കണം എന്നാണ് എസ്എഫ്‌ഐ നേതാക്കൾ ഉയർത്തിയിരിക്കുന്ന ഡിമാൻഡ്. മുറി നിർമ്മാണം സർക്കാരിന്റെ അനുമതിയില്ലാതെ നടന്നതിനാൽ സർക്കാരിനെ അറിയിക്കാനോ ഫണ്ട് അനുവദിക്കാനോ കഴിയാതെ എസ്എഫ്‌ഐയുടെ അനധികൃത നിർമ്മാണത്തിന്റെ പേരിൽ പുലിവാല് പിടിച്ചിരിക്കുന്നത് കോളെജ് അധികൃതരാണ്. അനുമതിയില്ലാതെ നിർമ്മാണം നടത്തിയതിന്റെ പേരിൽ ആദ്യം ഉത്തരം നല്‌കേണ്ടി വരുക പ്രിൻസിപ്പാളാണ്. ഇതുകൊണ്ട് തന്നെ കോളെജ് പ്രിൻസിപ്പാളും സ്റ്റാഫ് കൗൺസിലും പ്രശ്‌ന പരിഹാരത്തിന് തല പുകയ്ക്കുകയാണ്.\nകോളേജിൽ ഫണ്ടില്ല എന്നും അനധികൃത നിർമ്മാണത്തിനു ഫണ്ട് അനുവദിക്കാൻ കഴിയില്ലാ എന്നും പ്രിൻസിപ്പാൾ പറഞ്ഞപ്പോൾ അതൊന്നും തങ്ങൾക്ക് അറിയേണ്ട കാര്യമില്ല എന്ന നിലപാടാണ് എസ്എഫ്‌ഐ നേതാക്കൾ സ്വീകരിച്ചത്. കോളെജ് ഫണ്ട് ഇല്ലെങ്കിൽ പിടിഐ ഫണ്ട് നൽകണമെന്നും ഇവർ ആവശ്യം ഉന്നയിച്ചു എന്നാണ് അറിഞ്ഞത്. പ്രശ്‌നം രൂക്ഷമായാപ്പോൾ സ്വന്തമായി തീരുമാനത്തിന് നിൽക്കാതെ സ്റ്റാഫ് കൗൺസിൽ വിളിച്ചു ചേർക്കുകയാണ് പ്രിൻസിപ്പാൾ ചെയ്തത്. അനുമതിയില്ലാതെ സർക്കാർ കോളെജിൽ നിർമ്മാണം നടത്തി ഫണ്ട് വേണമെന്ന എസ്എഫ്‌ഐയുടെ ആവശ്യത്തെ സ്റ്റാഫ് കൗൺസിൽ ആശങ്കയോടെയാണ് കണ്ടത്. എസ്എഫ്‌ഐ തീരുമാനത്തിന്നെതിരെ ശബ്ദിക്കണമെന്നു പല അദ്ധ്യാപകർക്കും തോന്നിയെങ്കിലും പ്രിൻസിപ്പാൾ അടക്കം എല്ലാവരും നിശബ്ദരായി ഇരുന്നു. എസ്എഫ്‌ഐ ആക്രമണത്തെയും ഭീഷണിയേയും ഭയന്നാണ് ഈ അനധികൃത നിർമ്മാണത്തിനെതിരെ ആരും ശബ്ദിക്കാതിരുന്നത്.\nസ്റ്റാഫ് കൗൺസിലിനു ഈ കാര്യത്തിൽ തീരുമാനം എടുക്കാൻ കഴിയാത്ത അവസ്ഥ വന്നപ്പോൾ ഇടത് അദ്ധ്യാപക സംഘടനയായ എകെജിസിടി വഴി രഹസ്യമായി പ്രശ്‌ന പരിഹാരത്തിന് അധികൃതർ ശ്രമിക്കുകയാണെന്നും സൂചനയുണ്ട്. എകെജിസിടിഎ നേതാവും അതുവഴി സിൻഡിക്കേറ്റ് മെമ്പറും ആയ കോളെജ് പ്രിൻസിപ്പാൾ ഈ പ്രശ്‌നം സംഘടനയ്ക്ക് റിപ്പോർട്ട് ചെയ്യുക. പ്രശ്‌നം വഷളാകാതിരിക്കാൻ സംഘടനാ നേതാക്കൾ എസ്എഫ്‌ഐ സംസ്ഥാന നേതാക്കളെ വിളിച്ച് ഈ നിർമ്മിതി പൊളിച്ചു കളയാൻ ആവശ്യപ്പെടുക. ഇതാണ് ഇപ്പോൾ ഉരുത്തിരിയുന്ന പരിഹാരമാർഗം. പ്രശ്‌ന പരിഹാരമാകാത്തതിനാൽ ഈ നിർമ്മിതി ഇപ്പോൾ കോളെജ് അധികൃതരെ നോക്കി പല്ലിളിക്കുകയുമാണ്.\nയൂണിവേഴ്സിറ്റി കോളെജ് രീതിയിൽ കാര്യവട്ടം കോളേജിനെയും നിയന്ത്രിക്കാൻ സ്വന്തമായി ഒരു മുറി വേണമെന്ന് തോന്നിയപ്പോഴാണ് കോളേജ് കവാടത്തിൽ നിന്നും ഉള്ളിലേക്ക് കയറുന്ന ടോയിലറ്റ് കോംപ്ലക്സിന് സമീപത്തായി ഒരു മുറി എസ്എഫ്‌ഐ നേതാക്കൾ സ്വന്തമായി പണി തീർത്തത്. സർക്കാർ കോളെജ് ആയതിനാൽ എന്ത് നിർമ്മാണത്തിനും സർക്കാരിനെ അനുമതി വേണം. കോളെജ് പ്രിൻസിപ്പലിന്റെ അനുമതിയും ഇതിനായി തേടണം. നിർമ്മാണത്തിന് സർക്കാർ ഉത്തരവ് തന്നെ വരണം. നിർമ്മാണം നടത്തുക പൊതുമരാമത്ത് വകുപ്പുമാകും. ഇതിനൊക്കെ ഒട്ടനവധി നടപടിക്രമങ്ങളുമുണ്ട്. ഇങ്ങിനെ നടപടിക്രമം വന്നാൽ തന്നെ എസ്എഫ്‌ഐക്ക് ഒരു റൂം ഒന്നും സർക്കാർ അനുവദിക്കില്ല. ഇത്തരം ആവശ്യത്തിന് കോളേജ് അധികൃതർക്ക് അനുമതിക്ക് എഴുതാനും കഴിയില്ല.\nഎന്നാൽ കേരളം ഭരിക്കുന്ന ഇടത് സർക്കാർ ആണെന്ന തിരിച്ചറിവിൽ ഒരു നിയമങ്ങളും തങ്ങൾക്ക് ബാധകമല്ലെന്ന രീതിയിൽ എസ്എഫ്‌ഐ നിർമ്മാണം ആരംഭിക്കുകയും മുറി പണിതീർക്കുകയുമായിരുന്നു. ഇപ്പോൾ റൂം നിർമ്മാണം ഏതാണ്ട് പൂർത്തീകരിച്ചിരിക്കുകയാണ്. എസ്എഫ്‌ഐ നേതാക്കൾക്ക് അറിയാവുന്ന ഒരു കോൺട്രാക്ടറെവച്ചാണ് ഇവർ മുറി പണിതീർത്തിരിക്കുന്നത്. ഇപ്പോൾ റൂംമുറി നിർമ്മാണം ഏതാണ്ട് പൂർത്തീകരിക്കപ്പെട്ടിരിക്കെ റൂമിനു ആവശ്യമായ ഫണ്ട് നല്കണം എന്നതാണ് എസ്എഫ്‌ഐയുടെ ആവശ്യം. എസ്എഫ്‌ഐയുടെ റൂം നിർമ്മാണം പുരോഗമിക്കുന്നത് കണ്ടിട്ടും കേരളാ യൂണിവേഴ്സിറ്റി സിൻഡിക്കേറ്റ് മെമ്പർകൂടിയായ പ്രിൻസിപ്പാളോ കോളെജ് അദ്ധ്യാപകരോ അനങ്ങിയില്ല.\nഅനധികൃത നിർമ്മാണം എതിർക്കാൻ പോയാൽ കോളെജ് ക്യാമ്പസിനകത്തെ സ്വന്തം വാഹനങ്ങൾ ആദ്യം തകർക്കപ്പെടും എന്നും ഗുണ്ടാ ആക്രമണം നേരിടേണ്ടി വരും എന്നും അറിയാവുന്നതിനാലാണ് റൂം നിർമ്മാണം പുരോഗമിക്കുമ്പോൾ ഇവർ അനങ്ങാതിരുന്നത്. പ്രിൻസിപ്പാളും കോളേജ് അദ്ധ്യാപകരും ക്യാമ്പസിലെ എസ്എഫ്‌ഐയെ പേടിച്ചാണ് മുന്നോട്ടു പോകുന്നത്. എസ്എഫ്‌ഐ ഇടപെട്ടാൽ ആരും അനങ്ങില്ല. മുൻപ് ഇതേ എസ്എഫ്‌ഐ നേതാക്കൾ പ്രിൻസിപ്പാളെ പല രീതിയിൽ വിരട്ടിയിട്ടുണ്ട്. പ്രിൻസിപ്പാളെ മാത്രമല്ല കോളേജിലെ അദ്ധ്യാപകരെയും. പലപ്പോഴും വിരട്ടൽ നേരിട്ട അനുഭവം ഉള്ളതിനാൽ എസ്എഫ്‌ഐ ഇടപെട്ട പ്രശ്‌നമായതിനാൽ പ്രതികരണത്തിന് നിൽക്കില്ല. ഇതുകൊണ്ട് തന്നെയാണ് വീറോടെ പ്രിൻസിപ്പാളിനെ കണ്ടിട്ട് ഫണ്ട് അനുവദിക്കാൻ എസ്എഫ്‌ഐ സമ്മർദ്ദം ചെലുത്തുന്നത്.\nഅനധികൃത നിർമ്മാണം കോളേജിയേറ്റ് ഡയറക്ടറേറ്റിനെ അറിയിക്കുമെന്ന് പ്രിൻസിപ്പാൾ\nഎസ്എഫ്‌ഐയുടെ അനധികൃത നിർമ്മാണം കോളെജ് ഡയറക്ടറെറ്റിനെ അറിയിക്കുമെന്ന് കോളേജ് പ്രിൻസിപ്പാൾ ഉണ്ണിക്കൃഷ്ണൻനായർ മറുനാടൻ മലയാളിയോട് പറഞ്ഞു. അനധികൃത നിർമ്മാണത്തിന് എസ്എഫ്‌ഐ പറയുന്നത് പോലെ കോളേജിന് ഫണ്ട് അനുവദിക്കാൻ കഴിയില്ലെന്നും പ്രിൻസിപ്പാൾ പറഞ്ഞു. തീരുമാനം കോളേജിയേറ്റ് ഡയറക്ടറേറ്റ് എടുക്കട്ടെ. അവരെ ഞങ്ങൾ ഈ കാര്യം അറിയിക്കും. കോളെജ് യൂണിയൻ ആണ് റൂം നിർമ്മാണം നടത്തിയത്. കോളേജ് യൂണിയൻ എന്ന് പറഞ്ഞാൽ എസ്എഫ്‌ഐ അല്ലേ എന്ന് ചോദിച്ചപ്പോൾ അതെ എന്നായിരുന്നു പ്രിൻസിപ്പാളിന്റെ മറുപടി. യൂണിയന് ഒരു മുറി മുൻപ് ഉണ്ടായിരുന്നു.\nറോഡ് വൈഡനിങ് വന്നപ്പോൾ ഈ സ്ഥലം നഷ്ടപ്പെട്ടു. അപ്പോൾ അനുവദിച്ചിരുന്ന മുറി ഇടിച്ചു കളഞ്ഞിരുന്നു. കോളേജിന്റെ സ്ഥലം പോയപ്പോൾ പകരം പണം സർക്കാർ കോളേജിന് അനുവദിച്ചിട്ടുണ്ട്. റോഡ്, മതിൽ, ഗേറ്റ് എന്നിവയ്ക്കാണ് പണം നൽകിയിരിക്കുന്നത്. പൊതുമരാമത്തു വകുപ്പ് ഇതിന്റെ നിർമ്മാണ പ്രവർത്തനം ആരംഭിക്കുകയുമാണ്. ഇതിനിടയിലാണ് യൂണിയൻ ക്യാമ്പസിൽ ഒരു നിർമ്മാണം നടത്തുന്നത്. സർക്കാർ അലോട്ട് ചെയ്ത പണം യൂണിയൻ നേതാക്കൾക്ക് നൽകാൻ കഴിയില്ല. അവർ ആവശ്യം ഉന്നയിക്കും. അതൊക്കെ അവരുടെ കാര്യം. ഞങ്ങൾക്ക് സർക്കാർ സംവിധാനം അനുസരിച്ച് മാത്രമേ മുന്നോട്ടു പോകാൻ കഴിയൂ- പ്രിൻസിപ്പാൾ പറയുന്നു.\nഉദ്യോഗസ്ഥരെ ജനം ഭയക്കരുതെന്ന് യു പ്രതിഭ എംഎൽഎ\nകനത്ത ജാഗ്രതയ്ക്കിടയിലും കർഷക രോഷം ഡൽഹിയിലേക്കും പടരുന്നു


തെരഞ്ഞെടുപ്പില് മത്സരിക്കാന് സീറ്റ് നിഷേധിച്ചു; ബിജെപി എംഎല്‍എ പാര്‍ട്ടി വിട്ട് കോണ്‍ഗ്രസില് ചേര്‍ന്നു, കൊഴിഞ്ഞു പോക്കുകളുടെ ആശങ്കയില് നേതൃത്വം - BIGNEWSLIVE | Latest Malayalam News\nതെരഞ്ഞെടുപ്പില് മത്സരിക്കാന് സീറ്റ് നിഷേധിച്ചു; ബിജെപി എംഎല്‍എ പാര്‍ട്ടി വിട്ട് കോണ്‍ഗ്രസില് ചേര്‍ന്നു, കൊഴിഞ്ഞു പോക്കുകളുടെ ആശങ്കയില് നേതൃത്വം\nമുതിര്‍ന്ന കോണ്‍ഗ്രസ് നേതാവ് അജയ് സിങ്ങിന്റെ സാന്നിദ്ധ്യത്തിലാണ് പ്രമീളാ സിങ് കോണ്‍ഗ്രസ് അംഗത്വം സ്വീകരിച്ചത്.\nഭോപാല്: വരുന്ന നിയമസഭാ തെരഞ്ഞെടുപ്പില് വീണ്ടും മത്സരിക്കാന് അനുവദിക്കാത്തതില് പ്രതിഷേധിച്ച് പാര്‍ട്ടി വിട്ട് കോണ്‍ഗ്രസില് ചേര്‍ന്ന് ബിജെപി എംഎല്‍എ. ജയ്സിങ് നഗര് എംഎല്‍എയായ പ്രമീള സിങ്ങാണ് ബിജെപി വിട്ട് കോണ്‍ഗ്രസിലേയ്ക്ക് മാറിയത്.\nമുതിര്‍ന്ന കോണ്‍ഗ്രസ് നേതാവ് അജയ് സിങ്ങിന്റെ സാന്നിദ്ധ്യത്തിലാണ് പ്രമീളാ സിങ് കോണ്‍ഗ്രസ് അംഗത്വം സ്വീകരിച്ചത്. സ്ത്രീ ശാക്തീകരണത്തെ കുറിച്ച് പ്രസംഗിക്കുന്ന സര്‍ക്കാര് അഞ്ചു വര്‍ഷം ജനങ്ങളെയും പാര്‍ട്ടിയെയും സേവിച്ച ഒരു സ്ത്രീക്ക് ടിക്കറ്റ് നിഷേധിച്ചിരിക്കുകയാണ്. രാഷ്ട്രീയപ്രവര്‍ത്തനം ആഗ്രഹിക്കുന്നില്ലെന്നും ജനങ്ങളെ സേവിക്കുകയാണ് ലക്ഷ്യമെന്നും പ്രമീളാ സിങ് പറഞ്ഞു.\nപാര്‍ട്ടിക്കെതിരെ നോമിനേഷന് കൊടുത്ത 53 വിമത സ്ഥാനാര്‍ത്ഥികളെ ബിജെപി കഴിഞ്ഞ ദിവസം പുറത്താക്കിയിരുന്നു. തെരഞ്ഞെടുപ്പടുത്ത മധ്യപ്രദേശിലും രാജസ്ഥാനിലും ഛത്തീസ്ഗഢിലും വിമതശല്യം ബിജെ.ിയെ ബുദ്ധിമുട്ടിലാക്കുന്നുണ്ട്. ഒറ്റഘട്ടമായി നടക്കുന്ന മധ്യപ്രദേശ് തെരഞ്ഞെടുപ്പ് നവംബര് 28നാണ് നടക്കുന്നത്. ഡിസംബര് 11നാണ് തെരഞ്ഞെടുപ്പ് ഫലം വരുന്നത്.\nTags: BJP MLA Pramila Singh\nതെരഞ്ഞെടുപ്പ് പ്രചാരണത്തിന് ഇറങ്ങിയ ബിജെപി എംഎല്‍എയ്ക്ക് പൂമാലകള്‍ക്കൊപ്പം ‘ചെരുപ്പുമാലയും’! പ്രതിഷേധ സ്വീകരണത്തിന്റെ വീഡിയോ വൈറല്\n'ശ്രദ്ധിക്കൂ മോഡി ജീ..ഇതാ നെഹ്‌റു കുടുംബത്തിന് പുറത്തുള്ള കോണ്‍ഗ്രസ് അധ്യക്ഷന്മാരുടെ ലിസ്റ്റ്; ഇനിയെങ്കിലും റാഫേല് കരാറിനെ കുറിച്ച് പറയൂ'; പി ചിദംബരം\nദിവസവും വെറും വയറ്റില് ബദാം കഴിച്ചാലുള്ള ഗുണങ്ങള്...\n‘ഗംഗ’യ്ക്കും ‘ക്ലാര’യ്ക്കും ഒപ്പമുള്ള ചിത്രം പങ്കുവെച്ച് മോഹന്‍ലാല്


അതുല്യ :: atulya: പെട്ടെന്ന് എഴുതി തീര്‍ത്ത കഥ - 36\nposted by അതുല്യ at 6:05 PM\nഇത് കലക്കി. ശ്രീജീ..... മാനം പോയഡേയ്...\nഅതുല്യ ചേച്ചിയേ.. എന്നാലും ഇത്രേം.കണ്ണിപ്പോ നനയ്ക്കേണ്ടി വരും എന്നൊക്കെ പേടിച്ച് വായിക്കുന്ന പാവങ്ങളെ പറ്റിക്കാന്, ആണല്ലേ...ഹും...\nആദ്യം കമന്റിറ്റ ടീമും കൊള്ളാം വ്യത്യസ്ത ഗള്‍ഫ്കഥയും കൊണ്ട് വന്ന അസുരന്..“നീയാണ്ട്രാ ഇതിനൊക്കെ തുടക്കമിട്ടത്..”\nകുമാര്‍ജിക്ക് ഞാന് പാര, എനിക്ക് ചേച്ചി പാരയോ. നോക്കിക്കോ, ചേച്ചിക്ക് പാര വയ്ക്കാനും ഈ ബൂലോകത്ത് ആളുകള് ഉണ്ടാകും.\nആദ്യം രസത്തില് വായിച്ച് പോയതാ, അവസാനം ഈ പണി വിചാരിച്ചില്ല :(\nഈശ്വരാ... ശ്രീജിയുടെ പേരു മാറ്റേണ്ടി വരുമല്ലോ..\nടെമ്പ്ലേറ്റ് ഫാദര്, ഫാദര് ഓഫ് റ്റേമ്പ്ലേറ്റ് എന്നോ, റ്റെമ്പ്ലേറ്റു വൈദ്യര്, അങ്ങനെ വല്ലതും ? ;)\nദേ ഇപ്പ ഒന്നൂടി കിട്ടി...\nടെമ്പ്ലേറ്റ് റിസസിറ്റേറ്റര് ! അതാവും കൂടുതല് ചേര്‍ച്ച !\nഇതെങ്ങനെ പാ‍രയാവും? ഡിലീറ്റു ഞെക്കിയില്ലായിരുന്നെങ്കില് ശ്രീജിത്തിനെ വിളിക്കാമായിരുന്നു എന്നല്ലേ? അതോ പാരയാണോ? ഇന്നു വക്കാരിയേയും കാണാനില്ല ഒന്നു പഠിച്ചു വിശദീകരണം തരാ‍നായി. :)\nനന്നായിരിക്കുന്നു അതുല്യ ചേച്ചി...\nഈ അവസാനത്തെ കലമുടയ്ക്കല് എന്‍റെ ഒരു വീക്നെസ്സാണേയ് :)\nഓ.ടോ> ഇത്രേം ചാഞ്ഞ് കിടക്കുന്നൊരു മരം ഞാനിപ്പഴാ കാണണേ :)ശ്രീജി കാണാതേ ഞാനോടി\nപെട്ടെന്നെഴുതിത്തീര്‍ത്ത കഥ സീരീസ് പുനരാരംഭിച്ചതില് പുളകം! :-)\nനല്ല കഥ... കൂടേ ശ്രീജിത്തിനൊരു കൊട്ടും.\nവലിയോര്‍കളെപ്പോലെ ചെറിയോര്‍കളും മണ്ണില് മരണത്തിന്നുശേഷം മാലോകര്‍ക്കിഷ്ടം ചേര്‍പ്പൂ.\nമരണം ചിലപ്പോള് യശസ്സുണ്ടാക്കും.\nഅഭിമന്യു, കര്‍ണനൊക്കെ അങ്ങിനെ യശസ്സുണ്ടാക്കിയവരല്ലെ.\nഡിലിറ്റ് ചെയ്താലും മായാത്ത മുഖങ്ങളുള്ളവര്. അവര് സ്മരണകളില് ജീവിച്ചോളും.\nഅതുകൊണ്ട് കരയേണ്ട മകളെ കരയേണ്ട ഈ കണ്ണുനീര് ഇന്നേ ചൊരിയേണ്ട....\nഇന്‍സ്റ്റന്റ് കഥകള്‍ക്ക് സ്വാഗതം.\nചേച്ചിയും പാരവെപ്പ് തുടങ്ങിയോ?\nഇതെന്താ കഥ. :)\nദേവന്റെ പനീര് കൂ......\nഎന്നെ എന്തു കൊണ്ട് മറന്നു തുളസി.....


21 Year old woman committed suicide after her lover withdrew from the marriage in alappuzha | 101 പവനും കാറും ചോദിച്ച് കാമുകൻ വിവാഹം ഒഴിവാക്കി..! മനംനൊന്ത് 21കാരി ജീവനൊടുക്കി; 7വര്‍ഷത്തെ പ്രണയം - Malayalam Oneindia\nUpdated: Mon, Sep 14, 2020, 16:27 [IST]\nആലപ്പുഴ: കോട്ടിയത്ത് ദിവസങ്ങള്‍ക്ക് മുമ്പാണ് കാമുകന് വഞ്ചിച്ചതിനെ തുടര്‍ന്ന് യുവതി ആത്മഹത്യ ചെയ്തത്. വിവാഹത്തില് നിന്നും കാമുകന് പിന്മാറിയതിനെ തുടര്‍ന്ന് റംസിയെന്ന പെണ്‍കുട്ടിയായിരുന്നു ജീവനൊടുക്കിയത്. എന്നാല് ഇപ്പോഴിതാ ഇതിന് പിന്നാലെ കായംകുളത്തും സമാനമായ സംഭവം നടന്നിരിക്കുകയാണ്. ഏഴ് വര്‍ഷത്തോളം പ്രണയിച്ചതിന് ശേഷം സ്ത്രീധനം കുറവാണെന്ന് പറഞ്ഞ് കാുമകന് പിന്മാറിയതിനെ തുടര്‍ന്ന് യുവതി ആത്മഹത്യ ചെയ്തുവെന്നാണ് കുടുബം ആരോപിക്കുന്ന പരാതി. വിശദാംശങ്ങളിലേക്ക്..\nകാമകന് വിവാഹത്തില് നിന്നും പിന്മാറിയതാണ് ആത്മഹത്യയ്ക്ക് കാരണമെന്ന കുടുംബത്തിന്റെ പരാതിയില് പൊലീസ് അന്വേഷണം ആരംഭിച്ചു. ബിഎസ്സി നഴസിംഗ് വിദ്യാര്‍ത്ഥിനിയായ അര്‍ച്ചന (21) ആണ് മരിച്ചത്. സ്ത്രീധനം കുറഞ്ഞതിനെ തുടര്‍ന്നാണ് കാമുകന് വിവാഹത്തില് നിന്നും പിന്മാറിയതെന്നാണ് പരാതിയില് ആരോപിക്കുന്നത്.\nഈ വിവാഹത്തില് നിന്നും പിന്മാറിയ യുവാവ് മറ്റൊരു വിവാഹത്തിന്റെ നിശ്ചയചടങ്ങ് നടക്കുന്ന സമയത്തായിരുന്നു യുവതി ആത്മഹത്യ ചെയ്യുകയാണെന്ന് പറഞ്ഞ് വാട്‌സാപ്പില് സന്ദേശം അയച്ചത്. ഇതിന് ശേഷം മരിക്കുകയും ചെയ്തു. വിഷക്കായ കഴിച്ചാണ് ആത്മഹത്യ ചെയ്തതെന്നാണ് വിവരം. യുവതിയുടെ മൃതദേഹം സംസ്‌കരിച്ചതിന് ശേഷമാണ് വിവരം പുറത്തറിയുന്നത്.\nഓഡിയോ സന്ദേശം പുറത്ത്\nപ്രണയം സംബന്ധിച്ച് സുഹൃത്തിനോട് സംസാരിക്കുന്നതിന്റെ ഓഡിയോ സന്ദേശങ്ങള് പുറത്തുവന്നിട്ടുണ്ട്. സ്‌കൂളില് പഠിക്കുന്ന കാലത്തുണ്ടായ പ്രണയമാണെന്നാണ് വിവരം. സ്്കൂളിന് സമീപത്ത് താമസിച്ചിരുന്ന യുവാവാണ് കാമുകന്. പെണ്‍കുട്ടി പ്ലസ് ടു കഴിഞ്ഞപ്പോള് കാമുകന് വിവാഹാലോചനയുമായി വീട്ടില് എത്തിയിരുന്നു. എന്നാല് ഇപ്പോള് വിവാഹം കഴിച്ച് നല്‍കാനാവില്ലെന്ന് കുടുംബം അറിയിക്കുകയായിരുന്നു. പെണ്‍കുട്ടിയെ പഠിപ്പിക്കണം എന്ന് പറഞ്ഞാണ് പിതാവ് അവരെ മടക്കി അയച്ചത്.\nപെണ്‍കുട്ടി നഴ്‌സിംഗ് പഠിക്കുന്ന കാലയളവിലും ഇരുവരും പ്രണയത്തിലായിരുന്നു. ഇതിനിടെ വിദേശത്ത് പോയ സാമ്പത്തികമായി വലിയ ഉയര്‍ച്ചയില് എത്തിയിരുന്നു. ഇതോടെ പെണ്‍കുട്ടിയെ ഒഴിവാക്കാന് ശ്രമിച്ചിരുന്നതായി കുടുംബം ആരോപിക്കുന്നു. പെണ്‍കുട്ടി വിവാഹക്കാര്യം സംസാരിച്ചപ്പോള് സ്ത്രീധനമായി എത്ര നല്‍കുമെന്നായിരുന്നു യുവാവിന്റെ ചോദ്യം.\n30 പവന് സ്വര്‍ണം\nഎന്നാല് പെണ്‍കുട്ടിയുടെ കുടുംബത്തിന് 30 പവന് സ്വര്‍ണം നല്‍കാമെന്ന് അറിയിച്ചു. ഇതോടെ സ്ത്രീധനം കുറഞ്ഞുപോയെന്ന് പറഞ്ഞ് യുവാവ് വിവാഹത്തില് നിന്നും പിന്മാറുകയായിരുന്നു. യുവാവിന്റെ മാതാപിതാക്കള് കൂടുതല് സ്ത്രീധനം നല്‍കാത്തതിനെ തുടര്‍ന്നാണ് വിവാഹത്തില് നിന്ന് ഒഴിവായതെന്ന് ബന്ധുക്കള് പറയുന്നു.\n100 പവനും കാറും\nതന്റെ സഹോദരിക്ക് 100 പവന് സ്വര്‍ണവും കാറും നല്‍കിയാണ് വിവാഹം കഴിപ്പിച്ച് അയച്ചത്. അതുകൊണ്ട് തന്നെ തനിക്കും അത്ര തന്നെ സ്ത്രീധനം വേണമെന്ന് യുവാവ് വാശിപിടിക്കുകയായിരുന്നു. എന്നാല് ഇത്രയും നല്‍കാന് യുവതിയുടെ കുടുംബത്തിന് സാമ്പത്തികമായി കഴിയില്ലായിരുന്നു. ഇതോടെ പെണ്‍കുട്ടി നിരാശയിലായിരുന്നു.\nമരിക്കാന് പോകുകയാണെന്ന് പറഞ്ഞ് യുവതി കാമുകന് സന്ദേശം അയച്ചിരുന്നു. എന്നാല് കാമുകന് ഇത് ഡിലീറ്റ് ചെയ്ത് സുഹൃത്തിനോട് വീട്ടിലേക്ക് പോകാന് നിര്‍ദ്ദേശിച്ചു. അവര് എവിടെ എത്തുമ്പോഴേക്കും പെണ്‍കുട്ടി വിഷക്കായ കഴിച്ച് അവശനിലയിലായിരുന്നു. ആലപ്പുഴ മെഡിക്കല് കോളേജില് എത്തിച്ചെങ്കിലും ജീവന് രക്ഷിക്കാനായില്ല. സംഭവം പുറത്തറിഞ്ഞതോടെ യുവാവ് ഒളിവിലാണ്.\nsuicide love kerala alappuzha dowry ആത്മഹത്യ കേരളം സ്ത്രീധനം പ്രണയം\n21 Year old woman committed suicide after her lover withdrew from the marriage in alappuzha